
1  pyk. 

Kirjoja  lainataan  paikkakunnalla  vaki- 
tuisesti asuville  suomalaisille,  paitsi  väli- 
aikaisesti oleskeleville  osaston  jäsenten  ta- 
kuulla. 

2  pyk. 

Kirjan  turmeluksesta  on  suoritettava  kor- 
vaus. Jos  kirjan  kadottaa  on  tilalle  han- 
kittava uusi  tai  suoritettava  kirjan  hinta. 

3  pyk. 

Jos  kirjaa  ei  palauteta  takaisin  määrä- 
tyn ajan  kuluttua,  tai  laimin  lyödään  uudis- 
tus, on  suoritettava  sakkoa   äT.  sent- 
tiä viikolta. 

4  pyk. 

Kirjoja  lainataan  vapaasti. 

I. 


LÄNNEN  METSISSÄ. 

Ikihumisevat  lännen  jättiläiset  varjostavat  sen  yksinäi- 
sen polun,  joka  johtaa  syvänsinisen  metsäjärven  rannalla 
olevaan,  lännen  suurimman  puutavarayhtiön  rakennutta- 
maan, metsämiesten  majaan. 

Yksinäisenä  ja  hyljättynä,  syvällä  vuorien  kätköissä 
mahtavan  tunturin  kupeella,  on  tämä  metsänpoikain  yhtei- 
nen koti.  Siellä  ainoana  iltahetkien  kuluttajana  on  kortti- 
peli, tahi  keskustelu  siitä,  mitä  kukin  metsänpoika  kau- 
punkimatkoillaan kokenut  oli. 

Metsämiesten  elämä  on  yksinäistä  ja  ilotonta.  Salo- 
mailla vuosikausia  olivat  viettäneet  monet  jänteväruumii- 
set,  kärsimyksistä  karaistuneet  miehet,  jotka  vähän  elä- 
mältä toivoivat,  mutta  sitä  vähemmän  siltä  antimia  saivat. 

Työstä  väsyneinä,  märkinä  ja  viluisina,  saapuivat  met- 
sänhakkaajat  vuoren  kupeella  sijaitsevaan  majaansa.  Ku- 
kaan ei  heille  kättään  kotiintuli jäisiksi  ojentanut,  kukaan 
ei  juroja  työnraatajia  hymyllään  tervehtinyt.  Elämässä 
tuntui  aina  kylmä  viima,  silloinkin  kun  aurinko  vuorilaak- 
soa  lauhasti  lämmitti. 

Monta  hilpeää  miestä  metsäelämä  masensi.  Useita 
vuosia  metsänpovessa  vietettyään  havaitsi  reippainkin 
mies  olevansa  jörö  ja  metsittynyt,  ihmisvilinään  tottuma- 
ton. 

Niin  oli  käynyt  Albin  Majalalle,  kuten  monelle  muulle 
ennen  häntä.   Haaveet  paremmasta  elämänmahdollisuu- 

desta  olivat  Albinin  vietelleet  lännen  'kultalaan'  . . .  Lopulta 
hän  oli  joutunut  samoamaan  ikijylhim  vuoriseudun  met- 
siin. Washingtonissa  suuren  tukkiyhtiön  palveluksessa 
hän  oli  tehnyt  leipänsä  jonkun  aikaa.  Puutavarayhtiölle 
rikkauksia  raataessaan  hän  oli  osan  miehuuttaan  tuhlan- 
nut. 

Koko  ikäänsä  ei  hän  ollut  näin  karuissa  oloissa  elänyt. 
Hänen  muistelmiinsa  piirtyi  väriä  ja  valoa,  vaikka  nyt  oli 
saanut  varjoihin  tottua.  Albin  Majala  oli  muuten  jossain 
suhteessa  poikkeus  karkeista  tovereistaan.  Hän  oli  niitä 
luonteita,  joita  karkea  ympäristö  ei  voinut  kokonaan  sulat- 
taa mukaisekseen. 

Hänen  luonteessaan  oli  piirteitä,  jotka  eivät  olleet  ym- 
päristön kaltaisia,  ja  sopivat  siihen  yhtä  huonosti  kuin 
nisut  ja  ohdakkeet  samaan  peltoon. 

Albin  tajusi  kauneutta  siellä,  missä  muut  sitä  eivät  ta- 
junneet. Hän  oli  pohjaltaan  taiteilijasielu.  Albin  näki  ja 
kuuli  luonnon  ääniä,  ymmärsi  nauttia  kauneudesta  jylhien 
metsien  povessakin. 

Sunnuntaisin,  kun  yhtiö  orjilleen  hetkisen  levon  soi, 
painalti  Albin  usein  ihailemaan  vuoristopuron  lirinää.  Niin 
runotonta  kuin  metsämiesten  tavallinen  sunnuntainen 
vaatteiden  puhdistus  vuoristopuron  rannalla  todellisuudes- 
sa oli,  toi  se  Albinille  jotakin  vaihtelua  arkipäiväisyyden 
ohella.  Rannalle  viritettiin  nuotiotuli  ja  siinä  räiskivän 
tuliroihun  ääressä  välttämätön  puhdistustyö  toimitettiin. 
Kun  toiset  metsänpojat  kiroillen  ja  metsäelämän  varjo- 
puolia sadatellen  olivat  poistuneet,  viritti  Albin  entistä 
suuremman  nuotiotulen,  jääden  sitä  huvikseen  polttele- 
maan. 

Hän  istui  nuotiotulen  vierellä  kauan  ajatuksiinsa  vai- 
puneena. Metsämiehen  mielikuvissa  vaelteli  ihmiselämä 

kaikkine  omituisuuksilleen.  Albin  uudisti  muistoja,  joita 
ankaran  työn  lomassa  ei  muulloin  voinut  yhteen  koota. 

Väliin  hän  hautoi  mielessään  kauniita  haaveita.  Kodin 
kaipaus  lienee  ihmisellä  synnynnäinen.  Oman  kodin  ääri- 
viivat ne  Albininkin  aivoihin  piirtyivät.  Joskus  hän  kuvaili 
ijäksi  jäävänsä  johonkin  kolkkaan  lännen  jylhien  metsien 
poveen,  suuren  mahtavan  lännen  luontoon.  Vuoriston  ku- 
peelle hän  päätti  rakentaa  pienen  majan,  ja  syvään  laak- 
soon hän  aukaisisi  oman  peltotilkun. 

Hän  tunsi  käsissään  olevan  voimaa!  Mikään  raatami- 
nen ei  ollut  hänen  mielestään  liian  raskasta.  Vuosien  var- 
rella jykevät  kannot  kyllä  lahoaisivat  ja  pihan  peittäisi 
nuortea  nurmi.  Kasvateiksi  jätetyt  puut  veden  rajassa 
huminoisivat.  Salolammen  vesi  välkkyisi  kuin  hopea,  kuni 
kirkas  peili,  josta  satumaailmoita  kuvastelisi.  Veden  kal- 
voon lännen  kuuluisa  lumivuori  kuvastaisi  ikilumista  val- 
kopeitteistä  harjannettaan.  Aurinko  kimaltaisi  taivaan 
laella  kirkkaana  ja  mahtavana.  Koko  avaruus  kuvastaisi 
syvyyteen  kuin  ijäinen  ihmemaailma.  Nämä  olivat  niitä 
Albinin  tavallisia  unelmakuvia.  Ihmisellä  on  kuitenkin  mui- 
takin tunnelmia,  joita  ei  voi  paljas  luonnon  ihailu  tyydyt- 
tää. Ihmisen  ei  ole  hyvä  yksinään  olla,  sanoo  muuan  kuu- 
luisa kirja. 

Niinpä  tuli  Albinin  aivoston  vieraaksi  tällainenkin  aja- 
tus: mies,  elät  yksin  kuin  metsänpeikko...  metsityt  ja 
vanhenet ...  ja  vuotesi  hukkaan  kuluvat . . . 

Albin  Maj  ala  oli  vailla  toveria  jolle  hän  sisimpiä  tun- 
teitaan kertoisi.  Kylkiluutaan  hän  kaipasi.  Niinä  hetkinä 
hänelle  tuli  kova  ikävä  kaupunkiin,  vaikka  muuten  hän 
kaupunkiretkiä  vieroi.  Sellaiset  kaupunkiretket,  joita  met- 
sämiehet tekivät,  ei  hänelle  olleet  mieleen.  Niitä  hän  in- 
hosi. Kapakkaan  kun  täytyi  mennä  karkeiden  toveriensa 

mukana,  jos  aikoi  heidän  kanssaan  toimeentulla.  Täytyi 
kallistaa  heidän  mielikseen  joskus  ryyppykin.  Jälkeenpäin 
vain  harmitti  sellainen  kaupunkimatka. 

—  Eikö  mitään  parempaa  ole  metsämiehen  osalle  suo- 
tu.. .  kyseli  hän  itseltään.  Eikö  mitään  muuta  kuin  ilo- 
talot ja  kapakka  Siinä  raatajien  ainoa  huvi,  ja  sitten 

metsään  jälleen. 

* 

Mutta  taas  hän  tapasi  itsensä  kaupungista.  Huomasi 
jälleen  olevansa  metsämiesten  tutussa  virkistyskaupun- 
gissa. 

Joskus  Albin  Majala  jättiläispuita  kaataessaan  muis- 
teli niitä  harvoja  tuttaviaan,  joita  hänellä  Idässä  tehdas- 
paikoilla  työtä  tehdessään  oli.  Muuan  perhe,  jossa  hän 
usein  tapasi  pistäytyä,  muistui  useinkin  mieleen.  Eino 
Vaahtera  oli  hänen  työtoverinsa  terästehtaassa.  Hän  kut- 
sui välistä  Albinin  kotiinsa  sunnuntaisin,  kuultuaan  että 
Albin  oli  vasta  äskettäin  tullut  Atlannin  yli  ja  oli  niinollen 
ikävissään  vieraalla  maalla. 

—  Olisipa  nyt  yksikään  niin  kunnon  toveri  kuin  Eino 
Vaahtera  oli,  niin  olisi  kaupungissakin  mukava  pistäytyä. 
Missä  ne  ihmiset  lienevät?  mietti  Albin. 

Ajatuksissaan  kulki  Albin  erästä  kapeaa  katua  eteen- 
päin. Miehiä  seisoi  joka  nurkassa  äänekkäästi  puhumas- 
sa. Ne  olivat  metsämiehiä,  jotka  tulivat  kaupunkiin  ikä- 
väänsä haihduttamaan  kirkkaan  juoman  ääreen. 

Albin  asteli  edelleen  heistä  välittämättä,  saapuen  ka- 
dun päähän,  jossa  talot  olivat  harvemmassa  ja  äänet  hil- 
jenivät. Siellä  oli  muuan  vaatimaton,  yksinäinen  talo, 
jossa  Albin  tapasi  käydä  kaupungissa  käydessään  kysy- 


7 

mässä  yösijaa.  Hän  riensi  totutun  tavan  mukaan  tuttuun 
taloon. 

Mikä  hämmästys  häntä  kohtasi . . .  Talossa  oli  vaihtu- 
nut isäntä.  Sitä  ihmeempi,  hän  näki  edessään  ne  kaipaa- 
mansa ihmiset,  joita  juuri  oli  ajatellut. 

—  Täälläkö  te  . . .  pääsi  hämmästyneen  metsämiehen 
huulilta. 

—  Niin  .  .  .  täällä  vain  .  .  .  vastasi  isäntä,  tutkivasti 
katsoen  parrottunutta  metsämiestä.  Näytti,  että  isäntä  ei 
heti  tuntenut  Albia. 

—  Kas  vain !  Tuttava  poika ...  en  aikonut  ensin  muis- 
taa. Niin  . . .  täällä  sitä  on  oltu  vasta  vähän  aikaa.  Paina 
toki  puuta!  Aina  näyttää  toteen  käyvän:  ympäri  käydään 
ja  yhteen  tullaan!  Tänne  tulimme  joku  aika  sitten  idästä. 
Elämä  muuttui  niin  viheliäiseksi,  että  pois  piti  sieltä  pae- 
ta. Terästehdas  seisotettiin.  Mitä  lienevät  teollisuusporhot 
alkaneet  reistailla . . .  Kaukaiseen  länteen  suoraan  läh- 
dimme. Tämän  majapaikan  saimme  ostetuksi  vähäisillä 
säästöillä,  joita  vuosien  jatkuvalla  kitsastelulla  kokoon 
saimme  . . .  Jotakin  täytyy  tehdä  elääkseen.  Ei  tämä  hom- 
ma muuten  erittäin  kehuttavaa  ole  . . .  alituista  hälinää  . . . 
kovin  rauhatonta  meidän  entiseen  hiljaiseen  elämään 
verrattuna. 

Emäntä  etenkin  valitti  rauhattomuutta  ja  työn  pal- 
joutta. 

Albin  Majala  ei  enää  seurannut  niin  tarkkaan  isännän 
ja  emännän  tarinoita,  eikä  muistanut  kyllin  nopeaan  vas- 
tailla kysymyksiin,  joita  sateli  tuhkatiheään  puheliaiden 
tuttavien  huulilta. 

Albin  tarkasteli  nuorta  tyttöä,  joka  tarjoili  ruokia  pöy- 
dässä. Eino  Vaahtera  havaitsi  metsämiehen  kiinnittävän 
vähän  väliä  katseensa  tyttöön  ja  senvuoksi  huomautti: 

—  Tule  sinäkin,  Eila,  tervehtimään  Albia ...  Et  näy 
enää  tuntevankaan  . . . 

Tyttö  katsoi  pitkään  äsken  tullutta.  Hän  ei  tosiaankaan 
muistanut  nähneensä  ikinä  tuota  parrottunutta  metsämies- 
tä,  joka  häneen  katsoi  kiinteästi,  ikäänkuin  ihmeen  näh- 
dessään. 

—  En  minä  muista . . .  vastasi  tyttö  välinpitämättömä- 
nä, mutta  tervehti  totutun  tavan  mukaan.  Jatkoi  sitten 
taas  työtään. 

—  Eilan  täytyi  alkaa  työhön  äitinsä  avuksi,  kun  tämä 
touhu  ei  muuten  oikein  kannata,  selitti  majapaikan  isäntä. 
Eilan  olisi  oikeastaan  pitänyt  vielä  jatkaa  koulua . . .  hä- 
nellä on  terävä  pää . . .  opettajat  ovat  tyttöä  kehuneet, 
mutta  kesken  täytyi  jättää,  kun  ei  ollut  varoja. 

Minkäpä  tälle  köyhyydelleen  voi,  huokasi  sitten  Vaah- 
tera itsekseen.  Mutta  sitten  alkoi  hän  puheliaana  udella 
metsämiesten  elämästä: 

—  Miten  siellä  metsissä  voivat  monet  viihtyä  aivan 
vuosikausia . . . 

—  Ei  kai  siellä  hauskaa  ole ...  sai  Albin  jurosti  sano- 
tuksi. Sitten  hän  verkalleen  selitti  seutua,  jossa  oli  oles- 
kellut. 

—  Jäisit  nyt  muutteeksi  kaupunkiin.  Täällähän  on 
käynnissä  sahamylly  . . .  siellä  ehkä  saat  työtä,  selitti  Vaah- 
tera. 

—  Miksei  niinkin . .  .  myhähti  Albin. 

Ruokavieraat  poistuivat  pöydästä.  Albin  tunsi  hiukai- 
sevaa nälkää,  joten  hän  päätti  käydä  höyryävien  ruokien 
ääreen  ja  syödä  oikein  metsämiehen  ruokahalulla. 

Eila  vasta  ruokia  pöytään  kantaessaan  tarkasteli  tar- 
kemmin uutta  tulokasta. 

—  Ei  hän  sentään  nolomman  näköinen  olekaan,  kun 


tarkemmin  katsoo,  ajatteli 
miehen  samaksi  hiljaiseksi 
idässä  ollessa  vuosia  sitten 

tyttö.  Nyt  hän  vasta  muisti 
nuoreksi  mieheksi,  joka  heillä 
joskus  vieraili. 


II. 

RUUSUKAUPUNGISSA. 

Puiden  vihreät  lehdet  kerran  olivat  ennättäneet  kellas- 
tua ja  maahan  varista.  Lännen  sadekausi  oli  ohi  ja  vih- 
doin "luonnon  suuri  henki"  ihanan  päivänpaisteen  lahjoitti 
ihmismielen  virkistykseksi,  kun  tapaamme  Albin  Majalan 
Lännen  kuuluisassa  Ruusukaupungissa. 

On  mitä  herttaisin  kesäpäivä.  Monen  väriset  ruusut, 
joita  on  istutettu  pienimmänkin  majan  pihalle,  ovat  juuri 
ihanimmillaan.  Niiden  tuoksu  täyttää  ilman  huumallaan, 
varsinkin  siinä  osassa  kaupunkia,  missä  maan  mahtavat 
viettävät  kesän  kukkeimpia  päiviä  ihanissa  puistomajois- 
saan. 

Mikä  ihmeellinen  runsaus  väriä  ja  valoa  . . .  Palatsi- 
maisia rikkaiden  asuntoja  ympäröi  tuuheat  puut,  ja  niiden 
ympärillä  kiemurtelevat  köynnökset,  ääretön  määrä  eri- 
väristen kukkien  sikermiä. 

Ruusukaupungin  keskustassa  on  ainainen  kiire  ja  tou- 
hu. Kuten  kaikissa  suurissa  kaupungeissa,  tapaa  täälläkin 
mahtavuuden  ja  loiston  keskellä  ihanuutta  himmentäviä 
kuvia.  Surusilmäiset  pikkupojat  täälläkin  tutun  tavan  mu- 
kaan tarjoavat  laulunsekaisella  nuotilla  ohikulkijoille  päi- 
vän sanomalehtiä. 

Köyhiä  naisia,  kurjuuden  kuihduttamin  kasvoin,  Hik- 

kuu  kaduilla  väsynein  askelin.  Yhteenkoottua,  kapitalisti- 
sen liikevoittoa  himoitsevan  järjestelmän  saastaa  pilkistää 
esiin  joka  askeleella  kaiken  komeuden  ja  hyvinvoinnin 
lomasta.  Suuri  kaupunki  elää  ja  liikehtii  vain  keltaisen 
kullan  himossa.  Sen  yläluokka  nauttii  ja  riemuitsee  kuin 
muinoin  Rooman  ylimystö  orjajoukon  harteilla  tanssien. 

Albin  Majala  ihmettelee  kaupungin  humua.  Hän  ei 
oikein  tiedä,  minne  hän  menisi.  Vihdoin  hän  ajatuksissaan 
astelee  laivarantaan,  mihin  valtameren  suuret  höyrylaivat 
—  ja  myöskin  pienet  jokilaivat  —  tuovat  uusia  ihmisiä 
Ruusukaupunkia  tarkastelemaan. 

Ruusujuhlat  olivat  tulossa,  siksi  sellainen  väenpaljous 
kaikkialla,  laivarannassa  etenkin. 

Albin  Majala  vaihtelua  elämäänsä  etsiessään  oli  lähte- 
nyt katsomaan  kuuluisia  ruusujuhlia,  joista  suuren  kau- 
pungin päivälehdet  viikkomäärin  kertoivat.  Albinin  ulko- 
muoto viime  näkemästä  oli  huomattavasti  muuttunut.  Hän 
ei  enää  ole  parrottunut  metsänpoika,  vaan  kohtalaisen  hy- 
vin puettu  nuorimies,  joka  esiintyi  edukseen  silitetyssä 
puvussaan. 

Nuoren  miehen  silmät  äkkiä,  kirkastuivat.  Laivarannas- 
sa hän  huomasi  tutun  tytön  somat  kasvot  ja  kirkkaat  sil- 
mät, jotka  hymyillen  tarkastivat  häntä. 

—  Mitä!  . . .  Eila  Vaahtera! 

Albin  hieman  hämmästyi.  Melkein  epäröi  mennä  pu- 
huttelemaan tyttöä.  Ennenkuin  ennätti  hämmästyksestään 
täysin  tointua,  ojensi  tyttö  kätensä  tervehtiäkseen. 

—  Sinäkin  Albin!  Tullut  ruusujuhlille  . . .  Eikös? 

—  Niinkuin  näkyy . . .  vastasi  Albin,  puristaen  tuttua 
kättä. 

—  Oli  hauskaa  tavata  sinua  pitkästä  aikaa,  sanoi  Eila, 

heilauttaen  tummatukkaista  päätään,  katsoen  iloisesti 
Albinia  silmiin. 

—  Hauskaa? 

—  Niin  tosiaankin  ....  vastasi  tyttö.  Sinua  olen  muis- 
tanut monta  kertaa  . . . 

Veri  ailahti  Albin  poskiin,  mutta  tyttö  ei  sitä  riemuis- 
saan huomannut.  Albin  Majalalle  muistui  elävästi  mieleen 
viime  talvi.  Tuon  nauravan  iloisen  lapsen  vuoksi  hän  oli 
jäänyt  kaupunkiin  ..  .  vain  siksi,  että  sai  illoin  .nähdä  hert- 
taisen tytön  kasvot.  Mutta  ylimielisesti  Eila  häntä  kohteli, 
kun  huomasi  Albin  kiintymyksen. 

Oikukas  oli  tyttö.  Väliin  kelpasi  Albin  hänen  toverik- 
seen. Mutta  kohta  hän  taas  vieraantui,  kun  Vaahteralle 
tuli  Olavi  Puro  niminen  poika,  joka  yhtä  ahkeraan  kuin 
Albin  silmäili  neitoseen.  Häneenkään  ei  Eila  näyttänyt 
erikoisemmin  kiintyneen,  mutta  kuitenkin  hänen  kanssaan 
useimmin  seurusteli. 

Albin  kärsi  siitä  kovin,  mutta  oli  liian  ylpeä  sitä  osoit- 
tamaan. Mutta  lopulta  tytön  ylimielisyys  kävi  hänelle 
liian  raskaaksi,  joten  hän  päätti  lähteä  ainakin  vähäksi 
aikaa  pois  kaupungista. 

Eräänä  päivänä  hän  sai  päähänsä  uuden  suunnitelman. 
Muutamat  kalastajat  olivat  houkutelleet  häntä  mukaansa 
kalastusmatkalle  Alaskaan. 

—  Alaskaan ! 

Siinä  sanassa  oli  ihmeellisen  viettelevä  kaiku. 

—  Alaskaan  .  .  .  seikkailujen  outoon  maahan. 

Albin  ei  sinne  kuitenkaan  lähtenyt,  vaikka  se  ajatus 
ei  hänelle  moneen  aikaan  rauhaa  antanut.  Mutta  lopulta- 
kin hyljätty  ään  sellaiset  aikeet,  lupautui  hän  eräälle  Co- 
lumbian joen  kalastajalle  apulaiseksi.  Puolikesään  saakka 
tuli  Albin  toimeen  kalastajan  kanssa,  mutta  juuri  ruusu- 

juhlien  edellä  sattui  "pulterin"  ja  "kapteenin"  välillä 
pieni  yhteentörmäys  erään  mitättömän  asian  vuoksi.  Mutta 
eripuraisuus  otti  niin  paljon  Albiniin,  että  hän  päätti  sanoa 
hyvästit  kalastajalle  ja  etsiä  uuden  työpaikan. 

—  Missä  sinä  olet  aikasi  viettänyt?  kysyi  tyttö,  tiukasti 
katsoen  Albiniin.  Sinusta  on  tullut  komea  poika!  sanoi  Eila 
naurahtaen,  ennenkuin  Albin  ennätti  vastata  edelliseen. 

Pilkkaako  tyttö  taas  tekee,  vai  mitä  sillä  on  mielessä 
puhuessaan  tuolla  tavoin  .  .  .  Hämmästyksestään  selvit- 
tyään mainitsi  olleensa  kesänajan  vesillä.  Mutta  hän  ei 
muistanut  kysyä,  oliko  Eila  tullut  yksin  ja  minne  hän 
aikoi  .  .  .  Samassa  tulla  tuiversi  laivarantaan  muuan  nuori 
nainen,  joka  kiireisesti  vilkui  ympärilleen  kuin  jotakin 
etsien. 

—  Täti!  huudahti  Eila  iloissaan. 

—  Sinä  kuitenkin  tulit,  Eila!  sanoi  vastatullut  ja  tarttui 
iloisesti  Eilan  käteen. 

—  Odotin  sinua  niin  tavattomasti,  kun  minulla  nyt  sat- 
tui olemaan  tilaisuus  näyttää  sinulle  tätä  kaupunkia. 

Eilan  täti  oli  palveluksessa  rikkaalla  puutavaraparoo- 
nilla  kaupungin  isoisten  asunto-osalla.  Hänen  isäntäväken- 
sä juuri  olivat  lähteneet  Euroopan  matkalle,  joten  palve- 
lijat olivat  kotona  omin  päin  erään  puolisokean  vanhuksen 
silmälläpidon  alaisena.  Vanhus  oli  talonväen  sukulaisia. 
Mutta  tämä  kotimies  oli  enempi  huolenpidon  tarpeessa 
kuin  huolehtijana.  Alma  Oraalla  oli  kuitenkin  nyt  sopivin 
tilaisuus  kutsua  sisarentyttärensä  vieraakseen.  Hän  vuoro- 
tellen toisen  palvelijan  kanssa  täytti  vanhuksen  oikkuja. 

Täti  katsoi  omituisesti  Albiin,  kun  huomasi,  että  hän 
oli  ollut  Eilan  kanssa  puheissa  laivarannassa.  Eila  havai- 
tessaan kysyvän  katseen,  riensi  selittämään  että  Albin  oli 
hänen  hyvä  tuttavansa,  jonka  tapasi  täällä  laivarannassa. 

Albin  näytti  Alma  Oraan  silmiin  sangen  miellyttävältä. 
Olisi  soma  tutustua  lähemmin  .  .  .  mietti  Alma  Oras,  en- 
nenkuin Eila  ehti  esittää  tuttavaansa  tädilleen.  Keskus- 
telu kohta  alkoi  sujua,  sillä  Alma  oli  tavallisesti  puhelias 
vieraammassakin  seurassa.  Hän  kohta  ehdotti,  että  Albin 
tulisi  hänen  ja  Eilan  mukana  palveluspaikkaan  saakka. 
Albin  oli  erittäin  iloinen  kutsusta.  Ei  hänellä  ollut  muuta- 
kaan seuraa  ...  ja  kaupunki  oli  hänelle  outo.  Oli  sitä- 
paitsi kerrankin  soma  nähdä  minkälaisissa  palatseissa  met- 
sämiesten isännät  asuvat.  Hän  oli  jo  huomioita  tehnyt  ja 
kokemuksia  saanut  heidän  palkkaorjiensa  elämästä.  Nyt 
hänelle  avautui  tilaisuus  tukkiparoonin  poissa  ollessa  tu- 
tustua paroonien  linnojen  loistoon  .  . . 

Vilkkaasti  puhellen  he  saapuivat  kaupunginosaan,  mikä 
kokonaan  erosi  meluisasta  liikekeskustasta.  Alma  Oras 
vähän  väliä  huomautti  merkitsevimmistä  rakennuksista  ja 
muista  huomiota  herättävistä  seikoista.  Rikkaiden  kaupun- 
ginosaan saavuttua  osoitti  hän  tovereilleen  tunnetuimpien 
rikkaiden  asuntoja,  jotka  siellä  puistomajojen  keskustassa 
seisoivat  ylpeinä  kuin  hallitsijain  palatsit  ...  —  Tuossa 
vietetään  tänään  tulijaiskemuja.  Talon  neiti  on  sulhasi- 
neen  palannut  Euroopasta.  Kuului  Euroopan  matkallaan 
saaneen  oikein  aatelisherran  miehekseen  . . .  Siitä  nyt  kuu- 
luvat ylpeilevän  .  .  .  voidessaan  sekoittaa  sinistä  verta 
suoniinsa.  Meidän  nuorelle  neidille  tuli  kiire  Italiaan 
näyttämään  sulouttaan  ja  hankkimaan  ylhäistä  sulhasta  . . . 
Nyt  onkin  Euroopassa  runsaasti  pennittömiä  aatelisherroja, 
jotka  Venäjän  vallankumouksessa  joutuivat  pakomatkoil- 
le .. .  tottapa  nyt  on  saatavissa  sitä  sinistä  verta.  Paperi- 
tehtaan omistajan  perijätär  ylpeilee  nyt  Romanoffien  jäl- 
keläisellä. 

Alma  Oras  tiesi  kaupungin  ylhäisten  perheasiat  ja  seu- 

rauutiset,  kun  oli  pitemmän  aikaa  palvellut  Ruusukaupun- 
gin  rikkailla. 

Eila  kuunteli  kaikkea  hurmaantuneena.  Pikkukaupun- 
gin elämään  verrattuna  oli  tämä  kuin  satumaailmaa  .  .  . 
Suuria  ruusupuistoisia  palatseja  .  .  .  loistoautoja  .  .  .  lois- 
tavasti puettuja  ihmisiä  .  .  . 

Vihdoin  pääsivät  he  perille. 

Komea  oli  talo,  jossa  Alma  Oras  palveli.  Kokonainen 
katuneliö  puutarhaa  . . 

—  Eikö  olekin  kaunista!  huudahti  Eila  ihastuneena. 

—  Kaunista  täällä  on  . . .  kaunista  varsinkin  sivullisen 
silmillä  katsottuna.  Mutta  takaanpa,  että  hurmaantumisesi 
ei  enää  olisi  yhtä  suuri,  jos  joutuisit  tekemään  ankarasti 
työtä  tämän  komeuden  keskellä  vuodesta  vuoteen  . . .  Täs- 
sä talossa  ei  työläistä  silti  pidetä  niinkään  lujalla  kuin 
monessa  muussa  rikkaassa  kodissa,  selitti  Alma  Oras. 

Albin  Majala  oli  enimmäkseen  vaitelias.  Eilalla  oli 
tätinsä  kanssa  niin  runsaasti  puhumista,  että  hänen  ei  tar- 
vinnut erikoisesti  pitää  puhetta  vireillä.  Albin  teki  ha- 
vaintoja. Häntä  miellytti  Alman  vilkas  käytös.  Tyttö  oli 
varsin  soma  katseltava.  Kauniit  siniset  silmät  ja  vaaleat 
hämäläiset  hiukset  sievästi  laskeutuivat  ohimoille  luonnos- 
taan kiharoiksi.  Vartalo  oli  solakka  ja  täyteläinen.  Alma 
jonkunverran  muistutti  Eilan  äitiä,  mutta  Albinin  silmissä 
Alma  oli  sisartaan  paljon  kauniimpi.  Eilan  äiti  tosin  oli 
vanhempi  ja  enemmän  elämää  kokenut,  mutta  tuskin  nuo- 
renakaan silti  oli  ollut  Alman  veroinen.  Eila  ei  ollut  vä- 
hääkään äitinsä  ja  tätinsä  näköinen.  Isänsä  ja  hänen  su- 
kunsa muotoja  oli  Eila  perinyt  sitä  enemmän.  Hän  oli 
tummasilmäinen  ja  tummakiharainen  kuin  etelämaalai- 
nen. Eilan  äiti  leikkipuheissaan  sanoikin  tytärtään  musta- 

laisen  sukulaiseksi.  Eila  oli  muutenkin  tätinsä  vastakohta. 
Ikäeroakin  heillä  oli  jonkunverran. 

Kukitettu  tie  johti  talon  pihaan.  Vierasveranda  oli  ko- 
meilla marmoripylväillä  koristettu.  Alma  Oras  vei  vie- 
raansa takaportista  sisälle.  Hän  selitti  tuttavilleen  hieman 
harmistuneena: 

—  Herrasväellä  on  kaikessa  omat  oikkunsa  . . .  Täällä 
saa  palvelusväki  olla  muuten  vapaammin  kuin  tuossa  lois- 
tavassa naapurissa,  mutta  meneppäs  vain  sisään  verannan 
ovesta  niin  . . .  Muuan  palvelijatar  unohti  asian'  vain  ker- 
ran niin  sai  heti  lähteä  talosta.  Siitä  tuo  puolisokea  muo- 
rikin huolta  pitää  . . .  muuhun  hän  ei  enää  kykenekään  . . . 
Rikkaat  näes  eivät  unohda  luokkarajoja! 

Eila  katseli  taloa  silmät  pyöreinä.  Hän  ei  ikinä  ollut 
tällaisesta  rikkaudesta  ja  komeudesta  osannut  edes  unek- 
sia, mitä  sitten  sitä  nähnyt.  Suuria  huoneita  .  .  .  pehmeät 
matot  kaikkialla,  että  jalat  kävellessä  uppoavat  niihin  kuin 
metsäsammaleeseen.  Kaikkialla  himmeitä,  sopusuhtaisia 
värejä,  herättäen  ihmeen  rauhallisen  tunnelman.  Seinillä 
riippui  suuria  tauluja.  Useammissa  niissä  oli  ylhäisten 
henkilöiden  muotokuvia,  vain  joitakin  maisemamaalauk- 
sia oli  siroteltu  sinne  ja  tänne. 

—  Nuo  ovat  niitä  herrasväen  jumalia  .  .  .  selitti  Alma, 
osoittaen  seinillä  tuijottavia  maalattuja  muotokuvia.  Tässä 
palatsissa  palvellaan  vainajien  henkiä  niinkuin  Kiinassa. 
Kaupungin  herrasväki  on  luopunut  muista  jumalistaan  ja 
innostunut  vainajien  palvontaan.  Heitä  harmittaa  vain  se, 
kun  näillä  Amerikan  rikkailla  on  niin  ylen  tuore  suku- 
puu . . .  Tuossa  ovat  tämän  talon  suvun  vanhimmmat.  His- 
toriat kertovat  heidän  olleen  aikamoisia  rosvoja  ja  indiaa- 
nien  riistäjiä  .  .  .  mutta  niistä  ei  voi  mennä  heille  sano- 
maan . . .  eipä  vain!  Ja  Alma  helähti  nauruun  puhuessaan, 

että  hyvin  säilyneet  valkeat  hampaat  helposti  näkyivät. 
Albin  Majala  tunsi  kummallista  katkeruutta  kulkiessaan 
näissä  mahtavissa  saleissa  iloisen  palkkaorjattaren  joh- 
dolla. 

Hän  ei  siellä  suuren  luonnon  keskellä,  ikihumisevan 
metsän  povessa,  osannut  kyllin  vertailla  metsänpoikien 
olosuhteita  työnriistäjien  elämään.  Liassa  ja  kurjuuden 
keskellä  elävä  metsämies  ei  voisi  taivaan  saleja  mieles- 
sään kuvitella  sen  kauniimmiksi. 

Tuskin  ennätti  Albin  ajatuksiaan  sanoiksi  pukea,  kun 
Alma  kiirehti  selittämään: 

—  Ruusuinen  taivas!  Kun  tämä  olisikin  edes  heidän 
ainoa  palatsinsa...  Heillä  on  niitä  monta!  Niinpä  he 
ovatkin  melkein  aina  liikkeellä,  ja  joka  paikassa  heitä 
odotetaan  kuin  ennen  Venäjän  tsaaria  .  .  .  Niin  ne  rikkaat 
elävät  kuin  muuttolinnut  vuodenaikojen  mukaan  . . . 

—  Ah!  Sellainen  elämä  olisi  ihanaa!  huudahti  Eila, 
silmät  säkenöiden  kirkkaiden  tähtien  tavoin  . 

Tytön  mielikuvitus  loihti  esiin  valoisia  kuvia.  Vähän 
hän  oli  saanut  nauttia  koko  elämänsä  aikana.  Koti  oli  köy- 
hä. Isän  palkka  oli  tehtaassa  pieni.  Majapaikka  ei  alussa 
tuottanut  paljon.  Eila  oli  vilkas  ja  elämähaluinen  ja  hän 
kärsi  kovin  kotinsa  köyhyydestä.  Eniten  hän  pahoitteli 
sitä,  kun  piti  jättää  kesken  koulunkäynti. 

—  Kaiketi  sinä  olisit  matkalla  aina,  jos  olisit  rikas? 
kysyi  Alma  hymyillen,  nähdessään  tytön  innostuksen. 

—  Etkö  sitten  sinä  olisi?  vastasi  tyttö  ihmetellen.  Eila 
kohta  avomielisesti  kertoi,  että  tämäkin  matka  olisi  jäänyt 
tekemättä,  ellei  heidän  majapaikkansa  viimeaikoina  olisi 
paremmin  alkanut  tuottaa  .  . .  Viimeaikoina  oli  Vaahteran 
toimeentulo  parantunut,  joten  Eilakin  sai  vaihtelua  yksi- 
toikkoiseen elämään. 

Alman  vieraat  jo  katselivat  palvelusväen  huoneita. 

—  Mikä  suuri  ero! 

Alma  taas  virkkoi  hymyillen: 

—  Niinpä  tietenkin  .  . .  onhan  se  tavallaan  hyväkin  . . . 
muuten  unohtaisi  oman  arvonsa.  Ruusutarhat  vielä  olivat 
katselematta.  Suuren  talon  ihanassa  puutarhassa  tuntui 
kesän  leppoisa  lauha  henki.  Ruusut  tuoksuivat  suloisesti, 
nukuttaen  huumallaan  palatsin  köyhiä  vieraita  .  .  . 

Päivä  oli  kulunut  iltaan.  Huomenna  päätettiin  rientää 
juhlivaan  kaupunkiin. 

III. 

JUHLAHUMUSSA. 

Aikaisin  aamulla  nousi  Alma  touhuamaan  vierailleen 
aamiaista.  Vanha  rouva  sattui  illalla  olemaan  tavallista 
paremmalla  tuulella.  Oli  käskenyt  Alman  tarjota  vierail- 
leen mitä  vain  talossa  oli,  ei  yhtään  orjailemaan  hänen 
läsnäoloaan,  vaan  pitämään  oikein  hvvää  aikaa. 

—  Hyvää  aikaa !  Saaman  pitää  .  .  .  mietti  Alma,  käyt- 
täen hyväkseen  vanhuksen  tarjousta. 

Hän  kattoi  aamiaispöydän  parhaansa  mukaan.  Ruoka- 
salin pöydälle  ei  uskaltanut  asettaa  aamiaista,  sillä  se  oli 
kiellettyä  aluetta.  Aamiaishuonetta  saivat  palvelijat  käyt- 
tää vapaasti  vieraitaan  varten. 

Aurinko  paistoi  jo  kirkkaasti.  Puiston  puista,  pensaista 
ja  kukista  olivat  kastehelmet  kuivuneet,  ennenkuin  vieraat 
heräsivät  aamiaiselle. 

Nukkumattia  nauratti  katsellessa  kahta  köyhää  rikkai- 

den  palatsiin  eksynyttä  ihmislasta,  tuudittaessaan  heitä  sel- 
laisilla vuoteilla,  joissa  heillä  kentiesi  ensimäisen  ja  vii- 
meisen kerran  eläessään  oli  tilaisuus  uinahtaa. 

Alma  oli  ollut  kyllin  rohkea  tehdessään  vuoteet  vierail-  b 
leen  talon  vierashuoneisiin,  mutta  siitä  ei  talon  vartijavan- 
hus  ollut  tietoinen.  Alma  oli  rangaistuksen  uhalla  astunut 
rajan  yli . . . 

Aamiaisen  jälkeen  kiiruhdettiin  kohti  kaupunkia.  "Suu- 
ren maan"  lippuja  liehui  kaikkialla.  Liuta  lapsia  riensi 
eräältä  pihalta  kadulle,  puettuina  lippukankaasta  tehtyihin 
mekkoihin.  Lapsia  johtamassa  oli  laiha,  pitkä  mies,  joka 
tietenkin  kuvasi  Setä-Samulia  omituisessa  puvussa,  jonka 
aina  näkee  kuvissa  Setä-Samulilla. 

—  Nuo  varmaankin  kuuluvat  juhlaparaadiin,  arveli 
Alma.  Lapsilla  paraadissa  on  oma  osastonsa.  Heidän 
isänmaallista  innostustaan  siten  viritetään  ja  lietsotaan. 
Tuossa  onkin  vain  rikkaiden  lapsia  . . .  mutta  sinne  näytte- 
lyynsä kokoavat  huonompaakin  rotua  .  . . 

,  Kukitettuja  autoja  vieri  runsaasti  ohi,  kiiruhtaen  juhla- 
kulkueeseen. Loistoautoja  lähti  jokaisesta  palatsista,  joten 
autojen  surinaa  kuului  kaikkialta  aamutunneista  alkaen. 

Albinia  ihmetytti  autojen  paljous.  Hänestä  tuntui  kuin 
koko  maan  autot  olisivat  yhteen  kootut  ja  kaikki  rikkaat 
juhlimassa  . .  . 
Almaa  nauratti. 

—  Ei  toki!  Ei  vielä  sinnepäinkään! 

Aurinko  lähetti  lisää  lämpimiä  säteitään.  Aivan  tuntui, 
että  kultainen  pallo  on  liian  antelias  siellä  taivaan  laella. 
Almaa  hiotti  ja  Eila  valitteli  liikaa  lämmintä.  Albin  eh- 
dotti, että  mentäisiin  ottamaan  virvokkeita,  kun  juuri 
lähellä  oli  virvoitusjuomaliike,  joka  näytti  kohtalaisen 
siistiltä. 

Virvokkeita  tarjoileva  tyttö  oli  tavallista  huomattavam- 
min maalattu.  Hiki  valui  maalatulle  hipiälle.  Albin  katseli 
tyttöä,  virkkoen  seuralaisilleen: 

—  Siinäpä  on  kalkittu  lapsi . . . 

—  Tuo  on  sentään  vielä  mukiinmenevä,  väitti  Alma. 
Monesta  naisesta  ei  tässä  mehiläispesässä  ole  tuonkaan 
vertaa  ihmistä  jälellä  . . . 

Laahustava,  väsyneen  näköinen  nainen,  paketti  kaina- 
lossa, astui  nyt  sisään.  Kasvot  oli  surkuteltavan  ryppyiset, 
silmät  syvällä  ja  huulet  värittömät,  vartalo  oli  kuihtunut 
ja  kumarainen.  Hänen  ijästään  ei  saanut  selkoa. 

—  Ostakaa  Sotahuuto!  . .  Pelastakaa  sielunne! . . . 
Nainen  tarjoili  Pelastusarmeijan  kirjallisuutta.  Albin 

osti  yhden  lehdistä,  tarjoten  lantin  korvaukseksi.  Naisen 
poistuttua  virkkoi  Alma  vallattomasti  hymyillen: 

—  Olisipa  hänenkin  aika  päästä  taivaan  iloon! 
Samassa  hänen  ilmeensä  vaihtuivat  vakaviksi,  selittäes- 
sään: 

—  Tuo  on  sitten  tulos . . .  maali  eikä  puuderi  pysty 
peittämään  ryppyjä . . .  Nuoruus  uhrataan  rikkaiden  hy- 
väksi, halpoihin  iloihin  kuluu  elämä  . .  .  vanhuus  ja  kur- 
juus edessä  . . .  Alman  ei  toki  tarvinnut  kauaksi  aikaa 
jäädä  mietteisiinsä  surullisen  näyn  vuoksi,  kun  uusia  ihmi- 
siä tunki  myymälään,  joten  silmä  sai  uutta  näkemistä  ja 
aivot  uutta  askartelemista. 

Mutta  ulkona  paistoi  aurinko  entistä  kirkkaammin,  an- 
toi valoaan  väärille  ja  vanhurskaille.  Elämän  varjokuvia 
yritettiin  salata,  mutta  niitä  tunkeutui  esiin  lempeän  päi- 
vän paisteessa  yhtä  itsepintaisesti  kuin  kirkkaiden  katu- 
lyhtyjen valaistuksessa,  pyrkien  himmentämään  loistavaa, 
suurellista  kuvaa  . . . 

Tuskin  he  olivat  päässeet  kymmentä  askelta  virvoke- 

juomakaupasta,  kun  heidän  vastassaan  oli  almunanoja. 
Eila  mykistyi  hämmästyksestä.  Katukäytävällä  oli  mies, 
jonka  molemmat  jalat  olivat  kokonaan  poikki.  Käsien  ase- 
mesta oli  miehen  oikeaan  olkapäähän  kiinnitetty  jonkinlai- 
nen kädentapainen  kummiputki,  jonka  päässä  oli  rautai- 
nen koukku.  Siinä  riippui  pieni  rautapata,  johon  ohikul- 
kijat silloin  tällöin  pistivät  almulantin  .  .  .  Eila  huokasi. 
'Hän  ei  ikinä  ollut  nähnyt  noin  onnetonta  ihmistä. 

—  Kuolema  olisi  tuolle  raukalle  suuri  lahja . . .  huo- 
kasi Albin,  pistäen  pataan  lantin.  Hän  jäi  syviin  miettei- 
siin omituisen  raajarikon  nähdessään. 

—  Se  on  maailmansodan  "voittaja"  .  .  .  eikä  niitä  ole 
vain  yksi  .  .  .  Niitä  on  aina  nähtävillä  suurissa  kaupun- 
geissa. Hänkin  lienee  aikoinaan  laulanut  isänmaalle  lau- 
luja .  .  .  Mutta  ruusu  juhlissa  ei  sovi  antautua  liian  syviin 
mietteisiin,  virkkoi  Alma  pienen  äänettömyyden  katkais- 
ten. 

Kaupungin  keskustasta  mahtavat  rakennukset  alkoi- 
vat näkyä. 

—  Siinä  on  niitä  ihmisen  neron  tuotteita!  innostui 
Albin,  katsellen  korkeita  rakennuksia.  Hänen  mieleensä 
samalla  johtui,  että  kaupunki  on  tuskin  sata  vuottä  vanha 
ja  kuitenkin  kuin  Baabeli,  jota  taivaaseen  rakentaa  aiot- 
tiin. Albin  ihmetteli  kaupungin  nopeaa  kehitystä.  Siitä  ei 
ole  sataakaan  vuotta,  kun  valkoinen  mies  otti  tämän  seu- 
dun haltuunsa,  taisteltuaan  ensin  kireän  taistelun  puna- 
nahkojen  kanssa. 

—  Täällä  on  valkoisten  voittajien  muistopatsaita.  Sai 
siinä  muuan  indiaaninainen,  valkoisten  opas  —  Sacajewa 
—  ikuistaa  itsensä  pronssipatsaaseen  jälkimaailman  ihme- 
teltäväksi .  .  .  Voin  näyttää  teille  hänen  muistomerkkinsä, 
innostui  Alma.    Kaupungin  puistossa  näette  "Valkoisen 

miehen  tulon"  ja  indiaanioppaan  muistopatsaan.  Nyt  tänne 
on  kasaantunut  Euroopan  liikaväestöä  laivalasti  toisensa 
perään,  mutta  turkiskauppiaiden  jälkeläiset  tässä  kaupun- 
gissa isännän  viran  pitävät.  Heidän  suurelliset  sukulaisen- 
sa tuhlailevat  niitä  rikkauksia,  joita  me  "viime  paateissa" 
tulleet  siirtolaiset  heille  kokoilemme. 

Juhlaparaadi  alkoi  jo  näkyä  .  Nyt  oli  paras  pysähtyä 
sellaiselle  paikalle,  mistä  saattoi  kaiken  komeuden  helposti 
nähdä  . . . 

Mahtavaa  musiikkia...  ruusuilla  peitettyjä  autoja... 
keijukaisiksi  ja  paratiisin  enkeleiksi  puettuja  neitosia . .  . 
Suunnaton  joukko  erilaisten  seurojen  jäseniä,  puettuina 
seurojensa  pukuihin  ja  tunnusmerkkeihin. 

Yleisö  katselee  kulkuetta  äänettöminä  ja  jännittyneinä. 

—  Katsokaa!  Tuolla  hän  tulee! 

—  Kuka?  Mikä?  Kuka  tulee?!  kysyy  Eila  uteliaana. 

—  Juhlien  kuningatar!  Ruusujuhlien  valittu  kaunotar! 
Katsokaa . . . 

Katsokaa  hänen  ihania  kasvojaan  ja  kiharoitaan!  Kyllä 
hän  on  soma .  .  .  mutta  on  häntä  kaupungin  lehdissä  ylis- 
tettykin. 

Juhlien  kuningatar  hymyilee  hurmaantuneille  ihmisille. 
Henkeään  pidättäen  kaikki  tuijottavat  häneen .... 

Kauneuden  jumalatar  on  vihdoin  kadonnut  näkyvistä. 

—  Oi...  miten  hän  oli  ihana!  Kuka  hän  oikeastaan 
on?  kysyy  Eila  silmät  loistaen. 

Alma  Oras  rauhallisesti  vastaa  kiihkeään  kysymyk- 
seen: 

—  Hm  . . .  tavallinen  keskiluokkalaisten  lapsi  vain  . . . 
korkeakoulun  eräs  oppilas.  Hän  on  kauneuskilpailun  voit- 
taja .  .  .  kauneuskilpailut  ovat  nyt  muodissa  .  .  .  Filmitähti 
hänestä  varmaankin  tulee,  sinne  kaikki  kaunottaret  koo- 

taan  . . .  Tuollakin  rakastettavalla  olennolla  ehkä  keinotel- 
laan miljoonia  . . .  Jumalaiset  kasvot  uhrataan  filmiyhtiöi- 
den hyväksi . . .  mammonan  palvontaan  ...  ja  taiteesta 
puhutaan  . .  . 

Albin  ajatuksissaan  ihmettelee  Alman  puhetapaa.  Tyt- 
tö näyttää  olevan  tavattoman  huomiokykyinen  ja  terävä- 
sanainen.  Hänestä  leimahtaa  aina  esiin  katkeruus  sitä 
loistoa  ja  hekumaa  vastaan,  jota  hän  päivästä  toimeen  on 
katselemassa.  Ei  elämä  hänen  silmissään  ole  ruusuilla 
tanssimista,  vaikka  häntä  alituiseen  ruusujen  tuoksut 
ympäröi . . . 

—  Oi,  kun  olisin  noin  kaunis  .  . .  hymähtää  Eila  puo- 
leksi itsekseen. 

—  Olet  tarpeeksi  kaunis  . . .  luonto  on  sinulle  lahjoit- 
tanut riittävän  sievän  ulkomuodon.  Jos  muut  lahjasi  ovat 
kauneutesi  veroiset,  niin  luonto  on  ollut  erittäin  antelias 
sinulle.  Ei  sinun  tarvitse  kadehtia  ruusujuhlien  kuninga- 
tarta .  .  .  Hän  joutuu  yleisen  imartelun  esineeksi ...  ja  se 
varmaan  pilaa  hänet.  No  . . .  niin  no  . . .  hänellä  on  hänen 
osansa  . . .  Rikkaiden  leikkikaluksi  hän  joutuu  . . .  Kun  rik- 
kaat mässääjät  kyllästyvät  kotiperhosiinsa  . . .  niin  hänes- 
tä saavat  vaihtelua  . . .  sellaista  se  on. 

Albin  arveli,  että  tytöt  väsyvät  samassa  paikassa  sei- 
somiseen. Paras  olisi  siirtyä  pois  kiusallisesta  auringon 
paahteesta. 

—  Tosiaankin!  On  tässä  jo  kylliksi  katseltu  tuota 
humua  . . .  aivan  päätä  pakottaa.  Puistossa  olisi  viileämpi 
. . .  tahi  joen  rannalla.  Kaupungin  puistossa  voi  olla  nyt 
liian  paljon  väkeä,  kaupungin  ollessa  tulvillaan  vieraita. 
iMutta  puistoon  he  sentään  päättivät  lähteä. 

Eilalla  oli  siellä  taas  uutta  ihmettelemistä.  Suihku- 
kaivoja, patsaita,  eläimiä  ja  lintuja  häkeissä.  Pikkukau- 

pungin  ihmiselle  siellä  oli  paljon  uutta  näkemistä.  Mutta 
vihdoin  he  kyllästyivät  katselemiseen.  Istuivat  eräälle  puis- 
ton penkille  seuraamaan  ohikulkevien  liikkeitä. 

Niin  he  olivat  kuin  lapset,  jotka  olivat  saaneet  kaikki 
haluamansa  lelut  ja  sitten  unisina  väsähtäneet . . .  Illan 
varjot  jo  hiipivät  maille.  Puistossa  tuntui  kuuman  päivän 
perästä  herttaisen  viileältä  . . . 


IV. 

ULLAKKOKAMARISSA. 

Albin  Maj  ala  loikoi  pienessä  ullakkohuoneessa,  jonka 
vaatimattomina  huonekaluina  olivat  kaksi  vuodetta,  pieni 
pöytä,  kaksi  tuolia  ja  puolikulunut  vanhanaikainen  peili- 
kaappi. 

Huoneen  vuokraajilla  ei  ollut  sanottavasti  lisättävää 
tähän  huoneen  sisustukseen.  Albin  Majalalla  oli  ainoas- 
taan kulunut  matkakapsäkki  nurkassa.  Toisella  vuokralai- 
sella, Väinö  Ojalalla,  oli  toki  vähän  runsaammin  omaisuut- 
ta. Hänen  irtaimistoonsa  kuului  viulu,  muutamia  kirjoja, 
kaksi  muotokuvaa  ja  pieni  matka-arkku,  jossa  osa  tästä 
omaisuudesta  kuljetettiin  vähäisten  vaatteiden  keralla. 

Albin  käänteli  itseään  ja  haukotteli.  Silmänsä  osuivat 
pöydällä  olevaan  valokuvaan,  jonka  hän  oli  asettanut 
mustepulloa  vastaan  pystyyn,  kun  ei  ollut  muuta  kuvateli- 
nettä.  Tummatukkainen  tyttö  siinä  hymyili  herttaisesti . . . 

Albin  Majalan  mielessä  vilisi  kuvia  kaikenlaisia.  Hän 
oli  tämän  kesän  kuluessa  nähnyt,  kuullut  ja  kokenut  pal- 
jon sellaista,  mikä  hänelle  oli  kokonaan  uutta  ja  outoa  . . . 

Alma  Oras  oli  hauska  tuttava.  Harvinaisen  järkevä  tyttö! 
Kyllä  vain  hänen  seurassaan  aika  kului.  Ja  toinen  tyttö 
sitten  . . .  ihana  kuin  ruusujuhlien  kuningatar!  Albin  jäl- 
leen tuijotti  pöydällä  olevaan  kuvaan  . . .  Eila  . . .  kuiskasi 
hän  hiljaa. 

Viime  viikkojen  tapahtumat  pyörivät  edelleen  Albinin 
aivoissa.  Aika  oli  kulunut  humussa  ja  ihmisvilinässä,  että 
tuskin  oli  ollut  aikaa  ajatuksiaan  koota.  Mutta  sai  hän 
sensijaan  kerrankin  liitää  elämän  virran  mukana  huimaa- 
vaa vauhtia  . . .  Tuli  muistojen  kirjaan  uusia  lehtiä  ...  ei 
siis  väliä  vaikka  seurasikin  sitten  hiljaisuus. 

Alma  Oras  oli  hämmästyttänyt  Albinia  monilla  omitui- 
silla kysymyksillään.  Elämästä  puhui  tyttö  niin  tietorik- 
kaasti  kuin  olisi  sata  vuotta  jo  elänyt. 

—  Mitä  kirjoja  olet  nyt  lueskellut?  Siinä  oli  yksi 
kysymys. 

Albin  kertoi  lukevansa  enimmäkseen  kaunokirjalli- 
suutta, mutta  etupäässä  seikkailuromaaneja. 

—  Kaunokirjallisuuden  lukeminen  on  tavallaan  hyvä, 
kun  ei  sitä  lue  aivan  umpimähkään.  Kirjallisuutta  täytyy 
osata  valita!  Raskaan  työn  ohella  ei  ole  helppo  syventyä 
tietopuoliseen  kirjallisuuteen,  mutta  sittenkin  pitäisi  yrit- 
tää tiedonjanoaan  virittää,  oli  Alma  selittänyt  heidän  pu- 
hellessaan hengen  vainioilla  liikunnasta.  Alma  oli  luetel 
lut  muutamia  kirjoja,  joita  oli  äskettäin  lukenut,  ja  hän 
selitteli  tarkkaan  Albinille  niiden  sisällön.  Albin  ihmetteli, 
kuinka  Almalle  oli  jäänyt  aikaa  niin  paljon  olla  kirjalli- 
suuden parissa. 

—  Kyllä  aikaa  saa,  kun  vain  on  harrastusta,  vakuutti 
Alma.  Albin  käsitti  nyt,  kuinka  oli  mahdollista,  että  Alma 
katseli  tätä  elämää  niin  terävillä  silmillä.  Albin  oli  paljon 
lukenut  kaikenlaista  kirjallisuutta,  mutta  hän  oli  lukenut 

vain  kuluttaakseen  joutoaikaa.  Nyt  hän  päätti  lukea  op- 
piakseen, kuten  Alma  lukemista  määritteli.  Erotessa  oli 
Alma  antanut  Albin  Majalalle  kirjan,  jonka  hän  kehoitti 
kaikkein  ensinnä  lukemaan.  Sanoi  hankkivansa  Albinille 
kirjallisuutta,  jos  vain  hän  haluaisi  lisää  samanlaista,  jota 
hän  niinkuin  makupalaksi  tarjosi. 

Albin  ajatteli  ja  kuvitteli  kaikki  asiat  moneen  kertaan 
mielessään.  Väliin  hän  haukotteli. 

—  Ei . . .  mutta  nythän  on  paras  alkaa  lukemaan  niitä 
kirjoja!  Kun  Väinö  Ojala  tulee  asuntoon,  ei  jää  rauhaisaa 
hetkeä,  musiikilla  silloin  on  ylivalta.  Väinö  Ojala  harrasti 
musiikkia.  Vanhasta  viulusta,  joka  nyt  oli  ikävissään  nur- 
kassa, lähti  Väinö  Ojalan  käsissä  niin  ihania  säveliä  että 
sydäntä  hiveli. 

Albin  oli  sattumalta  joutunut  Väinö  Ojalan  tuttavaksi, 
mutta  nopeasti  he  olivat  sopeutuneet  toisiinsa,  kuten  aina- 
kin maailman  kiertokoulun  oppilaat,  joille  ei  jää  aikaa 
pitkiin  esityksiin.  Molemmat  olivat  asunnon  puutteessa. 
Kun  vaatimukset  asunnon  suhteen  sattuivat  samanlaiset, 
niin  muuten  kaikki  oli  valmista. 

Väinö  Ojala  kertoi  olevansa  merien  kyntäjä.  Sanoi 
ottavansa  joskus  hieman  pitemmän  loman,  tuntiessaan  tar- 
vetta jäädä  vankalle  maaperälle. 

Väinö  tuntui  olevan  erittäin  hauska  poika.  Kertoili 
senkin  seitsemät  kaskut.  Oli  muka  kaikissa  itse  ollut  mu- 
kana, vaikka  mitä  ihmettä  tapahtui. 

Tällainen  tietoniekka  ei  ollut  aivan  outo  olento  Albinille. 
Hän  oli  tavannut  ennenkin  samanlaisia  kaskujen  ja  ihmei- 
den kertojia,  mutta  ei  Väinö  Ojalan  veroista.  Huvittava 
oli  kuunnella  hänen  kaskujaan,  uskoa  niitä  ei  kaikkia  tar- 
vinnut. Toverinsa  alituisesta  leikinlaskusta  huolimatta  täy- 
tyi Albinin  myöntää  Väinö  Ojalan  olevan  hänestä  suuresti 

tietopuolisesti  edellä.  Oliko  hän  hakenut  tietonsa  kirjoista 
vaiko  elämästä,  sitä  ei  hän  vielä  ollut  saanut  selville, 
mutta  näytti  kuitenkin,  että  Väinö  oli  kirjoihinkin  syven- 
tynyt. 

Albin  katseli  tummakutrista  tyttöä  jälleen.  Sitten  hän 
tarttui  lahjoitettuun  kirjaan.  Selaili  sitä  jonkun  aikaa. 
Silmä  osui  seuraaviin  riveihin: 

"Amerikan  historia  alkaa  Euroopasta.  Tapahtumien 
sarja,  joka  tänäpäivänä  yhdistää  amerikalaisen  elämän 
etäiseen  menneisyyteen,  johtaa  meidät  Espanjaan,  Englan- 
tiin ja  Italiaan,  jopa  Kreikkaan  ja  Aasiaan,  eikä  Sioux, 
Iroquios  ja  Pequad  indiaanien,  ei  kummunrakentajien  eikä 
mantereen  esihistoriallisten  asukkaiden  vaiheisiin.  Ne 
idut,  jopa  useassa  tapauksessa  laitoksetkin,  jotka  muodos- 
tavat nykyisen  yhteiskuntamme,  ovat  alkuaan  Euroopasta. 

Siihen  aikaan  kuin  Amerika  löydettiin,  taisteli  Euroo- 
passa uusi  yhteiskuntaluokka  valtaan  päästäkseen.  Aate- 
listo ja  papisto,  ritarit  ja  kuninkaat  olivat  hallinneet  vuosi- 
satoja. Heidät  pian  uhkasi  kukistaa  kauppiaiden  nouseva 
luokka.  Uudet  keksinnöt,  muuttaen  niiden  menettelytapo- 
ja, joiden  välityksellä  ihmiset  tyydyttävät  tarpeitaan,  loivat 
tämän  uuden  luokan  ja  kohottivat  sitä  valtaan,  kuten  ne 
aina  ovat  luoneet  uusia  luokkia  ja  johtaneet  niitä  voittoi- 
hin. 

Ruudin  keksintö  oli  hävittänyt  ritarien  yksinoikeuden 
sotilaan  ammattiin,  kirjapainon  keksintö  oli  poistanut 
munkkien  ja  muutamien  harvojen  ylimysten  yksinoikeuden 
opiskeluun,  samalla  kompassi  oli  murtanut  kaupankäynnin 
ahtaat  rajat  ja  vapauttanut  merenkulkijat  pelkkien  maa- 
merkkien mukaan  kulkemasta." 

Albin  luki  edelleen.  Hän  jo  innostui  kirjan  sisältöön. 
Hän  oli  lukenut  tunnin,  oli  kai  lukenut  jo  kaksikin  tuntia. 

Hän  ei  lainkaan  huomannut,  että  hänen  toverinsa  oli  pa- 
lannut asuntoon  ja  alkanut  riisua  vaatteitaan. 

Huomenta  naapuri!  Eikö  naapuri  lainkaan  kuule  eikä 
näe?  virkkoi  Väinö  Ojala  vuoteen  luo  astuessaan. 

—  Kas!  Sinäkin  olet  tulUit . . .  Albin  laski  kirjan  pöy- 
dälle. Väinö  otti  kirjan  käteensä,  silmäili  sen  alkulehtiä. 

—  Vai  luet  sinä  Amerikan  luokkataistelun  historiaa? 
Sillätavalla,  poika,  lue  vain  edelleen!  iMinäkin  olen  niitä 
lueskellut  aika  paljon  ja  kiintynyt  tutkimaan  luokkaliik- 
keen  kulkua,  mutta  nyt  taas  olen  ollut  niin  paljon  muissa 
harrastuksissa,  että  se  on  jäänyt  sivuasiaksi.  Olen  näes 
liian  paljon  vanhan  ystäväni  seurassa . . .  tuon  tuolla  nur- 
kassa. 

Väinö  osoitti  viuluaan. 

Albin  selitti,  että  hän  oli  kuluttanut  aikaansa  lukemalla 
vain  kevyempää  kirjallisuutta.  Sosialistisia  teoksia  ei  ollut 
tullut  luetuksi.  Mutta  se  on  riippunut  olosuhteista.  Hänel- 
lä ei  ollut  siihen  ollut  tuskin  tilaisuutta.  Sukeusi  pitempi 
keskustelu.  Albin  kertoi  toverilleen  nuoruutensa  vaiheet. 
Hän  oli  kotoisin  laajalta  Pohjanmaan  tasangolta.  Ne  kuu- 
luisat Isonkyrön  pellot  olivat  hänen  kotitanhuviaan  lapse- 
na. Keskivarakkaassa  kodissa  kasvaneena  ei  hän  nuo- 
ruusvuosinaan kokenut  minkäänlaista  puutetta.  Elämä 
kului  hiljaa  ja  tasaisesti.  Vanhemmat  olivat  uskovaisia, 
äiti  erittäinkin.  Haaveilevan  äidin  mieliala  tuntui  hänellä 
olevan  perintönä.  Albin  kertoi  olleensa  nuorena  hyvin 
herkkämielinen. 

—  Kyllä  Amerika  kouluuttaa!  sanoi  Väinö.  Monta 
poikaa  on  täällä  kouluutettu  ja  terästetty.  Täällä  täytyy 
kulkea  joka  päivä  silmät  auki,  ja  sittenkin  tahtoo  sortua . . 

Albin  vielä  selitti  kokemuksiaan  Amerikassa,  kansalli- 
suuksien suuressa  sulatusuunissa,  kuten  oli  kuullut  sanot- 

tavan.  Suurimman  osan  ajasta  oli  viettänyt  Lännen  jätti- 
läismetsissä. 

—  Sitten  sinulla  varmaankin  on  kärsimyskruunu  otsan 
ympärillä!  huudahti  Väinö. 

Terästehtaassa  kertoi  Albin  sitä  ennen  työtä  tehneensä. 

—  Terästehtaassa!  Väinö  katsoi  toveriinsa  tutkivasti. 
Albin  kuvasi  yksityiskohtaisesti  terästehtaassa  olonsa. 

Lopuksi  hän  hymähti: 

—  Mokomassa  hornankattilassa  en  tahtoisi  enempi 
olla!  Siellä  on  mennyt  monen  pojan  elämä  ja  terveys,  että 
ei  ole  jäänyt  kuin  luut  ja  nahka  . . . 

—  Ja  moni  poika  on  menettänyt  nekin!  jatkoi  Väinö 
edellisen  puheeseen. 

Väinö  Ojala  tuntui  tietävän  näistä  asioista  yhtä  paljon 
kuin  Albin.  Hän  alkoi  kertoa: 

—  Muuan  Billy  Ward  asui  kanssani  niinkuin  sinä  nyt. 
Hän  oli  hauska  veli  . . .  usein  muistelen  poikaa  ...  Ei  hän 
ollut  harras  jumalanlapsi,  ei  käynyt  kirkosssa,  ei  hän  ra- 
kastanut pappeja  .  .  .  eikä  suinkaan  kumartanut  mammo- 
nan omistajia!  Pääsi  terästehtaaseen  työhön.  Hänellä  oli 
sinne  kova  halu ...  ei  tietenkään  sen  työn  herkun  takia. 
Silloin  ei  vielä  tutkittu  yhtiön  konttooreissa  työläisen 
syntiluetteloa  yhtä  tarkkaan  kuin  nykyään  ...  ei  silloin 
otettu  sormien  eikä  varpaiden  jälkiä  muistiin.  Kyseltiin 
sitä  ja  tätä.  Tuskin  olisivat  poikaa  ottaneet  työhön,  jos 
olisivat  hänen  tapansa  tienneet. 

Billy  Ward  teki  tehtaassa  ahkeraan  työtä  . .  .  nimittäin 
sitä  työtä,  jonka  vuoksi  hän  sinne  erikoisesti  halusi  päästä. 
Terästehtaan  pomot  olivat  ihmeissään,  kun  tehtaasta  löytyi 
myötäänsä  lentolehtiä,  joissa  kehoitettiin  teräsorjia  järjes- 
tymään. Kumouksellista  kirjallisuutta  tavattiin  tehtaan 
alueilta  yhä  enemmän  ja  enemmän.  Billy  Wardia  ei  ku- 

kaan  epäillyt.  Hän  osasi  näytellä!  Hän  oli  työmaalla  har- 
ras uskovainen,  mutta  tehtaan  ulkopuolella  hänen  tiensä 
olivat  salaiset.  Maanalaisissa  katakombeissa  hän  uuden- 
aikaisten "kristittyjen"  kanssa  seurusteli.  Lentolehtiä  val- 
mistettiin, kokouksia  pidettiin,  joissa  suunniteltiin  teräs- 
orjien  järjestämistä. 

Tehtaassa  sattui  eräänä  päivänä  hirvittävä  tapaturma. 
Viisikymmentä  miestä  . . .  etelän  aurinkoisen  taivaan  alla 
kasvaneita  työjuhtia . . .  surmaantui  samalla  kertaa.  Teh- 
taan herrat  eivät  sellaisista  tapauksista  maailmalle  hälyytä. 

Kohta  otettiin  selville,  kuinka  monta  henkilöä  oli  ollut 
tapahtuman  silminnäkijöinä.  Heitä  oli  vain  kaksi,  jotka 
olivat  kyllin  etäällä  pelastaakseen  .  .  .  Billy  Ward  ja 
muuan  puolisokea  ukko.  Suorastaan  kiellettiin  asiasta 
puhumasta  sanaakaan  .  .  .  yhtiö  lupasi  siitä  pitää  huolen. 
Mutta  miten  ollakaan  .  .  .  asia  tuli  kuitenkin  julkisuuteen. 
Työläisten  keskuudessa  nousi  murina  .  .  .  Puolisokeaa 
ukkoa  eivät  teräspomot  epäilleet  .  .  .  mutta  Billy  Ward  sai 
heti  lähdön!  .  .  .  Jonkun  ajan  kuluttua  löydettiin  hänen 
ruumiinsa  .  .  .  Minulla  on  omat  ajatukseni  hänen  kuole- 
mastaan. 

Meripoika  kertoi  useampia  samansuuntaisia  tapahtu- 
mia. Lopuksi  hän  huoahti: 

—  Ne  kaikki  kuuluvat  kapitalistiseen  järjestelmään  . . 

Hän  näytti  jutelleen  'kyllin  kauan  .  .  .  Äkkiä  hän  siep- 
pasi nurkasta  ystävänsä  ja  rajusti  puristi  sitä.  Viulu  alkoi 
kohta  elämään.  Kummallisia  säveleitä  loihti  hän  sieltä 
esiin.  Albin  piti  erikoisemmin  eräästä  säveleestä,  jota 
Väinö  usein  soitti. 

—  Oh  .  . .  soita  vain  sitä  . . .  soita  vielä  .  . .  Mikä  se 
laulu  on? 

Lopetettuaan  virkkoi  viuluniekka  hartaana: 

—  Sievä  se  on  .  .  .  siitä  nykyään  eniten  pidän  .  .  . 
Mikä  laulu  .  .  .  sehän  on  Peer  Gyntistä .  .  .  Solvegin  laulu. 

Albin  ei  tullut  vastauksesta  yhtään  viisaammaksi . . . 
mitä  hän  tiesi  Peer  Gyntistä!  Mutta  ilman  enempiä  kyse- 
lyjä sanoi  hän  soittajalle: 

—  Kerran  vielä ! . . .  soita  vielä  se  laulu. 
Meripoika  soitti. 

Ullakkokamarissa  maailman  kiertokoulun  oppilaat  eli- 
vät sävelten  maailmoissa.  Kuunnellessaan  viulun  soittoa, 
vuoteellaan  loikoen,  tuijotti  Albin  sävelten  korvia  huuma- 
tessa edessään  olevaan  tummasilmäisen  tytön  kuvaan. 


V. 

MEREN  RANNALLA. 

Hetkisen  elivät  he  unelmien  maailmoissa  sävelten 
lumoissa.  Väinö  Ojala  laski  viulun  pöydälle,  katsoen  sii- 
hen kuin  nuorukainen  lemmittyynsä.  Silitteli  sitä  kuin 
hyvää  ystävää. 

Keskustelu  virisi  jälleen.  Väinö  Ojala  oli  tänään  omi- 
tuisempi kun  koskaan  ennen,  mutta  syytä  siihen  ei  Albin 
voinut  tajuta. 

Väinö  käveli  pienessä  huoneessa  edestakaisin.  Vihdoin 
hän  purki  mieltään. 

—  Totisesti.  Kyllä  tämä  elämä  on  kuivaa  ja  arkipäi- 
väistä! Tässä  aivan  näivettyy  näihin  köyhän  iloihin.  Jäin 
kuivalle  maalle  siinä  toivossa,  että  saan  vaihtelua  yksitoik- 
koiseen merielämään,  mutta  asia  ei  siitä  vähääkään  paran- 
tunut. 

Täällä  kaupungin  humussa  on  sata  kertaa  ikävämpi 
kuin  meren  ulapalla.  Siellä  toki  väliin  tuulee  ja  myrs- 
kyää, että  saa  vaihtelua  taistellessa  ankarien  luonnonvoi- 
mien kanssa.  Ellei  minulla  olisi  tuota  uskollista  ystävää- 
ni, viulua,  niin  päivät  olisivat  ikävästä  harmaita. 

—  Sinä  olet  tänään  erikoisella  tuulella,  virkkoi  Albin. 
Olen  tottunut  sinut  näkemään  aina  iloisena  meripoikana, 
jolle  ei  tule  harmaata  hetkeä. 

t         —  Niin  sitä  luulisi . . .  vastasi  Väinö  yksikantaan. 
Molemmat  olivat  hetken  ääneti. 

—  Tekee  mieleni  jonnekin  . . .  mutta  minne  ...  en 
tiedä!  Tämän  maapallon  olen  purjehtinut  kaikilta  kulmilta, 
olen  käynyt  idän  ja  lännen  ja  sen  välimatkat . . .  mutta 
kaikkialla  on  samanlaista  . . . 

—  Ei  suinkaan!  ehätti  Albin  väliin. 

—  Samanlaista  riistoa  . . .  köyhiä  sorretaan,  rikkaat  rie- 
muitsevat palatseissaan. 

Tietenkin  maailmassa  on  väriä,  valoa  ja  vaihtelua, 
kenellä  niistä  on  tilaisuus  nauttia !  . . .  Luuletko  merimie- 
hen elämän  kovin  herttaiseksi? 

Taas  oltiin  vaiti. 

Hetken  kuluttua  Albin  innostui.  Silmistä  jo  kohta 
näki,  että  hänellä  oli  jotain  erikoista  mielessä. 

—  Kuulehan !  Suotta  vietämme  aikamme  tässä  ullakko- 
kamarissa  ja  väliin  kuljemme  tomuisia  katuja...  Lähde- 
tään merenrannalle! 

—  Merenrannalle  . . .  Jaah !  Siellähän  herrat  kesä- 
lomiaan viettävät . .  .  levähtävät  liiallisista  nautinnoistaan 
. . .  sanoi  Väinö  Ojala  hieman  ivallisesti  hymyillen.  Sitä 
voisi  kyllä  miettiä  .  . .  Varani  eivät  ole  kovinkaan  suuret 
 ja  sama  lienee  sinulla  ...  ota  se  myös  huomioon! 

—  En  todellakaan  voi  miljoneerin  osaa  esittää,  vastasi 
Albin.  Mutta  minulla  on  muuan  suunnitelma. 

—  Anna  sitten  kuulua! 

—  Alma  Oras  on  parhaillaan  merenrannalla  sukulais- 
tensa luona.  Hän  on  hauska  tyttö. 

—  Olet  kertonut  . 

—  No  niin,  niin.  Mitä  arvelet,  jos  lähtisimme  sinne? 
Täytyy  täälläkin  maksaa  elämisen  välineistä.  Vaahteran 
perhe  on  muuttanut  huvilakaupunkiin.  Minulla  on  näes 
vanhoja  tuttavuuksia.  Alma  Oras  on  heidän  luonaan  kah- 
den viikon  ajan  lomalla  ollessaan.  Vaahteralla  on  nyt 
pieni  virvokejuomakauppa  huvilakaupungissa.  Mitä  arve- 
let ehdotuksesta? 

—  Ei  sinne  kyllä  pitkältä  olisi. 

—  Muutaman  tunnin  matka ...  ei  se  kuluta  suuresti 
varojamme. 

Väinö  Ojala  innostui  asiaan.  Sielläpä  todellakin  virkis- 
tyisi ja  saisi  uutta  innostusta  elämään.  Hän  joskus  tunsi 
omituista  pahoinvointia.  Ei  käsittänyt  mistä  se  johtui. 

Kauan  ei  kulunut,  ennenkuin  Albin  ja  Väinö  olivat  ju- 
nassa, joka  kuljetti  heitä  kohti  kuuluisaa  merenrannan 
huvilakaupunkia,  jossa  tuhannet  ihmiset  viettivät  iloisia 
kesäpäiviä  loikoen  hiekassa  ja  auringonpaisteessa.  He  tui- 
jottivat äänettöminä  junan  ikkunasta  ulos,  katsellen  ohi 
kiitäviä  maisemia.  Väinö  ei  näyttänyt  olevan  niin  puhe- 
liaalla tuulella  kuin  tavallisesti.  Ja  Albin  oli  myös  ajatuk- 
sissaan. 

Ilta  alkoi  jo  hämärtää.  Metsän  tummat  varjot  virittivät 
haaveilevan  Albinin  mielikuvitusta. 

Metsässä  tuskin  mikään  vaikuttaa  ihmiseen  niinkuin 
sen  pyhä  hämäryys.  Albin  mietti  metsän  moninaisuutta. 

Kuka  ymmärtäisi  kasvien  kieltä  .  . .  Mitä  laulavat  puut 
metsissä  juuri  nukkumaan  mennessään  illan  hämärässä? 

Metsä  on  ihmeellinen  maailma,  jossa  kaikki  elää  ja 
henkii.  Uusi  sukupolvi  siellä  kasvaa  toisensa  jälkeen. 
Kaikki  elävät  auringon  valosta.  Niin  . . .  auringon  valosta! 
Koko  luomakunta  polvistuu  suuren  auringon  eteen.  Paka- 
nat pitivät  aurinkoa  suurimpana  jumalanaan  ...  ja  sitä  se 
todellisuudessa  onkin.  Mitä  olisi  elämä  ilman  auringon 
inahtavaa  voimaa? 

Kuinka  moni  ihminen  saa  olla  ikuisessa  hämärässä  .  . . 
Kuinka  monta  ihmistainta  kuolee  valon  puutteessa,  aivan- 
kuin  kitukasvit  metsissä.  Upeita  ovat  metsän  vanhukset, 
satavuotiaat  suuret  kummitukset,  jotka  ylpeinä  katselevat 
vuorilla,  ikäänkuin  hymyillen:  voi  teitä  ihmisraukat,  iha- 
nan luonnon  keskellä  sortuvat  olennot,  kullan  himossa 
kuolevat  ja  vallasta  kamppailevat  houkat.  Me  satavuotiaat 
metsävanhukset  olemme  taistelleet  tuulia  ja  myrskyjä  vas- 
taan, mutta  taistelussa  suoriutuneet  voittajina. 

Metsissä  versovat  myös  sammalet  ja  varjokasvit,  mutta 
metsän  hämäryys  yhä  synkistyi,  joten  Albinin  oli  niitä  vai- 
kea eroittaa.  Niiden  värit  himmenivät  yhdeksi  tummaksi 
peitteeksi  maankamaralle  . .  . 

Vuoripurot  siellä  sankan  metsän  siimeksessä  kohisevat. 
Kuuluu  ikuinen  lirinä  . . .  väsymätön  veden  vierintä  me- 
ren mahtavaan  syleilyyn. 

Jo  vaihtui  maisema. 

Metsättömiä  rinteitä  kuultaa  hämärän  halki.  Ruskot 
näkyvät  monivärisinä  taivaan  rannalla.  Hetken  hämärän, 
tumman  tunnun  jälkeen,  pyrkii  kuu  hiljalleen  esiin. 

Albin  ikäänkuin  havahtuu  unesta,  kuullessaan  vienoa 

soittoa.   Väinö  ei  malttanut  pitää  viuluaan  ääneti,  vaan 

antoi  sen  hiljalleen  itkeä  illan  hämäryydessä.  Vaunussa 
2 

oli  vähän  matkailijoita,  joten  Väinö  ei  saanut  viulun  vie- 
nolle valitukselle  monta  kuuntelijaa.  Muudan  vanha  vai- 
mo oli  vaunun  penkille  torkahtanut,  mutta  heräsi  Väinön 
hiljaiseen  soittoon,  kuunnellen  tarkkaavana. 

Vanhuksen  silmissä  vesihelmet  välkkyivät  ja  leuka 
näytti  tutisevan  . . .  Mitä  lienee  miettinyt. 

Kuu  kohosi  vähitellen  taivaalle.  Hetkisen  kuljettiin  jo 
aavaa  merenrantaa,  johon  pian  oli  määrä  pysähtyä.  Väi- 
nön viulukin  taukosi  itkemästä  . . . 

Albin  ja  Väinö  olivat  heränneet  haaveistaan,  keskuste- 
livat jo  varsin  käytännöllisistä  asioista.  Miettivät,  kuinka 
mahtoi  olla  vaikea  saada  olinpaikkaa  merenrannan  täyteen 
ahdetuista  asunnoista  tahi  matkailijain  kodeista.  Mutta 
tällaisista  asioista  he  helposti  tiesivät  suoriutuvansa, 
sillä  he  olivat  tottuneet  kaikenlaisiin  oloihin  sopeutumaan. 

Mikä  ilo  syntyikään  aamulla  kun  Alma  Oras  tapasi 
äkkiarvaamatta  Albinin,  seurassaan  iloinen  meripoika.  Alma 
oli  sangen  iloinen  saadessaan  seuraa  vähäisellä  loma-ajal- 
laan.  Huvilakaupungissa  näki  riittävän  paljon  ihmisiä, 
mutta  mitäpä  niistä  tuntemattomista  .  .  .  ihmisiä  on  kaik- 
kialla, mutta  ystäviä  vain  harvassa. 

Almalla  oli  vain  vähän  aikaa  lomastaan  jälellä,  mutta 
sen  hän  toki  sai  nyt  viettää  hupaisesti  tuttaviensa  seurassa. 
Hänellä  oli  suunnitelmia  useampia.  Heidän  piti  ainakin 
yksi  yö  viettää  nuotiotulen  äärellä  rannan  hietikolla  kuun- 
telemassa laineitten  laulua  ja  meren  pauhinaa. 

Eila  täytyi  saada  mukaan,  vaikka  äitinsä  kuinka  sitä 
vastustaisi.  iMikä  lienee  pälkähtänyt  Eilan  äidin  päähän, 
kun  hän  kielteli  tytärtään  lähtemästä  Alman  ja  nuorten 
miesten  seuraan.  Mutta  Alma  siitä  sisarelleen  virkkoi  nyr- 
peänä: 

—  Jos  Eilan  voit  pahoilta  poluilta  muuten  kyllin  hyvin 

varjella,  niin  ei  hän  ainakaan  tällä  kerralla  joudu  turmion 
teille. 

Taipui  Eilan  äiti  vihdoinkin.  Aamusta  alkaen  päätet- 
tiin päivä  viettää  rantahietikolla  ja  sitten  yöksi  virittää 
nuotiotuli.  Albin  oli  riemuissaan.  Mikä  ihana  aika  heille 
koittaisi:  paistaa  perunoita  nuotiotulella,  syödä  paistettua 
suolakalaa  ja  juoda  kuppi  kuumaa  kahvia  palan  painik- 
keeksi. 

Väinön  viulun  säveleet  laulaisivat  kilpaa  meren  kuohu- 
jen kera  ...  Ja  kuutamolla  nuotiotulen  loimottaessa  saisi 
hän  katsella  ihailemansa  kaunottaren  tummiin  silmiin. 

Ensi  kertaa  tunsi  hän  todellista  iloa  koko  aikana,  mitä 
oli  viettänyt  tässä  suuressa  maassa ...  ja  Albin  ymmärsi 
nauttia. 

Meripoika  oli  ihastunut  uusiin  tuttaviinsa.  Eila  Vaah- 
tera oli  todellakin  kaunis!  Mutta  Alma  Oras  oli  järkevämpi 
. . .  sangen  hupainen  ja  miellyttävä  seuratoveri  ...  ja  soma 
hänkin.  Albin  ei  suotta  näitä  tuttaviaan  ylistellyt.  Väinö 
Ojala  oli  hyvin  tyytyväinen  toverinsa  keksintöön  lähteä 
merenrannalle  viettämään  muutaman  hauskan  päivän. 
Pian  oli  taas  otettava  pesti  laivaan  ja  pitkäksi  ajaksi . . . 
ellei  ainiaaksi . . .  jätettävä  nämä  seudut  ja  sen  miellyttä- 
vät neitoset. 

Pieni  seurue  nautti  ihanimmista  hetkistä,  mitä  he  mil- 
loinkaan olivat  viettäneet.  Hauskoja  muistoja  painui  hei- 
dän mieliinsä  merenrannikolta.  Suurenmoisen  vuoren  rin- 
teeltä katselivat  he  meren  maininkien  vyöryntää,  kulkivat 
luonnon  muodostamissa  vuoren  onkaloissa,  joissa  peikko- 
jen ja  menninkäisten  vakuutetaan  asuneen  tuhansia  vuosia 
sitten,  mutta  karkoittuneen  niistä,  kun  ihminen  otti  seu- 
dun haltuunsa.  Vuoripurojen  viileää  vettä  joivat  he  käsil- 

lään  . . .  kuin  leikkivät  lapset . . .  kaivoivat  hietikosta  me- 
ren rannasta  simpukoita  ja  näkinkenkiä. 

He  kertoivat  toisilleen  kaskuja  kuten  ne  ruttoa  paen- 
neet ihmiset,  joita  Boccasio  kuvailee  eräässä  romaanis- 
saan . . .  mutta  heidän  kaskujensa  aiheet  liikkuivat  ter- 
veemmillä aloilla. 

Alma  Oras  usein  muisti  huoahtaa: 

—  Oh,  kuinka  maailma  onkaan  ihana!  Mutta  tätä 
maailman  kauneutta  ei  suuret  joukot  saa  nauttia .  . .  mil- 
joonat raatavat  tehtaiden  komeroissa  ja  ummehtuneissa 
työpajoissa,  vääntävät  kuin  orjat  jauhinkiviä  .  .  .  Lapset 
raatavat  vanhempiensa  rinnalla,  näivettyen  valon  ja  ilon 
puutteessa  . . . 

Alma  Oras  muisti  isäntäväkensä.  Heillä  oli  elämän 
nautintoa.  Ainoaa  tehtävää  heillä  ja  heidän  luokallaan  oli 
etsiä  vuodet  umpeen  yhä  uusia  huveja  ja  ajankuluja. 
Nauttia  luonnonkauneudesta .  . .  kulkea  ja  katsella  ...  sa- 
maan aikaan  kuin  palkkaorjat  raatavat  heille  liikevoittoa 
lännen  jättiläismetsien  povessa. 

Näiden  ajatusten  eivät  he  antaneet  iloaan  häiritä.  He 
vakuuttivat  toisilleen,  että  vielä  kerran  paistaa  aurinko 
täydellä  terällä  koko  raatajaluokalle,  kun  se  herää  etujaan 
valvomaan. 

Alma  Oras  jutteli  paljon  meripojan  kanssa  yhteiskun- 
nallisista kysymyksistä.  Väinö  Ojala  oli  iloinen,  että  hän 
kerrankin  tapasi  naistoverin,  jolla  oli  aivot  ajattelua  var- 
ten. 

Albin  pyrki  mieluummin  Eilan  pariin  ...  ja  Eila  näytti 
nyt  viihtyvän  hyvin  Albin  Majalan  seurassa. 

Albin  tunsi  onnentunteen  ailahtavan  povessaan.  Elä- 
mässä oli  kerrankin  sisältöä  . .  . 

TILINPÄÄTÖS  MILJONEERIN  TALOSSA. 

Alman  sydän  oli  täynnä  onnentunnetta.  Hänen  kesä- 
lomansa muodostui  miellyttävämmäksi  kun  hän  osasi 
uneksiakaan.  Vieläkin  hänen  korvissaan  kaikui  aaltojen 
laulu.  Hän  loitsi  yhä  uudelleen  esiin  kuvia  kaikesta  siitä, 
mitä  oli  kokenut  niinä  herttaisina  päivinä,  joita  hän  sai 
viettää  ystäviensä  parissa. 

Meripoika,  alkuun  päästyään,  ei  tyytynytkään  siihen, 
että  vain  meren  kohinaa  kuunneltiin  ja  hietikossa  loikoil- 
tiin hellivässä  auringon  paisteessa  ja  rannalla  illoin  nuo- 
tiotulta viritettiin.  Hän  halusi  vaihteeksi  muuta  seikkai- 
lua. Niinpä  päätti  pieni  seurue  tehdä  matkan  lähettyvillä 
olevalle  kuuluisalle  merenrantavuorelle,  josta  oli  harvinai- 
sen laaja  näköala  aavalle  merelle. 

Vuorentörmä  oli  ihmeellinen.  Meri  aaltoili  alhaalla, 
auringon  loisteessa.  Valaskala  välkytti  selkäänsä  meren 
kuohujen  keskellä,  puhaltaen  väliin  ilmaa  keuhkoistaan, 
siten  synnyttäen  veteen  omituisia  pyörteitä. 

He  kiipesivät  vuoren  korkeimmalle  kohdalle,  jossa 
äkkijyrkkyys  päätä  huimasi,  mutta  laajat  maisemat  eteen 
aukenivat.  Haltioituneina  he  tätä  maisemaa  katselivat. 

—  Ihana  on  maailma!  he  kertasivat  yhä  uudelleen. 
Joku  heistä  muisti  kiusaajan  korvessa,  joka  sanoi  vieteltä- 
välleen,  että  kaiken  tämän  maailman  minä  annan  sinulle, 
jos  vain  kumarrat  minua  . . . 

Koko  elämässään  ei  Alma  ollut  nähnyt  niin  kaunista 

näkyä.  Meripoika,  vaikka  oli  kiertänyt  monenlaisissa  pai- 
koissa ja  nähnyt  kaikenlaisia  luonnonmuodostumia,  sanoi 
tämän  olleen  yhden  ihanimmista  näkemyksistään. 

Alma  palasi  miljoneerin  taloon  pää  täynnä  haaveita. 
Väinö  oli  kohdellut  häntä  erittäin  huomaavasti.  Väliin 
punarusot  muodostuivat  Alman  vaaleille  poskille,  kun 
meripoika  häntä  katseli  silmiin. 

—  Sanottakoon  mitä  tahansa  merimiehistä,  mutta  sitten- 
kin uskon,  että  Väinö  on  kunnon  poika!  vakuutti  Alma. 

Useita  päiviä  kulki  Alma  ikäänkuin  houreissa,  teki 
työnsä  koneellisesti  ja  vaistomaisesti. 

Toinen  tyttö  huomasi  muutoksen.  Hän  ihmetteli  itsek- 
seen Alman  käytöstä  ja  teki  jos  minkälaisia  arveluja  mie- 
lessään. Lopulta  ei  hän  malttanut  olla  suoraan  kysymättä, 
mikä  oikeastaan  Almaan  oli  mennyt. 

—  Kuinka  niin?  hymähti  Alma  naurahtaen.  Tuntui 
niin  somalle  kun  sivullisetkin  huomasivat  hänen  mieli- 
alansa muutoksen. 

Tyttö  katsoi  pitkään  hieno  ivanväre  suupielessä. 

—  Muuten  vain  .  . . 

Puhe  ei  jatkunut  sillä  kerralla.  Mutta  myöhemmin 
Alma  ilman  kyselemättä  kertoi  kesälomastaan.  Kuvaili  ty- 
tölle, mitä  hän  oli  kesälomallaan  kokenut.  Valitteli  sitä 
ikuista  köyhyyttä,  jota  työläinen  saa  kokea  alituisessa  raa- 
dannassaan .  . .  Sellainen  hauska  loma  oli  kuin  erämaan 
keidas  janoavalle  sielulle  . .  .  mutta  sellainen  onni  on  har- 
vinaista työläiselle  ...  se  voi  sattua  korkeintaan  vuosien 
ahkeran  uurastuksen  perästä...  jos  silloinkaan!  Alma  ei 
malttanut  olla  mainitsematta  Lisille  —  se  oli  toisen  tytön 
nimi  —  uudesta  tuttavuudestaan.  Lisiltä  ei  ollut  jäänyt 
huomaamatta,  että  joku  oli  Alman  pään  pyörälle  saanut. 
Tyttö  kysäsi  veikistellen : 

—  No  entäs  se  toinen  tuttavasi,  joka  täällä  oli  kerran 
nukkumassa  herrasväen  vuoteella  . .  .  sitähän  minä  . .  . 

—  Älä  hyvä  ihminen  puhu  niin  äänekkäästi,  kielsi 
Alma. 

—  Kuulkoot!  mitäs  minä...  kiusasi  tyttö  norjalaisella 
murteella. 

Tyttö  näytti  haluavan  tehdä  hänelle  ikiusaa.  Alma  oli 
silloin  tällöin  huonoissa  väleissä  lapsellisen  tytön  kanssa, 
joka  ei  paljon  ymmärtänyt  tämän  maailman  menosta. 
Tyttö  oli  vaistomaisesti  viekas  ja  kielevä.  Vanhalle  sokeal- 
ja  muorille  hän  tapasi  kertoa  asioita,  joita  Alma  ei  olisi 
halunnut  puolikuuron  vanhuksen  tietävän. 

Kun  tyttö  oli  saanut  selville,  että  Alma  ei  tapaa  käydä 
kirkossa,  vaan  liikkuu  enimmäkseen  oman  kansallisuuten- 
sa seurassa  työväen  pyrinnöissä,  piti  hän  siitä  melua: 

—  Sinä  jumalaton!  Minne  vielä  joudut. 

Mutta  Alma  sai  nuhdella  Lisiä  hänen  askelistaan.  Oli 
sattunut  joskus  siten,  että  Lisi  tuli  vasta  aamupuoleen 
yötä  kotiin.  Hän  oli  omituisen  häpeilevän  näköinen  ja 
pyysi,  että  Alma  ei  hänen  poissaolostaan  vain  mitään  mai- 
nitseisi.  Alma  nakkasi  nyt  vastaan,  että  hänen  on  tapana 
liikkua  sellaisissa  paikoissa,  joita  ei  tarvitse  hävetä  .  .  . 
niin  jumalaton  kuin  hän  onkin. 

Hänen  ei  tarvitse  mitään  salata.  Työläisten  riennot 
ovat  julkisia  ja  sinne  meno  ei  ole  suinkaan  häpeällistä 
niinkuin  alamaailman  tanssit . . . 

Alma  yritti  kaikin  keinoin  vetää  tyttöä  mukanaan,  mut- 
ta ei  siinä  onnistunut.  Lisi  kulki  omilla  teillään. 

Talon  herrasväki  palasi  Euroopan  matkalta.  Se  aiheut- 
ti talossa  vaikka  minkälaista  touhua.  Tervehdyksiä  ja  tuli- 
jaisjuhlia  pidettiin  alinomaa.  Kekkereitä  oli  useampia  pe- 
rättäin.  Almaa  kauhistutti  työn  paljous.  Virkistävän  loman 

jälkeen  tuntui  tympäisevän  noiden  joutilaitten  palvelemi- 
nen, joilla  koko  elämä  on  yhtä  ainoaa  lomaa  ja  ilon- 
pitoa. Hänen  oma  lomansa  alkoi  tuntua  jo  aivan  kaukai- 
selta sadulta.  Kuka  tietää  kuinka  kauan  saa  raataa  taas 
yhteen  menoon. 

Talon  rouva  oli  kärttyisellä  tuulella  Euroopan  matkalta 
palattuaan.  Hän  usein  muisti  mainita,  miten  huonossa 
asemassa  ovat  Euroopan  työläiset  ja  kuinka  suuret  edut 
heihin  verrattuna  on  Amerikan  työväestöllä.  Euroopan 
matkan  jälkeen  talon  komento  muutettiin  . . . 

Lisi  hyppäsi  kuin  houkkio  pienimmänkin  viittauksen 
saatuaan.  Alma  yritti  selittää  tytölle,  että  ei  sovi  opettaa 
talon  rouvaa  huonoille  tavoille  . . .  hän  joutaa  unohtaa  ne 
Euroopan  fascistien  opetukset. 

Kekkerien  jälkeen  tuli  alottaa  suursiivous.  Koko  talo 
aiottiin  puhdistaa  uuteen  kuntoon.  Rouva  oli  saanut  taas 
uuden  suunnitelman  huoneiden  ja  huonekalujen  muuttele- 
miseen.  Mutta  vanha  rouva  pyrki  väittämään  vastaan  ali- 
tuisista muutoksista.  Niiden  takia  hänenkin  rauhansa  tuli 
häirityksi. 

Mitä  niitä  vierashuoneita  aina  siivoaa  . . .  eihän  niissä 
ole  edes  kukaan  käynyt  sillä  ajalla  kun  talonväki  on  ollut 
matkoilla. 

Rouva  kuitenkin  tarkasteli  vieraiden  makuuhuoneita. 
Kaikki  näytti  olevan  hyvässä  kunnossa.  Mutta  mitä  olla- 
kaan . . .  mitä  hän  löysi  suurimmasta  vierashuoneestaan 

 pienen  postikortin,  jossa  oli  kaunis  nuoren  tytön  kuva. 

Rouva  ei  tuntenut  kuvassa  olevaa  henkilöä.  Mutta  hänestä 
näytti,  että  tyttö  ei  ollut  hienostoon  kuuluva  ...  oli  liian 
köyhästi  puettu. 

Kuva  kädessä  hän  riensi  alakertaan  vanhuksen  luokse. 

—  Kuinka  kuva  on  joutunut  vierashuoneeseen?  Kuka 
siellä  on  liikkunut? 

Vanhus  ei  voinut  vastata.  Hän  ei  tiennyt  Alman  vie- 
raiden nukkuneen  talossa. 
Rouva  oli  hermostunut. 
■ —  Missä  on  Alma? 

Hänellä  sattui  olemaan  lomaa  puolipäivän  jälkeen. 
Toinen  tyttö  kutsuttiin  esiin.  Lisi  riensi  rouvan  eteen  vapi- 
sevana. Hän  ei  tiennyt  mistä  oikeastaan  oli  kysymys.  Mut- 
ta hän  näki  rouvan  käytöksestä,  että  jotain  oli  tapahtunut. 

Rouva  ojensi  kuvan  tytölle.  Kysyi:  kuka  siinä  on? 

Lisi  oli  kun  tulisilla  hiilillä  . . .  Pitikö  hänen  kertoa, 
että  siellä  olivat  olleet  Alman  vieraat  nukkumassa. 

Rouva  katsoi  tyttöä  tiukasti  silmiin.  Lapsellinen  tyttö 
hätääntyi  ja  kertoi  . . .  Rouva  kauhistui. 

—  Alman  vieraat  nukkuneet  talon  vierashuoneissa?! 
Onko  kuultu  julkeampaa!  sihisi  rouva,  silmät  tulistuneina 
katsellen  pelästynyttä  tyttöä. 

Suursiivous  oli  nyt  päätetty.  Perinpohjainen  puhdistus 
täytyi  nyt  toimittaa.  Työläiset  nukkuneet  heidän  vieras- 
huoneissaan ! 

Kun  Alma  saapui  iltapäivällä  takaisin,  annettiin  hä- 
nelle heti  palkka  käteen  ja  kehoitettiin  hakemaan  itselleen 
yösijaa  jo  seuraavaksi  yöksi.  Talossa  ei  häntä  enää  tarvi- 
ta. Lisi  itkien  selitti,  mitä  oli  tapahtunut.  Ei  hän  tarkoit- 
tanut pahaa,  vaikka  tuli  sanoneeksi . . . 

Alma  oli  kovin  katkerana.  Siinä  oli  hänelle  palkka 
vuosien  uskollisesta  raadannasta. 

—  Hm!  Sai  toki  vaihtelua  elämään,  lohdutteli  hän 
itseään. 

Hän  muisti  katkeruudella  aikoja  miljoneerin  palveluk- 
sessa oloajaltaan.  Muisti  ne  hetket,  joita  oli  viettänyt  yksi- 

näisyydessä  miljoneerin  ullakkokamarissa.  Ilottomia  aiko- 
ja! ..  .  Hänelle  eivät  tuoneet  iloa  pehmeät  matot  lattioilla, 
vähän  lisäsivät  hänen  hauskuuttaan  suuret  talon  salit  ja 
kalliit  taide-esineet.  Niiden  puhdistamiseen  oli  kulunut 
monta  kallista  hetkeä  hänen  elämästään  . .  .  Hänellä  ei  riit- 
tänyt aikaa  nauttia  ruusujen  tuoksusta  talon  suuressa  puu- 
tarhassa . . .  Aina  oli  kiirettä,  alituista  touhua,  aina  oli 
joku  puhdistusesine  käsissä  .  . .  tomujen  pyyhkiminen  häi- 
ritsi jo  yön  uniakin. 

Hän  oli  palkkaorjatar,  jolle  maksettiin  kuukausipalkan 
muodossa  hänen  raatamisestaan.  Alma  ajatteli,  mitä  kaik- 
kea sen  pienen  palkan  takia  tuli  talossa  suorittaa.  Ja  sitä- 
paitsi tuli  hänen  olla  kuuro  sekä  sokea  . .  .  Näki  tahi  kuuli 
mitä  tahansa,  piti  olla  näkemättä  ja  kuulematta. 

Monet  kerrat  sydäntä  kirveli  se  hirvittävä  tuhlaus,  jota 
hänen  piti  katsella,  vaikka  tiesi  samaan  aikaan  kaupungin 
köyhien  kortteleissa  värjöttävän  vilusta  ja  nälästä  sinetty- 
neitä  lapsia,  joille  äidin  oli  mahdoton  ojentaa  leivän  palaa. 
Hän  näki  viinin  ja  samppanjan  virtaavan  kallishintaisissa 
laseissa,  jotka  maksoivat  enemmän  kuin  hänen  kuukausi- 
palkkansa. Hän  käsitteli  puhdistaessaan  juomamaljoja, 
joita  piti  varovammin  pidellä  kuin  köyhä  silmäänsä  .  .  . 

Sivistyneisyydellään  ylpeilevän  yläluokan  hän  näki 
pikku  tunneilla  antautuvan  sellaiseen  huvitteluun,  jota 
hurskaat  ihmiset  pitivät  herran  pyhien  käskyjen  rikkomi- 
sena, joista  ei  synninpäästöä  suotaisi.  Mutta  kaikelle  piti 
ummistaa  silmänsä  ...  se  kuului  orjan  osaan. 

Mutta  nyt  oli  kaikesta  siitä  tehty  yht'äkkiä  loppu. 
Palkka  oli  tuotu  käteen  ja  sanottu,  että  ei  tarvita  enää  . . . 
Ei  sanottu  kiitoksia,  eikä  annettu  päästötodistusta.  Mit- 
kään hänen  vuosikautiset  uhrauksensa  eivät  muistuneet 
rouvan  mieleen,  kun   oli   tuomittu   yhdestä  rikoksesta. 

Almaa  katkerasti  nauratti.  Hänessä  oli  juurtunut  luokka- 
viha. Tämä  antoi  sille  uutta  sysäystä  .  .  .  Aika  oli  huono. 
Sen  tiesivät  hyvin  herrasrouvat.  Silloin  heidän  oli  helpom- 
pi oikkuilla.  Vaikea  oli  saada  työpaikkaa.  Alma  päätti 
ensi  aluksi  mennä  sisarensa  luo,  kunnes  ottaisi  uuden 
orjanpestin  .  . . 

VII. 

UUSIA  SUUNNITELMIA. 

Alma  Oras  oli  ollut  kaksi  viikkoa  merenrannan  huvila- 
kaupungissa.  Hän  ei  vielä  ollut  päättänyt,  palaisiko  takai- 
sin Ruusukaupunkiin  ja  ottaisi  jonkun  palveluspaikan,  vai 
jäisikö  joksikin  ajaksi  joutilaaksi.  Hänellä  tosin  oli  vähän 
säästöjä,  mutta  ei  niitä  oikein  kannattanut  lähteä  joutilai- 
suudessa kuluttamaan.  Eikä  hän  muutenkaan  halunnut 
kauan  laiskotella,  kun  oli  tottunut  työntekoon  ja  oli  vielä 
terve  ja  voimakas.  Välistä  hän  auttoi  siskoansa  ravintolas- 
sa, mutta  sisar  silloin  kohta  huomautti,  että  paras  on  ottaa 
aikaa,  kun  siihen  on  tilaisuus. 

Eräänä  päivänä  tuli  aivan  kuin  leikinpäiten  puheeksi 
sisarten  kesken,  että  Alman  tulisi  laittaa  itselleen  ravintola 
tahi  virvokejuoma-myymälä.  Siinä  saisi  ainakin  yhtä  pal- 
jon kuin  miljoneerin  'henkiorjana  ollessa  vaivojensa  pal- 
kaksi. 

—  Saisi  nukuttaa  vieraitaankin  missä  ikinä  tahtoo  . . . 
huomautti  Alma  leikinpäiten  puheen  höysteeksi. 

Mutta  mitäs  ollakaan  .  . .  leikistä  tulikin  täysi  tosi ! 

Muuan  elähtänyt  leski  oli  kyllästynyt  ruokapaikan  pi- 
toon huvilakaupungissa.  Hän  kuulusteli  ruokapaikalleen 


44 

ostajaa.  Silloin  tuli  Alma  ajatelleeksi  vakavasti  asiaa. 
Taitaisi  sittenkin  olla  viisainta  alkaa  ruokapaikan  pitä- 
jäksi, hän  mietti.  Olisi  se  ainakin  yhtä  mukavaa  hommaa 
kuin  jonkun  hermostuneen  ja  ylpeän  vallasnaisen  palvele- 
minen. 

Alma  oli  kunnollinen  kokki,  joten  siltäkään  puolelta 
ei  ollut  estettä.  Ruokapaikan  sai  hän  hyvillä  ehdoilla. 
Muita  pieniä  vastuksia  oli  alkuun  päästessä.  Hänen  täytyi 
hankkia  ensi  tilassa  hyvä  apulainen.  Pitäisi  olla  joku  luo- 
tettava vanha  ihminen,  jonka  voisi  jättää  huoletta  kotiin. 

Alma  muisti  tätinsä  Serafiinan.  Sepä  tosiaankin  sat- 
tui.. . 

—  Vanhus  parka ...  ei  hän  enää  kykene  tekemään 
työtä  niinkuin  nuoret,  mutta  apulaiseksi  hän  on  sopiva. 
Pesisi  astioita  ja  auttaisi  keveimmissä  töissä.  Joku  nuori 
tyttö  olisi  otettava  tarjoilijaksi. 

—  Voi . . .  voi  sitä  tätiä.  Lieneekö  hänellä  vielä  nyt 
hyvät  puhelahjat  kuin  ennen  . . .  Jos  vain  naispappeja  lei- 
vottaisiin uskovaisten  seurakuntiin,  niin  tädin  saisi  asettaa 
siihen  etutilalle. 

Almaa  aivan  nauratti.  Antaapa  taas  kuulla  kun  täti 
oikein  haastelee.  Ravintola  saatiin  pian  kuntoon.  Sera- 
fiina  muori  saapui  Alman  talouteen.  Hän  oli  hyvillään, 
kun  sai  vakituisen  olinpaikan,  eikä  tarvinnnut  kiertää  ym- 
päri kyliä  hierojana,  kuten  oli  tähän  saakka  täytynyt  tehdä 
elättääkseen  itseään.  Sai  nyt  tehdä  työtä  silloin  kuin 
kykeni  ja  sai  levätä,  jos  ruumista  liiaksi  pakotteli.  Sera- 
fiinalla  oli  vanha  vika  selässä  ...  se  pakoitti  aina  pahain 
ilmain  edellä.  Alma  selitti,  että  Serafiina  täti  voi  hänelle 
olla  vakituisena  myrskyn  merkkinä. 

Muori  oli  aika  hauska  hyvällä  tuulella  ollessaan,  mutta 
varjele,  jos  hänet  suututti . . .  Serafiina  oli  nuoruudessaan 

ollut  pitkä  ja  solakka  nainen,  mutta  aika  oli  selän  köyris- 
tänyt. 

—  Minä  olinkin  kylän  komein  flikka,  tapasi  muori 
kehästä  itseään. 

—  Vaikka  mulla  nyt  on  pitkä  leuka  ja  laihat  poskipäät, 
olen  mä  teirän  ijässänne  ollut  punaposkinen  ja  pyöreä- 
lihaksinen  . . .  tavallisesti  kertoi  punaposkisille  tytöille,  joi- 
den poskilla  apteekin  ruusut  kukoistivat.  Jaa,  mutta  mi- 
nun nuoruudessani  ei  tyttöjen  tarvinnut  käyttää  keino- 
tekoista väriä  poskillaan,  eikä  liikatukkia  hiuksissaan.  Oli 
sitä  minullakin  hiukset  kuin  heinäkuontalo  .  .  .  oli  sitä  toki 
omasta  taasta. 

Muori  aivankuin  vaistomaisesti  koetti  kädellään  nis- 
kaansa, vieläkö  siellä  oli  mitään  siitä  jälellä. 

Serafiinalla  oli  elämän  varrella  ollut  kaikenlaisia  koke- 
muksia. Hän  kertoili  niistä  omine  aikoineen,  mutta  jos 
joku  häneltä  yritti  jotain  tiedustella,  oli  hän  kovin  äreä. 
Sekoittuvat  hänen  asioihinsa  .  . .  senkin  . . .  senkin  .  . .  niin- 
kuin ei  heillä  itsellään  olisi  syntiä  povellaan  . . .  senkin 
valkeat  karitsat. 

Serafiina  itki  kuin  pieni  lapsi  muistellessaan  elämään- 
sä. Jos  joku  hänelle  tarjosi  päähän  menevää,  oli  itku 
kohta  valmiina. 

—  Voi,  voi  tätä  elämää  ...  voi  tätä  elämää  . .  päivitteli 
hän  tavallisesti.  Hän  oli  palvellut  Suomessa  herroilla  nuo- 
ruusvuosinaan. Keittäjänä  oli  ollut  Turussa  eräällä  kam- 
reerilla, joka  oli  leski ...  ja  komea  mies.  Kävi  niinkuin 
usein  käy  . . .  kamreeri  viihdytti  kuumaa  vertaan  palkka- 
piikansa  syleilyssä.  Serafiinalle  tuli  lapsi . . .  mutta  kuoli 
kohta  parin  viikon  vanhana.  Kamreeri  ei  heti  hyljännyt 
palvelijaansa,  vaan  piti  hänestä  huolta  pitkän  aikaa.  Mak- 

soi  Serafiinalle  palkan,  maksoi  vaatteet  ja  muut  mukavuu- 
det . .  .  Niitä  aikoja  Serafiina  usein  muisteli. 

—  Sainpahan  silloin  elää  niinkuin  herrasrouvat.  Tuon- 
pa nyt  on  väliä,  onko  vihitty  tahi  ei . . .  Hän  oli  ainakin 
hyvä  aikansa.  Mutta  sitten  hän  kyllästyi,  ja  pakoitti  minun 
menemään  vertaisteni  kanssa.  Läksi  itse  ulkomaille,  että 
oli  sopivampaa  erota.  Sieltä  palattuaan  en  häntä  enää 
nähnyt. 

Mutta  uskalsipa  vai  joku  viitata  vähänkin  Serafiinan 
entisyyteen  ja  leikilläkään  mainita  jalkavaimoista  . . .  niin 
ikinä  ei  Serafiinaa  voinut  senjälestä  lepyttää. 

—  Kyllä  sen  vielä  muistaa  . .  .  kyllä  muistaa  . . .  mutisi 
hän  hampaattomalla  suullaan.  Tuijotti  sitten  kauas  etäi- 
syyteen. Muisteli  kai  aikoja,  jotka  olivat  hänelle  rakkaita, 
mutta  samalla  hänen  elämänsä  häpeäpilkkuna. 

Kului  aikaa  kuukausi  toisensa  jälkeen.  Serafiina  oli 
Almalle  hyvänä  apuna.  Hän  oli  taitava  keittäjä,  joten 
Alma  saattoi  hänet  siihenkin  uskoa,  silloinkuin  muori  oli 
terveempänä  ja  virkummalla  tuulella.  Alma  oli  tyytyväi- 
nen, kun  kerrankin  sai  olla  oma  käskijänsä,  vaikka  ravin- 
tolatouhussa  olikin  paljon  huolta  ja  puuhaa.  Sai  lukea 
kirjojakin,  jos  vain  voi  työnsä  niin  järjestää.  Miljoneerilla 
ollessaan  hänellä  monta  kertaa  kirjaimet  olivat  harmaina 
tanssineet  silmissä,  kun  yritti  illoin  lukea . .  mutta  halusi 
lukea  kuitenkin.  Nyt  oli  siihenkin  enemmän  tilaisuutta. 
Liike  oli  talven  aikana  hieman  hiljaisempaa,  joten  siitäkin 
syystä  aikaa  oli  runsaammin. 

Muori  mutisi  liikkeen  hitaudesta  mutta  Alma  ei  välit- 
tänyt. Kylläpähän  kesäaika  korvaa,  hän  päätteli. 

Alma  joskus  ihmetteli  Vaahteran  edistystä.  Hän  ei 
voinut  käsittää,  että  liikeajan  hitaudesta  huolimatta  hei- 
dän varansa  aivan  silmäänpistävästi  lisääntyivät.  Vaahtera 

osti  komean  auton.  Emäntä  ja  lapset  olivat  hyvin  puetut. 
Eilankaan  ei  tarvinnut  työssä  aina  raataa,  kun  otettiin  lisää 
työvoimaa. 

Eila  sai  ottaa  pianotunteja,  kouluaan  ei  hän  enää  ha- 
lunnut jatkaa,  kun  oli  sen  keskeyttänyt. 

Serafiina  vähän  väliä  ihmetteli  samaa  asiaa. 

—  Siinä  on  joku  . . .  siinä  täytyy  olla  joku  niksi ...  ei 
sitä  niin  vain  rikastuta. 

Eräänä  päivänä  hän  hengästyneenä  tuli  Almalle  kerto- 
maan: 

Nytpä  minä  sen  tiedän  . . .  hihi  ...  hi  jopas  tuon  nyt 
tiedän !  Ei  sitä  uskoisi.  Vaahtera  on  kauppias  . . .  sitähän 
minä  jo  ajattelin. 

—  Mikä  kauppias?  Alma  oli  hämmästynyt. 

—  Mikä  kauppiaas  . . .  hih  hi . .  Serafiina  vinkkasi  sil- 
mää . . .  Sieltä  sain  ainetta  minäkin  ...  no  etkö  tuota  jo 
käsitä!  Vaahteralla  on  hyvä  tehdas ...  ja  myypi  ulkomais- 
takin roppia. 

Serafiinan  puhe  sujui  tavallista  nopeammin.  Alma 
näki,  että  puheessa  oli  perää,  sillä  Serafiina  oli  saanut  lii- 
kaa päähänsä. 

Almalle  selvisi  asioita.  Nyt  hän  käsitti,  mitä  Eila  sillä 
tarkoitti,  kun  kertoi  isän  ja  äidin  muuttuneen  kokonaan 
toisenlaisiksi  huvilakaupungissa.  Vaahteraan  oli  iskenyt 
ahneuden  henki.  Mutta  olivatpa  häneltä  kaiken  salanneet! 

Serafiina  ei  Vaahteraa  tuominnut. 

—  Mitä  täällä  vieraalla  maalla  köyhyyttä  kärsii.  Jos  ei 
yksi  käytä  tilaisuutta  hyväkseen,  niin  käyttää  toinen.  Onko 
se  sen  parempi?  Siveydelläkö  luulet  noiden  rikkaiden  mil- 
joonansa hankkineen  . . .  häh?! 

Alma  huomasi,  että  sillä  tavalla  olivat  tekoaan  vanhuk- 
selle puolustelleet,  ei  hän  muuten  olisi  sitä  ymmärtänyt 

noin  selittää.  Almaa  tuollainen  kuohutti.  Hän  ei  kuiten- 
kaan viitsinyt  mieltään  purkaa.  Muori  jäi  mutisemaan 
omine  aikoineen. 

—  Tämä  aika  näyttää  rappeuttavan  ihmiset . . .  murros- 
ajan maininkeja,  mietti  Alma. 

Serafiina  oli  hyvällä  tuulella.  Hän  haki  korttinsa,  joita 
aina  aikansa  kuluksi  selaili. 

Alma  oli  vakavampi  kuin  muulloin.  Hän  ei  voinut  käsit- 
tää, mikä  hänen  poskiaan  kuumotti  ja  niin  omituisesti 
painosti . .  . 

—  Joku  ystävä  muistelee,  hihitti  muori. 

—  Tule  vain  tänne,  niin  kerron  salaisuutesi  ja  ennus- 
tan tulevia...  tulehan  nyt!  Herttarouva  . . .  ruutuässä  . . . 
kuninkaita  ja  maijoja  . .  .  kylläpä  tulevat  kaikki  hyvät 
kortit  käteen.  Eipä  nyt  ilmoisna  ikinä!  Nyt  sinua  joku 
hyvä  ystävä  muistelee  . . .  joku  oikein  kaukainen  ystävä. 
Sano  vain  minun  sanoneen,  että  jotain  oikein  hyvää  vielä 
saat.  Mutta  mitäpä  sinulle  sitä  enteilen  . . .  tietoviisas.  Et 
usko  sanoihini  kuitenkaan  ...  te  nykyajan  kirjanoppineet 
olette  niin  olevinanne. 

Muori  rykäsi  ja  paapatti  yhä. 

Postimies  toi  samana  iltapäivänä  kirjeen.  Alma  ei  sii- 
hen heti  katsonut,  luuli  sitä  tavalliseksi  liikelaskuksi. 

Lopetettuaan  työnsä,  silmäsi  hän  välinpitämättömästi 
kirjekuorta.  Samalla  hän  hätkähti.  Kuoressa  oli  ulkomai- 
nen postimerkki. 

Alma  aukasi  kirjeen  hätäisesti. 

—  Ha\vaiin  saarilta  .  .  .ooh  . . .  Hänen  poskilleen  ilmes- 
tyi rusot  ja  sydän  tykytti  kiivaammin. 

Serafiinaa  huvitti. 

—  Sanoinhan  minä  . . .  enkö  sanonut . . .  ystävä  muis- 

telee!  Aina  minun  ennustukseni  toteentuvat.  Tiesipä  mi- 
nun unenikin,  eikö  tiennyt...  etkö  muista? 

Alma  ei  enää  kuunnellut  Serafiinan  tarinoita.  Hänellä 
oli  kiire  lukemaan  kirjettään. 


VIII. 

AMOR  HEITTÄÄ  NUOLIAAN. 

Kirje  oli  kauan  Alman  kädessä.  Hän  luki  sitä  moneen 
kertaan.  Hän  tarkastaa  outoa  postileimaa,  ennenkuin  aset- 
taa kirjeen  säilöön  laatikkoon,  jossa  hänellä  on  muitakin 
rakkaita  muistoja. 

—  Minkälaista  mahtanee  siellä  Hawaiilla  olla.  Pitäisi 
hakea  joku  teos,  josta  saisi  lukea  kuvauksia  sieltä.  Meri- 
poika kuvaili  seudun  ihmeen  ihanaksi.  Sanoi  kuitenkin 
siellä  tuntevansa  ikävää.  Mitä  hän  kirjoittikaan: 

'Täällä  ihanien  etelämaisten  puiden  siimeksessä  istus- 
kelen odotellen  laivan  lähtöä  aavoille  ulapoille.  Sattuu 
olemaan  lomapäivä  ja  tilaisuus  katsella  näitä  seutuja.  Olen 
käynyt  maailman  eri  kulmilla  ja  viettänyt  päivän  siellä  ja 
toisen  täällä,  mutta  minnekään  ei  erikoisesti  ole  ikävä  ol- 
lut. Mutta  istuessani  täällä  palmulehtojen  siimeksessä, 
tunnen  kaihoa  huvilakaupunkiin,  jossa  t  apasin  toverin, 
joka  ei  haihdu  mielestä  kuin  monet  muut . .  . 

Kuinka  hauskaa  olisikaan,  jos  olisit  täällä  kanssani 
tarinoimassa.  Kuu  kumottaa  tuolla  taivaan  sinimerellä, 
valkeat  aallot  huuhtovat  tämän  ihmeellisen  saaren  ranto- 
ja... Tässä  istun  ja  haaveilen,  ja  uneksin  olevani  siellä 
huvilakaupungissa,  jossa  tapasin  sinut  ystävä!  Olet  todel- 

lakin  unohtumaton  ystävä.  Toivon,  etra  muistat  minua  jos- 
kus. Kun  laivamme  jälleen  ankkuroidaan  Ruusukaupungin 
satamaan,  kiiruhdan  sinun  luoksesi,  niin  kauaksi  et  sieltä 
voi  poistua.  Pian  kai  lähdemme  paluumatkalle  ja  ...  sit- 
ten .. .  sitten  näen  sinut." 

—  Ooh  . . .  huokasi  Alma,  laskiessaan  kirjeen  pieneen 
lukittuun  laatikkoon.  Elämä  tuntui  taas  niin  uudelta  ja 
kirkkaalta,  kaikki  tuntui  loistavan  ja  sädehtivän.  Äskeinen 
ikävyys  ja  harmaus  oli  kadonnut. 

Alma  oli  monet  kerrat  kaivannut  Väinö  Ojalaa,  vaikka 
ei  sitä  oikein  itselleenkään  tunnustanut.  Väinö  oli  niin  eri- 
lainen kuin  monet  muut  nuoret  miehet.  Hän  oli  Albinista- 
kin suuresti  edellä.  Albin  oli  hauska  poika,  mutta  Väinö 
oli  sentään  jotain  toista.  Meripoika  oli  käynyt  paljon  elä- 
mänkoulua. Lienee  istunut  koulunpenkilläkin  . . .  ainakin 
käsialasta  päättäen.  Väinön  kanssa  saattoi  jutella  mistä 
tahansa.  Albinia  vaivasi  joskus  maailmankatsomuksen  ah- 
taus. Hän  ottaa  asiat  liian  yksipuolisesti.  Hänessä  on  nii- 
tä vanhanmaan  Jussin  mielipiteitä  jälellä,  ajatteli  Alma. 
Mutta  nyt  oli  Albin  alkanut  lueskella,  joten  hänen  valista- 
misestaan oli  suuret  toiveet. 

Albin  loukkasi  työmaalla  hieman  oikeaa  jalkaansa,  jo- 
ten hän  joutui  sitä  sairastamaan.  Sen  ajan  käytti  hän  ai- 
van lukemiseen.  Ja  senjälkeen  tuli  hänelle  sellainen  luku- 
into, että  hän  kaiket  joutoaikansa  käytti  kirjallisuuden  tut- 
kimiseen. Hän  kertoi  nyt  ensi  kertaa  eläissään  lukevansa 
opikseen,  eikä  ajan  kuluksi.  Alma  oli  viettänyt  monta  iltaa 
talven  aikana  Albinin  seurassa.  Lähettyvillä  olivat  metsä- 
työt käynnissä,  jossa  Albin  taas  elatustaan  hankki.  Hän 
usein  pyhäsin  saapui  kaupunkiin,  viettääkseen  edes  hetken 
oikeassa  seurassa  . .  kuten  hän  tapasi  sanoa. 

Albinin  vierailut  yhä  tihenivät  kevään  tullen.  Joka  sun- 

nuntai  oli  hän  Alman  ruokatalossa.  Eila  oli  melkein  aina 
Alman  vieraana  Albinin  kaupungissa  käydessä.  Albin  enää 
harvoin  kävi  Vaahteralla.  Hän  surkutteli  sitä  muutosta, 
joka  oli  tapahtunut  siinä  talossa.  Entisestä  siivosta  ja  hil- 
jaisesta perheenemännästä  oli  tullut  ahne  väkijuomien 
salakauppias.  Albin  olisi  useamminkin  käynyt  Vaahteralla 
tapaamassa  entistä  työtoveriaan,  mutta  Vaahtera  oli  usein 
liiaksi  liikutettuna  väkijuomista,  ja  jutteli  kaikkea  sellais- 
ta, josta  Albin  ei  ollut  lainkaan  huvitettu. 

Eräänkin  kerran  Vaahtera  löi  Albinia  olalle,  sanoen: 
—  Sinä  olet  houkkio  kuin  pusket  työtä  muutamalla  vai- 
vaisella dollarilla.  Saisit  tuota  rahaa  helpommallakin. 
Otappa  minusta  esimerkkiä.  Kyllä  minua  ei  enää  saisi 
lapiotöihin,  olen  minä  senverran  oppinut.  Minäkin  ennen 
harrastin  yhtä  ja  toista  ja  sitäkin  työväenaatetta  . . .  mutta 
palttua  minä  sellaisille  annan. 

Raha  se  tässä  mailmassa  jotain  meinaa  . . .  sillä  saa  ja 
sillä  pääsee!  Minä  olen  pian  äveriäs  mies!  Kyllä  metsä- 
miehet minulle  tinansa  kantavat,  saavat  täällä  päänsä  täy- 
teen. Eivät  nuo  näytä  muusta  välittävänkään.  Hupsu  oli- 
sin, ellen  heidän  rahojaan  kokoaisi,  kun  eivät  kerran  ym- 
märrä itse  pitää.  Ja  jollen  minä  niitä  ottaisi,  niin  kyllä  toi- 
nen ne  kokoaisi.  Onkin  tässä  jo  tullut  kärsityksi  kyllin 
kauan  köyhyyttä. 

Albinia  aivan  hirvitti  se  turmelus,  jota  salaviinakaup- 
piaat  levittivät.  Ei  riittänyt  se,  että  vanhat  juopot  menetti- 
vät heille  rahansa,  mutta  heidän  kauttaan  turmeltui  nou- 
seva nuoriso.  Suuri  määrä  puolikasvuisista  lapsista  oli  jo 
myrkkyjen  orjia  . . . 

Albin  oli  alkanut  kokonaan  karttaa  Vaahteran  taloa. 
Siellä  täytyi  ottaa  ryyppy  isännän  mieliksi,  tahi  muutoin 

ei  ollut  hyvä  seuraus.  Tuntui  niin  hyvältä  mennä  Alman 
ravintolaan,  kun  se  oli  paikka,  jossa  elettiin  siivosti. 

Eilan  ja  Albinin  suhteet  olivat  vähitellen  muuttuneet. 
Kaikesta  näki,  että  Eila  oli  kiintynyt  Albiniin  toisella  ta- 
valla kuin  ennen.  Ei  ollut  sitä  viikkoa,  että  Eila  ei  jollakin 
tavalla  tiedustanut  Almalta,  oliko  Albin  käynyt  kaupun- 
gissa? Albin  taas  kaupunkiin  saavuttuaan  kohta  kysyi 
Eilaa. 

Eilan  äiti  ei  sietänyt  kuulla  puhuttavankaan,  että  joku 
metsämies  seurusteli  hänen  tyttärensä  kanssa. 

Serafiina  joka  kerta  Vaahteralla  pistäytyessään  muisti 
mainita  Albinista. 

—  Hi .  . .  hi . . .  katso  vain,  ettei  Pohjanmaan  poika 
ota  tyttöäsi . . .  kyllä  Kyrön  pojat  ovat  ennenkin  komeita 
miniöitä  mammoilleen  vieneet,  hi . .  hi . .  hi . .  Tuollapa 
nuo  riijaavat  myötäänsä  aivan  mun  silmäini  alla  . . . 

Vaahteran  emäntä  lohdutti: 

—  Eiköpä  tuo  kulkene  itse  emännän  takia  talossa  . .  . 
kyllä  kaiketi  se  Almaa  meinaa.  En  tässä  vielä  hätäile. 

—  Häh  . . .  kyllä  minä  Alman  tiedän  ...  ei  se  sitä  .  . . 
vaikka  etteikö  hänkin  ajattele  omansa  perään.  Mutta  ajat- 
telee ketä  ajattelee!  Sanon  minä  sen ...  sanonkin  näin 
ajoissa  . . .  varo  vain  tyttöäsi,  ellet  halua  Kyrön  poikaa 
vävyksesi. 

Vaahteran  emäntä  kivahti: 

—  Minäkö  nyt  antaisin  tyttäreni  tavalliselle  metsäjät- 
källe  .  . .  eihän  toki!  Vaikka  ei  vävyni  rikaskaan  olisi,  totta 
sen  nyt  pitää  olla  muuta  kuin  työmies  . . . 

Eilan  poskia  poltti.  Minkä  hän  sille  voi,  että  oli  Albiniin 
kiintynyt.  Hän  oli  hyvä  poika,  ja  se  riitti  hänelle. 

Albin  oli  onnellinen.  Hänen  unelmansa  toteutuvat. 
Hän  saa  kerran  ystävänsä  omakseen. 

Mutta  suuren  onnensa  taivaalle  nousi  harmaita  pilviä. 
Tavallinen  metsämies,  niin  todellakin  . . .  Kuinka  hän  voisi 
perustaa  kodin,  johon  kultasirkan  toisi.  Sitäpä  täytyy 
miettiä  . . .  Rahaa  täytyy  saada  jollakin  tavalla,  muutoin  ej 
voi  ajatellakaan  oman  kodin  perustamista. 

Kalastajia  palasi  joka  syksy  Alaskasta  ja  useat  heistä 
olivat  onnistuneet  siellä  hyvin,  jos  malttoivat  elää  siivosti. 
Mitäpä  olisi,  jos  tekisi  matkan  Alaskaan.  Sinne  oli  Albin 
ennenkin  mielinyt,  vaikka  ei  vielä  ollut  ajatuksissa  oman 
pesän  laitto.  Albin  suunnitteli  yhtä  ja  toista,  mutta  se 
ajatus  oli  sittenkin  paras  . . .  Kunhan  tulee  kevät,  niin  hän 
lähtee  Alaskaan  ja  syksyllä  ottaa  omansa  pois  siitä  kur- 
jasta kodista,  jossa  ei  näe  mitään  hyvää. 

Alma  oli  hyvillään  Eilan  ja  Albinin  seurustelusta.  Albin 
oli  kunnon  poika  ja  piti  Eilasta  kuin  omasta  sielustaan. 
Kukapa  voisikaan  Eilan  tehdä  onnellisemmaksi .  . .  Eilakin 
oli  suuresti  muuttunut  Hänen  kiintymyksensä  Albiniin 
varsin  hyvin  huomasi.  Alma  kysyi  suoraan  Eilalta,  aikoiko 
hän  mennä  naimisiin  Albinin  kanssa,  johon  Eila  hämillään 
vastasi : 

—  Niin  .  kuinka  me,  kun  olemme  niin  köyhiä  ja 
vanhempani  ovat  vastaan. 

Alma  salavihkaa  katseli  Albinia,  kun  hän  istui  ajatuk- 
sissaan, pää  kumarassa  ja  mietti: 

—  Nyt  olisi  minulla  kukkanen,  mutta  ei  ole  sille  aurin- 
koista paikkaa . . . 

Alma  muisti  oman  ystävänsä.  Missä  hänkin  lienee  ja 
milloin  koittaa  se  päivä,  jolloin  valtameren  kyntäjä  ankku- 
roidaan Ruusukaupungin  satamaan. 

Albin  ja  Alma  väliin  keskustelivat  elämän  ankaruudes- 
ta. Kuinka  olikaan  kummallista  . .  .  toisille  ovat  kaikki 
portit  avoinna  ja  toisille  ne  ovat  aina  suljettuina.  Köyhän 

onnen  tiellä  on  monta  kiinni  suljettua  porttia  .  . .  Jos  niistä 
yhden  Voisi  aukaista,  niin  monta  on  kiinni  edessä  kahta 
kiinteämmin.  Työläisten  yhteenliitetyillä  voimilla  voitaisiin 
kaikki  portit  avata  yhtä  aikaa.  Mutta  työläiset  nukkuvat 
vielä  sikeässä  unessa.  Vasta  osa  yrittää  avata  niitä  onnen 
maan  kiinni  suljetuita  portteja.  Heitä  ei  ole  kyllin  paljon 
ja  telkeet  ovat  ylen  lujat . . . 

—  Meillä  olisi  niin  kovin  paljon  tekemistä  . . .  huokaa 
Alma. 

—  Tulevatko  työläiset  milloinkaan  järkiinsä?  . . .  mietti 
Albin.  Suuri  osa  raatajista  tekee  työtä  mitään  ajattele- 
matta . . .  syövät  ja  nukkuvat . .  .  jos  on  mitä  syö  ja  juo  . . . 
Ooh,  kuinka  he  torkkuvat . . . 

—  Älä  jatka  tuota  toivotonta  juttuasi.  Minuun  ei  se 
mene.  Kehityksen  kulku  on  hidasta,  mutta  varmaa.  Pa- 
rempaan ollaan  menossa  .  . . 

—  Olisiko  tuo  niin  .  . .  näyttää  kuin  kaikki  rappeutui- 
sivat entistä  enempi . .  .  hirveä  moraalittomuus  vallitsee  .  . . 

—  Ellei  parempaa  kohti  kuljettaisi,  ei  kaiketi  kannat- 
taisi elää.  Ihmiskunta  on  käynyt  monen  asteen  läpi . . . 
historian  takaisesta  ajasta  historialliseen  aikaan,  henki- 
orjuudesta  maaorjuuteen,  siitä  edelleen  palkkaorjuuteen. . . 

—  Aina  on  ollut  herroja  ja  orjia  .  . . 

—  Mutta  orjuusmuodot  ovat  muuttuneet,  kai  aioit  sa- 
noa . .  .  Myönnän  ihmiskunnan  kärsimysmaljan  suureksi. 

—  Ja  samaa  kärsimystä  yhä  jatkuu. 

—  Niin  tietenkin,  niinkauan  kun  luokkayhteiskunta 
vallitsee. 

—  Voiko  se  koskaan  muuttua? 

Älä  ole  epäuskoinen  Tuomas  .  .  .  näethän  miten  kaikki 
on  muuttunut  meidänkin  aikanamme.  Kehitys  tekee  työ- 
tään, sanoi  Alma  silmät  palavina. 

—  Niin  kehitys  ...  kai  tekniikan  kehitys  on  ollut 
nopea,  tieteet  ja  taiteet  ovat  edistyneet.  Jos  joku  esi-isis- 
tämme  nousisi  haudasta,  ei  hän  uskoisi  silmiään,  ei  käsit- 
täisi meidän  aikamme  elämää  lainkaan. 

—  Niin,  mitä  kaikkea  onkaan  keksitty!  Lennetään 
ilmassa,  matkustetaan  maan  sisällä,  puhutaan  langatto- 
mien lennättimien  avulla  . . .  muokataan  ihminen  uudeksi 
.  .  .  melkein  paremmaksi  kuin  luojan  jäleltä. 

—  Mutta  se  ei  estä  työläisten  nukkumasta!  Riistäjä- 
luokka  pieksää  orjiaan  kuin  aina  ennenkin. 

—  Mutta  salainen  tuli  kytee  pinnan  alla,  kerran  tulee 
purkaus!  Tuomionpäivää  pelkää  korppikotkien  lauma.  He 
parveilevat  ja  neuvottelevat,  millä  estäisivät  orjien  nousun. 
Katsohan  miten  kävi  Venäjällä,  jossa  kansa  oli  tsaarin  kä- 
tyrien ruoskittavana.  Kruunut  ja  vallanmerkit  työnnettiin 
romukoppaan  ja  entinen  valtaluokka  /pakolaisina  harhai- 
lee. Kansalle  nousi  uudet  johtajat,  jotka  toimivat  työväen 
luokan  eduksi.  Riistäjälauma  saa  niittää,  mitä  on  itse 
kylvänyt. 

—  Siitä  Venäjästä  sinä  aina  .  .  .onko  siellä  kaikki  niin- 
kuin olla  pitäisi  .  .  . 

—  Kuulehan,  varo  toistamasta  tuota  vastustajiemme 
virttä.  Vihaat  tätä  järjestelmää,  mutta  työväenluokan  voit- 
toon et  voi  uskoa. 

—  Aina  on  tehty  vallankaappauksia,  aina  on  kukistettu 
suuruuksia,  mutta  uudet  suuruudet  ovat  astuneet  entisten 
tilalle  .  .  .  intti  Albin. 

—  Etkö  ymmärrä  eroa  vallankaappauksen  ja  työväen- 
luokan vallankumouksen  välillä?  Ihminen!  Selitä  järkesi. 
Näes  .  .  .  vallankaappauksen  toimittaa  pieni  ryhmä,  mutta 
vallankumouksen  saa  aikaan  vain  kansa,  joka  nousee  koko 

vihattua  järjestelmää  vastaan.  Venäjän  vallankumous  oli 
maailmanhistorian  suurin  ihme  ...  se  oli  teko,  jolle  ei  ole 
vertaa  minkään  aikakauden  historiassa. 

—  Pariisin  kommuuni. 

—  Pieni  esinäytös  suureen  näytelmään  .  .  .  vain  alku- 
soitto .  .  . 

—  Sinä  uskot  maailmanvallankumoukseen? 

—  Uskon  ...  ja  työväenluokan  suureen  tulevaisuu- 
teen, virkkoi  Alma  posket  hehkuvina. 

—  Lainaa  minulle  tuota  lujaa  uskoasi,  hymyillen  Albin 
virkkoi. 

—  Kiusottelet  minua,  kuten  tavallisesti,  saadaksesi 
minut  innostumaan. 

Mielikuvitukseni  loihtii  esiin  ihanan  maailman,  jonka 
valistunut  ihmiskunta  yhteisvoimin  luo.  Tieteet  ja  taiteet 
kehitetään,  maa  viljellään  suureksi  puutarhaksi,  luonnon- 
rikkaudet käytetään  koko  ihmiskunnan  tarpeisiin.  Salatut 
asiat  tutkitaan,  mahtavat  luonnonvoimat  vedetään  ihmisen 
palvelukseen.  Ruumiillista  voimaa  ei  tarvitse  käyttää, 
aikaa  jää  riittävästi  henkisiin  harrastuksiin.  Maailma  muo- 
dostuu onnelaksi  kaikille!  Koneet  näes  tekevät  kaiken 
työn . . .  ihmisen  aika  kulutetaan  hengen  ravitsemiseen. 

—  Sen  tuo  .  .  .  sen  ihmisten  onnen  .  .  .  kommunismi, 
niinkö?  virkkoi  Albin  hymyillen. 

Sanottakoon  sitä  vaikka  sillä  nimellä  .  .  .  tahi  nimitet- 
täköön miten  tahansa  sellaista  järjestelmää,  jossa  toinen 
ihminen  ei  hyödy  toisten  työstä,  vaan  kaikilla  on  tehtä- 
vänsä, mutta  myös  osansa  onneen. 

Näitä  keskusteluja  oli  heillä  usein.  Väliin  syntyi  kiivas 
väittely.  Eila  oli  vaiteliaana  kuuntelijana,  harvoin  hän 
mitään  virkkoi. 

Hänellä  oli  paljon  oppimista  näistä  keskusteluista  .  .  . 
ja  heillä  kaikilla  oli  niistä  hauskuutta  ja  hyötyä  huvila- 
kaupungin  hiljaisessa  talvielämässä. 


IX. 

MATKALLA  KYLMÄÄN  POHJOLAAN. 

Huhtikuun  aurinko  paistaa  täydellä  terällään.  Vesi 
kimaltelee  kuin  kirkkain  hopea  ja  valonsäteet  leikkivät 
vallattomien  aaltojen  harjoilla. 

Satamissa  on  taas  humua  ja  elämää.  Kevät  on  tullut. 
Lännen  tunnetun  satamakaupungin  laivalaiturit  ovat  täyn- 
nä matkaan  lähtevää  väkeä.  Suurten  laivojen  sivussa, 
niinkuin  omaa  mitättömyyttään  häveten,  on  muuan  Alas- 
kan kalastajia  kuljettava  alus,  jonka  kannella  häärii  kym- 
menittäin miehiä,  laivaa  lähtökuntoon  asettamassa.  Vanha 
ja  ravistunut  on  tämä  purjelaiva,  jolla  on  monta  matkaa 
tehty  Alaskan  vesille  ja  aina  Behringin  merelle  asti.  Mutta 
yhä  sillä  vain  pyritään  matkalle,  lepoa  ei  vanhukselle  vielä 
anneta.  Tottapahan  kestää,  onhan  se  kestänyt  ennenkin. 

Kalastajat  eivät  ole  tyytyväisiä,  kiroilevat  mokomaa 
laivarähjää. 

—  Vanhalla  Tuomaalla  sitä  vain  ajetaan,  joutaisi  tä- 
män jo  jättää  muinaismuistojen  joukkoon. 

—  Eivät  herrat  meille  kuitenkaan  huvilaivojaan  anna, 
kyllä  ne  niillä  vain  itte  reissaavat,  intti  muuan  kyttyräsel- 
käinen  kalastaja. 

—  Jaa,  mutta  kyllä  työläisenkin  pitäisi  senverran  kat- 

soa,  että  ei  kaikkiin  loukkuihin  lähtisi.  On  sitä  ihminen 
tämä  työläinenkin. 

—  Mutta  sanoppas  se  heille  suoraan,  noin  niinkuin  vas- 
ten naamaa . . . 

—  Mitä  siitä  sanomisesta  on  hyötyä  silloin  kuin  kaiken- 
laisten kiinalaisten  kanssa  täytyy  kulkea  samassa  kelkassa, 
virkkoi  vuorostaan  muuan  tiikerisilmäinen  mies. 

—  Sanoppas  muuta!  Lastiruuma  on  täynnä  sellaista 
väkeä,  että  itse  suuri  saapasjussi  saisi  viedä  heidät  jok- 
ikisen ! 

—  Niin  kyllä.  Ja  vieläpä  ne  nelisensataa  miljoonaa, 
mitä  heitä  lieneekään  maanpäällä. 

—  Mitä  siinä  suutanne  soitatte,  kiiruhtakaa!  Purjeet 
kuntoon!  Tästä  täytyy  päästä  merelle!  .  .  .  Mitä  siinä  ki- 
roilette luojan  luomia  vinosilmiä,  kun  valkoiset  eivät  ole 
paljon  sen  kummempia,  juovat  ja  märräävät  kuin  .  .  .  Mei- 
dät tässä  pantiin  ensinnä  aisoihin,  kun  toiset  ovat  niin 
tuuterissa,  että  tuskin  lusikka  kädessä  pysyy. 

Alaskan  kalastuslaivassa  jaettiin  miehet  kolmelle  työ- 
vuorolle. Mutta  suurin  osa  heistä  oli  laivan  lähtiessä  niin 
täynnä  makeaa  viinaa,  etteivät  tuskin  tienneet  tästä  maail- 
masta. 

Kiinalaiset  laivan  kannen  alla  olivat  kuin  silakat  suo- 
lassa, sullottuina  kuin  eläimet  karsinaan  .  .  .  Kajuutassa 
tappelivat  ja  rähisivät  ne  miehet,  jotka  eivät  olleet  aivan 
tajuaan  menettäneet.  Muudan  mies  oli  saanut  niin  puh- 
kuvan mustansilmän,  että  koko  oikeapuoli  päästä  oli  yhte- 
nä pallona  ajetuksissa. 

Laiva  oli  jaettu  eri  hytteihin,  joiden  seinille  oli  tehty 
kaksinkerroksisia  punkkia,  joissa  miehet  nukkuivat.  Kes- 
kellä kalastajain  hyttiä  oli  pöytä.  Laivassa  aterioitiin  arvo 
järjestyksen  mukaan.   Kalamiehet  saivat  tavallisesti  vii- 

meisen  annoksen  ruoka-aterioista.  Kiinalaisilla  oli  oma 
ruokahommansa,  riisi  ja  silava. 

Laivalla  oli  tärkeämpiäkin  olentoja  mielestään  kuin 
kalastajat  ja  kiinalaiset.  Matkan  alussa  eivät  kalastajat 
pystyneet  senkään  vertaa  puoliaan  pitämään,  joten  ruoka- 
annokset  jäivät  jotenkin  koskematta. 

Muuan  kiharatukkainen  nuori  mies  asetti  purjeita  kun- 
toon, virkkoen  vieressään  olevalle  toverilleen: 

—  En  ole  moikomampaa  nähnyt,  vaikka  olen  nähnyt 
kaikenlaista.  Vähän  heissä  on  jälellä  paratiisista  pois  aje- 
tusta jumalankuvasta.  Mutta  mitä  me  pojat  perustamme, 
kyllä  ruumis  kerran  kestää  suolaista  ja  makeaa. 

—  Syksyllä  on  toinen  laulu,  lohdutteli  muuan  suurisil- 
mäinen  mies,  joka  oli  ennättänyt  kuulemaan  keskustelun. 
—  Sitten  voimme  ostaa  vaikka  silkkitanttuja  kauniille 
tytöille.  Vai  mitä? 

Miehet  tekivät  työtä  kuin  tuskassa.  Väliin  vaihdettiin 
joku  sana  kaiken  kiireen  keskellä.  Kirottiin  vuorotellen 
vanhaa  laivaa,  mikä  ritisi  ja  rätisi  kuin  vuotava  ämpäri. 

—  Kun  tämän  nyt  saisimme  tästä  suoralle  reitille  ja 
väljille  vesille,  mutta  siinä  sitä  kärsivällisyyttä  kysytään. 

Albin  Majala,  joka  oli  joukkoon  joutunut,  ihmetteli 
kokemuksiaan.  Hän  tunsi  pahoinvointia.  Nyt  jo,  mitä 
sitten  matkalla !  Jos  olisi  tilaisuus,  palaisi  hän  takaisin . . . 
Ei  ...  ei  sittenkään!  Purjehtihan  Kolumbuskin  koko  At- 
lännin  yli  tuntemattomaan  maailmaan  huonoilla  purjelai- 
voilla. Ja  akka  tieltä  takaisin  kääntyy  .  .  .  Sitten  Albin 
muisti  Eilalle  antamansa  lupauksen.  Kohta  unohtui  kaikki 
katumiset,  yrittää  täytyi!  Kuinka  hän  muutoin  voisi  kodin 
hankkia  kultamunilleen. 

Albinia  lähestyi  kiharatukkainen  nuorukainen,  jolla  oli 
palavan  tuliset  silmät  ja  hyvin  tutkiva  katse.  Hän  havaitsi 

Albinin  olevan  pähoinvointisena.  Albinia  auttaessaan  virk- 
koi hän  kuin  sivumennen:  ' 

—  Näytät  olevan  täällä  ensikertalainen. 

—  Kuinka  niin? 

—  Kaikesta  sen  näkee. 

—  Sinä  olet  varmaankin  käynyt  ennenkin  pohjolassa, 
kun  noin  puhut? 

—  Monta  kertaa  olen  kulkenut  tämän  matkan,  vaikka 
en  tosin  tällä  aluksella,  kaduin  kuin  lähdinkään  koko  lai- 
vaan. Olisin  hieman  odottanut,  niin  olisi  ollut  tilaisuus 
päästä  parempaan  Alaskan  alukseen. 

—  Kuinka  ovat  matkasi  onnistuneet?  kysyi  Albin  ute- 
liaana. Onko  tullut  riittävästi  hyötyä?  Totta  kaiketi,  kun 
uudelleen  yrität! 

—  Ei  suinkaan  senvuoksi.  Ihmisen  täytyy  jollain  ta- 
voin hankkia  leipänsä.  Tämä  on  sattunut  minun  osalleni. 

Albin  ei  vielä  tiennyt,  että  oli  joutunut  juttusille  punik- 
kipakolaisen  kanssa.  Hänen  nimensä  oli  Valde  Örn.  Ka- 
lastajat sanoivat  häntä  Tampereen  punikiksi,  toiset  nimit- 
tivät pörröpääksi  hänen  kiharan  tukkansa  takia. 

Albin  ja  punikkipakolainen  tekivät  työtä  erillään  toi- 
sista muutaman  hetken. 

—  Sanoppas,  kun  nyt  kerran  tiedät,  minkälaista  siellä 
Alaskassa  oikeastaan  on? 

—  Sitten  sen  näet,  ei  siihen  enää  kauan  aikaa  ota. 
Alaska  on  ihmeellinen  maa.  Voimia  kysyvää  kamppailua 
se  on  suurta  ja  jylhää  luontoa  vastaan.  Siellä  tuntee  ihmi- 
nen itsensä  pieneksi  äärettömän  luonnon  keskellä.  Kevääl- 
lä on  pohjoisessa  varsin  järkyttävää.  Kammottavalla  voi- 
malla, hirvittävällä  jyrinällä  vierii  jäälohkare  toisensa 
perään  peloittavaan  syvyyteen.  Siellä  on  jyrkänteitä  ja 

rotkoja  .  .  .  on  niitä !  Kuka  siellä  vain  eksyy,  on  varmaan 
kuoleman  oma. 

Moni  on  eksynyt  ijäksi  erämaan  avaraan  syliin. 

Keväällä  lähtevät  liikkeelle  jokien  jäälautat,  kilpaa  vie- 
rivät kohti  merta.  Suunnattomalla  voimalla  ne  liikkuvat, 
meuraavat  ja  loiskivat,  josta  kohina  kuuluu  hyvin  kauas. 
Sellainen  on  kullanetsijäin  luvattu  maa. 

—  Ja  kalamiesten  .  .  . 

—  Heidänkin.  Moni  poika  on  siellä  levossa  maaemon 
lumisessa  syleilyssä,  kesken  aikojaan  sortuneena. 

—  Tuntuu  oikein  synkältä. 

—  Älähän  mitään.  Ei  niin  varjoisaa,  etteikö  myöskin 
valoa.  Ihanat  ovat  pohjolan  kesäyöt! 

—  Entäs  revontulet.  Punaiset  ruskot  vuoriin  kuvastu- 
vat, valostavat  avaran  maiseman  purppuraviittaan. 

—  Koko  kesä  yhtä  ainoaa  päivää  .  .  . 

—  Ihana  on  pohjolan  suvinen  päivä,  mutta  pimeä  on 
sen  pitkä  talvi.  Mutta  suloisena  suvena  varjot  eivät  maille 
laske,  yö  ei  hämärry.  Valomeressä  kaikki  kuultaa,  vesi 
hohtaa  hopealle,  mutta  kun  se  ärjyy,  niin  ei  sen  värejä 
silloin  eroita.  Varjele  meren  riehunnasta,  silloin  joutuu 
ihminen  luonnon  armoille. 

Kerrankin,  siitä  onkin  jo  pari  kolme  vuotta,  kun  jou- 
duimme Alaskassa  erään  Karjalan  pojan  kanssa  sellaisen 
vihurin  valtaan  kalastusreissullamme,  että  sitä  ei  voi  ikinä 
unohtaa.  Verkkoa  emme  enää  muistaneet,  pääasia  oli  pääs- 
tä pakoon  myrskystä.  Jouduimme  liian  kauaksi  ulapalle. 
Äkkiä  nousi  ankara  tuuli,  oli  kohta  heittää  veneemme  ku- 
moon. Mutta  Karjalan  poika  oli  kyllin  älykäs  pelastaak- 
seen meidät. 

—  Tässä  ei  ole  enää  hinnassa  kalan  vaan  ihmisen 
henki  .  .  .  tehdään  näin  ja  näin  ...  Se  on  tehtävä,  mutta 

pian!  Kyllä  olimme  märkinä  ennenkuin  pääsimme  ran- 
nikolle. Jouduimme  yöksi  erääseen  eskimomajaan.  Siellä 
oli  hyväntahtoista  väkeä.  Saimme  ruokaa  ja  vaatteemme 
kuivata.  Seuraavana  päivänä  teimme  uuden  yrityksen. 
Sitä  surkeaa  yötä  en  koskaan  unohda.  Milloinkaan  ei 
voi  olla  varma  hengestään.  Mitäpä  siitä!  Kaikkeen  tottuu. 
Leipää  hankkiessa  ei  auta.  Mitäpä  tuo  muuten  ...  en  ensi 
kertaa  vaarassa  ollut,  usein  olen  katsonut  kuolemaa  läheltä 
silmiin,  virkkoi  kiharatukka  ajatuksiinsa  vaipuneena,  tiu- 
kasti tuijottaen  eteensä.  Sitten  kuin  unestaan  havahtuen 
hän  aloitti  uudelleen  työnsä. 

Albin  katsoi  häneen  ihmeissään. 

—  Olet  kaiketi  seikkaillut  paljon?  Albin  kysyi  kuin 
lisää  kertomusta  odottaen. 

—  On  minulla  ollut  kokemuksia  yhden  ihmisen  osalle 
jo  tälle  ijälle.  Väliin  ihmettelen,  että  todellakin  vielä  olen 
elossa!  Aikoja  sitten  olisin  maannut  sorakuopassa,  silvot- 
tuna ja  runneltuna,  ellen  olisi  ajoissa  päässyt  pakoon 
sieltä  valkoisen  vainon  maasta,  jossa  verenhimoiset  pedot 
tappoivat  ihmisiä  kuin  heinäsirkkoja,  virkkoi  punikkipako- 
lainen. 

Albin  poistui  hetkiseksi,  mutta  palasi  pian  takaisin. 
Hän  oli  utelias,  tahtoi  tutustua  työtoveriinsa,  jonka  puheet 
kuulostivat  omituisilta. 

—  Sinä  siis  olet  ollut  mukana  siinä  suuressa  luokkien 
kamppailussa,  siellä  Pohjolassa.  Minä  jo  silloin  olin  raata- 
massa täällä,  tuottamassa  rikkauksia  tämän  niinsanotun 
vapaan  maan  porhoille. 

Työnsä  lomassa  punikkipakolainen  jatkoi: 

—  Suomen  sisällissota  oli  minulle  sellainen  kokemus, 
jota  en  antaisi  pois  muistojeni  kirjoista.  Sen  veriset  leh- 
det eivät  ikinä  unohdu  niiltä,  jotka  siinä  kamppailussa 

mukana  olivat.  Ne  ovat  verellä  sieluun  piirretyt  niin  sy- 
västi, että  ne  eivät  voi  koskaan  tummua  .  .  . 

Albin  siirtyi  lähemmä  ollen  tekevinään  jotain,  vaikka 
pääasiassa  kuunteli  toverinsa  kertomusta. 

—  Olin  melkein  haudan  reunalla,  kun  onni  suosi  niin 
paljon,  että  pääsin  pakoon.  Kokemuksesta,  minkä  sain  pa- 
koillessani,  syntyisi  kokonainen  historia.  Mutta  minun  ker- 
tomukseni ovat  vain  siitä  varjoa.  Kuvauksen  pitäisi  olla 
loihdittu  esiin  jonkun  hengenjättiläisen,  kuten  Anatole 
Francen,  Victor  Hugon,  tahi  jonkun  muun  suurkertojan 
kädellä.  Sitten  saisit  selvän  kuvan. 

Albin  katsoi  Valde  Örniin  kuin  ihmeeseen.  Hän  ei 
ollut  koskaan  nähnyt  ihmistä,  joka  olisi  elänyt  niin  vaihe- 
rikasta elämää,  ollen  suorastaan  kuolemankidasta  pelas- 
tunut. 

—  Kerron,  kun  saamme  hyvää  aikaa.  Kerron  pyytämät- 
täsikin.  Voin  sinuun  luottaa.  Muistoni  palaavat  mieleeni 
alati  omituisina  elämyksinä.  On  kuin  olisin  kaikki  koke- 
nut eilen,  mutta  samalla  ne  tuntuvat  niin  kaukaisilta  .  .  . 
Kerron  lähemmin  kun  päätämme  työvuoromme. 

Miehet  ahersivat  laivan  kannella.  Albin  työskenteli 
kuumeisella  kiireellä,  mielessä  yksi  ajatus:  milloin  saa 
lepoa!  Hän  tahtoi  päästä  uudelleen  Valde  Örnin  pakinoille. 

Heille  aukeni  hyvä  tilaisuus  seurusteluun.  Joutuivat 
nimittäin  vuodekumppaneiksi  samaan  punkkaan.  Ensimäi- 
sen  lepohetken  tultua  alkoi  Albin  haastella : 

—  Nyt  sinulla  olisi  kai  sopiva  aika  jatkaa  kertomustasi, 
vai  kuinka? 

Punikkipakolainen  oli  halukas  jatkamaan  muistelujaan. 
Albin  kuunteli  hartaana  kertomusta  miten  punikki  pakeni 
erään  vartijan  turvin  Hennalan  vankileiriltä.  Vuorokausia 
harhailtuaan  metsässä  hän  joutui  nälkäisenä  ja  viluisena 

tuntemattomalle  seudulle.  Melkein  kuolemaisillaan  näläs- 
tä, väsymyksestä  ja  ylenmääräisistä  ponnistuksista,  hän 
pääsi  erääseen  pieneen  mökkiin,  jossa  oli  elossa  vanha 
mummo.  Ruokaa  ei  ollut  mummolla  pakolaiselle  asti,  ei 
sitä  ollut  enää  omaankaan  suuhun.  Mutta  kuumaa  vettä 
hän  kiehutti  ja  antoi  hillottuja  puolukoita  veden  seassa. 
Se  virkistytti  ja  lämmitti.  Mummolla  oli  sairas  lapsi  hoi- 
dettavanaan. Lapsen  isä  ja  äiti  olivat  sorakuopassa  val- 
koisten vainon  uhrina.  Mummo  hankki  jostain  ruokaa, 
kovaa  ruisleipää,  ei  muuta.  Vedellä  ja  leivällä  pysyttiin 
hengissä.  Mummo  lämmitti  saunan,  missä  pakolainen  vir- 
kistytti itseään  ja  paranteli  verille  naarmuuntuneita  jalko- 
jaan. 

Kauan  ei  pakolainen  voinut  eikä  uskaltanut  olla  hellä- 
sydämisen mummon  vieraana.  Täytyi  jatkaa  outoa  mat- 
kaa. Ne  olivat-  hirveitä  kokemuksia  senjälkeen,  selitti 
punikki.  Muistojen  elähyttäminä  punikin  silmät  loistivat 
tulisina. 

—  Kerro  .  .  . 

—  Yön  synkeydessä  sivuutin  valkoisten  rintaman. 
Erään  kerran  havaitsin  joutuneeni  suorastaan  valkoisten 
pesään.  Mutta  talon  tytär,  mistä  lienee  johtunutkin,  aut- 
toi minua  tielle.  Sitä  hetkeä  en  milloinkaan  unohda. 

Vedet  ujosti  kihosivat  paljon  kokeneen  pakolaisen 
silmiin. 

—  Tytöllä  oli  hitunen  ihmisyyttä,  vaikka  oli  valkoisten 
sutten  pesässä.  Pakene!  Pakene!  kuiski  tyttö  minulle  .  .  . 
Minne  täältä  osaan  .  .  .  neuvosi  olisi  tarpeen.  En  edes 
tiedä,  missä  nyt  olen. 

Vaalea  sinisilmäinen  tyttö  piiloitti  minut  aittaansa.  Se 
oli  uhkarohkea  teko . . .  Kun  yö  hämärti,  hän  lähti  kans- 
sani suoraan  polkua  pitkin,  mikä  vei  kokonaan  pois  valta- 

teiltä.  Synkkään  metsään  saavuttuamme,  tyttö  kehoitti 
minua  pyrkimään  yön  aikana  eteenpäin,  niin  pitkälle  kuin 
mahdollista.  Hän  osoitti  minulle  tien  .  .  .  Hän  värisi  hie- 
man pelosta  ja  vilusta.  Näin  .  .  .  tahi  oikeastaan  sen  tun- 
sin synkässä  yössä  kulkiessamme.  Pelkoaan  ei  hän  kui- 
tenkaan ilmaissut  vähimmälläkään  viittauksella. 

Sitten  seurasi  omituinen  elämys.  Olin  niin  kiitollisuu- 
den tunteiden  täyttämänä,  etten  tiennyt,  miten  sitä  osoit- 
taisin hyväntekijälleni.  Äkkiä  vaistomaisesti  tartuin  val- 
keaan pieneen  käteen,  puristin  sitä,  painoin  sille  suudel- 
man ja  nopeasti  kiedoin  käteni  hänen  kaulaansa.  Painoin 
suudelman  hänen  vaalealle  poskelleen  .  .  . 

—  Siinä  kaikki,  mitä  köyhä  pakolainen  voi  palkkioksi 
antaa,  virkoin  tytölle  hiljaa.  Hän  puristi  kättäni,  eroten 
äänetönnä. 

Mietin  kohta  senjälkeen,  kuinka  voinkaan  suudella 
ikuista  vihollistani ! 

Seuraavana  päivänä  harhaillesani  jouduin  aivan  au- 
tioon torppaan.  Lienen  kulkenut  edellisestä  paikasta  koko- 
lailla pitkälle,  kun  seutu  muuttui  paljon  toisenlaiseksi. 
Katselin  uutta  ympäristöäni  tutkivin  silmin.  Yhtään  olen- 
toa ei  näkynyt  kartanolla,  mutta  tupaan  päästyäni  näin 
hirvittävän  näyn.  ... 

Mies  oli  sinne  ristiinnaulittu!  Viha  kiehahti  sielussani. 
Muistin  edellisen  yön  tapahtuman.  Kirosin.  Suotta  olin 
antautunut  tunteelliseksi.  Suotta  minä  suutelin  valkoista 
käärmettä,  vaikka  hän  ilmestyikin  enkelin  hahmossa. 

Viha  kiehahti  uudelleen  punikkipakolaisen  silmissä. 

—  Paljon  olet  kokenut,  virkkoi  Albin  miettivänä. 

—  Se  on  elämää!  sanoi  punikki  rohkeasti. 

Meri  mourusi.  Vanha  alus  ritisi  ja  ratisi  ikäänkuin 
siitä  vihaisena,  että  ei  nyt  jo  suotu  lepoa  vanhalle  pal- 

velijalle.  Yö  oli  tulossa,  mutta  eteenpäin  vain  pyrittiin. 
Albin  oli  peloissaan,  punikkipakolainen  havaitsi  sen. 

—  Tämä  ei  ole  mitään,  ellei  tämän  pahempaa  tule. 
Tällainen  mouruaminen  on  tavallista  meren  selällä  men- 
täessä. Voimme  nukkua  huoletta,  antaa  meren  mellastaa 
mielinmäärin.  Mutta  Albin  ei  saanut  unta  silmiinsä.  Aja- 
tukset liitelivät  aivoissa  sekavina,  niihin  ilmestyi  kuva  toi- 
sensa perään,  kiitääkseen  pois  jälleen.  Vihdoin  hän  nu- 
kahti hetkiseksi. 

Albin  heräsi  ankaraan  myrskyn  kohinaan.  Tuuli  oli 
kovennut.  Vierustoveri  nukkui  sikeästi,  mieli  teki  hänet 
herättää,  mutta  Albin  häpesi  arkuuttaan.  Jätti  toverinsa 
edelleen  unen  valtoihin.  Muisti  pakolaisen  rohkeat  seik- 
kailut. Nauraisi  punikki  hänen  hätäilyilleen. 

* 

Oli  purjehdittu  aavalla  merellä  lähelle  kaksikymmentä 
vuorokautta.  Lähestyttiin  pohjoisen  alueen  jylhiä  seutuja. 
Vielä  eivät  näkyneet  alastomat  rannat,  eivätkä  jylhän 
ylpeät  vuoret,  vaikka  tosin  tiedettiin  niiden  olevan  lähet- 
tyvillä. 

Kalastajat  olivat  vanhan  laivan  hitaaseen  liikuntaan 
ennättäneet  tottua.  Totta  kaiketi  nyt  päästään  tällä  kyy- 
dillä perille,  kuten  aina  ennenkin. 

Meri  mourusi  vihaisempana  kuin  koko  tällä  matkalla. 
Jäitä  nähtiin  ajelehtivan  siellä  ja  täällä.  Siirryttiin  varo- 
vasti niiden  sivu.  Mutta  pian  ilmestyi  eteen  kokonainen 
jäävuori.  Minnekäs  nyt?  Täytyi  seisahtua  hetkiseksi. 
Paras  oli  pyrkiä  jonkun  verran  takaisin  ja  alottaa  uuden 
suunnan  .  .  .  Piti  kiertää  jäälauttojen  ympäri.  Muu  ei  aut- 
tanut. Miehet  kiroilivat,  tekivät  työtä  kovalla  kiireellä. 

Yö  oli  edessä.  Hämärä  peitti  meren.  Vielä  ei  pohjolan 
aurinko  heloittanut  koko  yötä  täydellä  terällä. 

Laiva  keinui  jääsohjussa.  Suurella  kohinalla  liikkuivat 
jykevät  jäävuoret.  Niiden  lähettyvillä  ei  ollut  turvallista 
olla,  piti  nopeaan  kiiruhtaa  pois  niiden  läheisyydestä. 
Muutoin  jäälautat  pirstovat  vanhan  aluksen.  Nopeasti 
edettiin,  niin  nopeaan  kuin  mahdollista  . . . 

Laivan  kapteeni  näki  silmiensä  edessä  vaaran,  mutta 
silti  ei  hän  hätäillyt.  Tämä  ei  ollut  ensi  kerta,  jolloin  oli 
merellä  myrskyn  kanssa  taistellut  ja  jääsohjujen  läpi  pur- 
jehtinut. Sivuutettiin  suurimmat  jäälautat.  Vaara  oli  kap- 
teenin mielestä  jo  ohi..  Samaa  arvelivat  muutkin  meren- 
kyntäjät. 

Mutta  meri  ei  vaiennut.  Se  yhä  vain  hurjemmin  mou- 
rusi. Vanha  alus  keinui  aallon  harjoilla  kuin  pieni  lastu 
.  .  .  nousi  ja  laski  .  .  .  nousi  ja  laski  .  .  . 

Miehet  taas  huolestuneina  silmäilivät  aavalle  ulapalle, 
tekivät  työtään  kuin  tuskassa,  kaikki  voimat  pantiin  liik- 
keelle. 

Muutamat  karkeammat  miehet  lohdutuksekseen  kiroili- 
vat, sadatellen  merimiehen  ankaria  seikkailuja  meren  kuo- 
huja vastaan  taistellessa.  Albin  oli  kalpeana  kuin  palttina, 
mutta  häneenkin  kasvoi  omituinen  rohkeus  kaikesta  huoli- 
matta. Taistella  täytyy,  kova  kovaa  vastaan! 

Meri  ei  kuunnellut  kirouksia,  ei  siunauksia  eikä  huo- 
kauksia, ärjyi  entistä  vihaisempana. 

Juuri  kun  oltiin  nousemassa  suuren  aallon  harjalle, 
työntyi  äkkiä  jäälautta  laivan  kylkeä  vasten.  Tempaus  oli 
niin  ankara,  että  laiva  repesi  liitoksistaan.  Toinen  tempaus 
seurasi  .  .  .  Kapteeni  komensi  pelastusveneet  otettavaksi 
esiin.  Hätämerkki  annettiin  .  .  . 

Karaistuneet  merikarhut  taistelivat  nousevassa  aamu- 

ruskossa  kohtaloaan  vastaan,  taistelivat  elämästä  ja  kuo^ 
lemasta  ankaran  myrskyn  myllerryksessä  jääsohjun  kes- 
kellä .  .  . 

Pelastuslaiva  saapui  päivänkoitossa.  iMutta  sitä  ennen 
osa  rohkeista  merenkyntäjistä  oli  vaipunut  meren  ikuiseen 
syleilyyn.  Toiset  taistelivat  vielä  epätoivon  vimmalla  .  .  . 


X. 

HÄMÄHÄKKI  TEKEE  VERKKOAAN. 

Lännen  suuret  päivälehdet  saivat  etusivulleen  suuren 
uutisen : 

Laiva  on  hukkunut,  painettiin  lehtiin  suurilla  mustilla 
kirjaimilla.  Vain  osa  miehistä  on  pelastunut,  selitettiin 
suuren  otsikon  alla. 

Kalastajien  vaimot  ja  lapaet  kärsivät  tuskan  hetkiä, 
unettomia  öitä  vietettiin  monessa  kodissa.  Ei  ollut  tiedossa 
vielä  kenen  isä,  kenen  puoliso  ja  kenen  rakastettu  oli 
meren  pohjassa  .  .  . 

Laivakonttoorissa  ei  ihmetelty.  Joko  se  lotja  nyt  vih- 
doinkin? Oli  toki  hyvässä  vakuutuksessa  .  .  .  joutikin 
mennä!  Yhtiöllä  oli  jo  uusi  laiva  matkalle  valmiina.  Yhtiö 
muuten  teki  hyvän  kaupan  .  .  .  mitä  niistä  muutamista 
merikarhuista. 

Alma  Oras  huudahti  säikähdyksestä,  luettuaan  leh- 
destä laivan  haaksirikosta.  Eila  oli  kohta  hänen  ajatuksis- 
saan. Onnetonta!  Kuinka  se  mahtaa  häneen  kipeästi 
koskea.  Albin  mennyt  meren  pohjaan  valaskalan  ruuaksi 

. . .  Voi  olla,  että  Albin  on  pelastunut,  mutta  saattaa  olla 
päinvastoin. 

—  Sellaista  on  tämä  työläisen  elämänkamppailu!  Albin 
luuli  saavansa  tilaisuuden  ansaita  riittävästi  rahaa  oman 
kodin  perustamiseen,  ainakin  alkutarpeisiin,  mutta  noin  ne 
unelmat  murskaantuvat. 

Alma  vuodatti  kuumia  kyyneleitä,  tuntui  niin  kovin 
oudolle.  Eilan  takia,  ja  muutenkin.  Samana  iltana  Alma 
ja  Eila  vuodattivat  yhdessä  kirkkaita  kyyneleitä.  Mutta 
Alma  kuitenkin  piti  toiveita  vireellä  Eilassa. 

—  Eihän  sitä  vielä  tiedä,  jospa  Albin  onkin  pelastunut! 
Joku  vaisto  vakuutti  Almalle,  että  Albin  on  vielä  elossa. 

Toivo  elähdytti  Eilaa,  mutta  itku  pyrki  sittenkin  yhä 
uudelleen  ^esiin.  Eilan  asema  oli  sangen  ikävä  meluisassa 
kodissa.  Isä  oli  melkein  aina  juovuksissa,  äiti  oli  myös 
usein  samassa  tilassa.  Eilan  äiti  sätti  aina  juopottelutuu- 
lella  ollessaan  tytärtään.  Mikään  ei  kelvannut. 

Jos  joku  silloin  hänen  kuullen  puhui  sanankaan  Albin 
Maj  alasta,  niin  hän  yltyi  aivan  raivoon. 

Serafiina  muori  vain  huvikseen  härnäsi.  Harva  päivä 
se  kun  hän  pistäytyi  Vaahteralla  saadakseen  suuhunsa 
tilkan. 

—  On  niin  mukava,  kun  saan  veren  vähän  lämpene- 
mään, puheli  mummo.  Mutta  siitä  seurustelusta  ei  Alma 
ollenkaan  pitänyt.  Hän  ensin  kauttarantain  varoitti  muo- 
rille, että  paras  on  niinkuin  pysyä  pois  sieltä  Vaahteran 
huveista.  Hän  ei  sietänyt  viinan  löyhkää  lähellään,  vaikka 
Serafiinan  muut  juorut  olisi  sietänytkin. 

—  Katsos  nyt,  kylläpä  on  ylpistynyt,  kun  ei  enää 
omalla  sisarellaan  anna  kyläillä  .  .  .  sitä  ne  kirjat  teettää! 

Alma  ei  viitsinyt  kuunnella  muorin  puheita.  Kaikki 
tuntui  niin  inhoittavalta. 

Eräänä  päivänä  kertoi  Eila,  että  hän  ja  Albin  olivat 
saläkihloissa.  Alma  hymyillen  virkkoi,  että  sen  hän  oli 
kyllä  arvannut.  Ennen  lähtöään  oli  Albin  siihen  suuntaan 
viittaillut. 

—  Menen  naimisiin,  vaikka  vastoin  vanhempieni  tah- 
toa .  jos  niikseen  tulee,  puhui  Eila  salaisuutensa  kerrot- 
tuaan. Mutta  ellei  Albin  palaisi  .  .  .  ellei  hän  palaa  takai- 
sin ..  .  mitä  sitten  .  .  .  Eila  purskahti  jälleen  itkuun. 

Muuan  lihava  keski-ikäinen  hotellinpitäjä  kävi  vähän 
väliä  Vaahteralla.  Mies  oli  tumma  ja  hyvin  tuiman  näköi- 
nen, katseli  kiivaasti  kulmien  alta.  Hän  oli  syntyperältään 
ranskalainen,  vaikka  olikin  jo  kolmannessa  polvessa.  Mie- 
hellä lienee  ollut  runsaasti  varoja,  hän  tuhlaili  huoletto- 
masti rahoja,  ajoi  komealla  autolla  ja  oli  erittäin  hyvissä 
pukimissa. 

Vaahteralla  kestittiin  miestä,  kuten  piispaa  pappilassa. 
Vaahteran  emäntä  puheli  usein,  että  saisipa  taloon  tuollai- 
sen vävyn,  niin  se  vasta  joltakin  näyttäisi.  Mutta  Serafii- 
nan  mielestä  ei  se  oikein  sopinut.  Saisi  se  vävy  sentään 
olla  omaa  kansallisuutta,  olipa  tuo  nyt  sitten  muuteii  mikä 
tahansa.  Eihän  niiden  vieraskielisten  kanssa  osaa  kunnolla 
jutellakaan. 

—  Ka,  mitä  noista  puheista  .  .  .  kyllä  ne  itte  puheen 
pitänevät,  intti  emäntä. 

Serafiina  väitti,  että  on  niitä  hienoja  miehiä  omassakin 
kansallisuudessa,  että  ei  nyt  sentakia  tarvinne  ranskalai- 
seen turvaantua  .  .  .  onhan  niitä  aivan  papinkoulun  käy- 
neitä lähtenyt  sieltä  synnyinmaasta  ...  ja  mitäpä  tuo  nyt 
sitten  meinaa  vieraalla  maalla,  jos  on  jonkun  rötöksen  teh- 
nytkin.   Niissä  herroissa  on  paljon  sellaisia  keljuja  jou- 

kossa,  mutta  mitäpä  heidän  kommervenkeistään  .  .  .  tuota. 
Tämä  oli  Vaahteran  emännän  ja  Serafiinan  tärkeimpiä 
keskustelunaiheita. 

Eilan  sydäntä  kalvoi  suru.  Joka  aamu  katseli  hän 
aavalle  merelle.  Siellä  kaukana  pohjolan  taivaan  alla 
lepää  hänen  onnensa.  Kunpa  sen  varmaan  tietäisi  ...  oi 
kunpa  hän  sen  tietäisi.  iMeren  laineet  lauloivat  lakkaa- 
matta. Meri  ei  kuunnellut  ääneti  nuoren  tytön  huokauksia 
aamuin  kuin  aurinko  nousi,  eikä  illoin  kuin  se  laski  rusoit- 
tavana  lännen  maille. 

Eila  istui  joskus  illoin  Alman  kanssa  tarkastamassa 
ilta-auringon  laskua.  Taivaanrannalla  oli  niin  ihmeelliset 
ruskot.  Aallot  työntyivät  lakkaamatta  vasten  rantakallioita. 
Siinä  kuohuja  kuunnellessa  muistelivat  Alma  ja  Eila  niitä 
armaita  hetkiä,  joita  viettivät  merenrannalla  ystäviensä 
parissa,  jotka  nyt  olivat  molemmat  teillä  tietymättömillä. 
Mitään  tietoja  ei  heille  kuulunut,  vaikka  he  odottelivat 
sanomia  päivästä  päivään. 

Ranskalainen  oli  lopulta  jokapäiväinen  vieras  talossa. 
Emäntä  yritti  keskustella  hänen  kanssaan,  vaikka  se  kävi 
kovin  huonosti. 

—  Kyllä  hän  on  hieno  mies  ...  ja  niin  rikas  sitten! 
kehuskeli  emäntä  myötäänsä.  Siinä  saisi  tyttö  kerran  rik- 
kaat ja  huolettomat  päivät,  kun  nyt  vain  ymmärtäisi  ottaa. 
Ranskalainen  näyttää  tykkäävän  Suomen  sukuisesta.  Mitä- 
pä tuo  muuten  tytärtäni  vahtaisi.  Sitä  varten  hän  täällä 
istuu  .  .  .  näkeehän  sen  kuka  hyvänsä. 

—  Oh,  en  minä  viitsi  kuunnella  .  .  .  sanoi  Eila  monet 
kerrat  äitinsä  puheisiin.  Serafiina  oli  jo  Vaahteran  emän- 
nän puolella. 

—  Äläpäs  sano,  tyttö !  Mies  kun  on  rikas  .  .  .  siinä  on 

asiaa,  likka.  Muistuttaa  niin  kamreeria,  pääsi  Serafiinalta 
kuin  vaistomaisesti. 

—  Lihava-Pelle  .  .  .  herra  siunatkoon  .  .  .  hänkö  Vaah- 
teran vävyksi,  ha  .  .  .  ha  eihän  toki,  naurahti  Alma,  kun 
muori  jutteli  ranskalaisen  silmäilevän  Eilaa. 

iMutta  mitä  ollakaan,  niin  hotellinpitäjä  Pelletier  —  jota 
suomalaiset  nimittivät  Lihavaksi  Pelleksi  —  kosi  Vaahte- 
ran tytärtä.  Tuima  ranskalainen  oli  kehunut,  että  hän  ot- 
taa tytön  vaikka  millä  keinolla. 

Tytölle  kuiskuteltiin  korviin  joka  taholta,  että  hupsu 
olet,  jos  et  ymmärrä  ottaa  hyvää  elämää,  kun  kerran  on 
tarjolla. 

Mutta  kun  Eila  katseli  suurta,  tummaa  ranskalaista, 
niin  inhon  tunteet  väreilivät  hänessä,  ajatellessa  avioliittoa 
lihavan  hotellinpitäjän  kanssa. 

Vaahterakin  oli  kovassa  touhussa  tytön  naimisiin  me- 
nosta. Puolihumalassa  hän  oli  myötäänsä.  Silloin  hän 
muisti  hokea: 

—  Niin,  mitä  se  tyttö  oikein  äkseeraa,  kun  ei  tottele! 
Ellei  kelpaa  kunnon  kosija,  niin  ottakoon  sitten  vaatteet 
kainaloonsa,  ja  kokekoon  maailman  makua. 

Eila  itki  katkerasti  yksin  ollessaan.  Kunpa  hän  vain 
tietäisi,  onko  Albin  elossa  .  .  .  Jos  hänen  armaansa  on  jää- 
nyt meren  syleilyyn  ikipäiviksi,  niin  silloin  lienee  elämä 
samantekevää  .  .  .  ottaa  sitten  ranskalaisen  tahi  kenen 
tahansa. 

Alma  lohdutti  Eilaa  sen  kuin  voi.  Hänellä  itselläänkin 
oli  surua.  Meripoika  ei  ollut  kirjoittanut  Almalle  pitkään 
aikaan.  Vaikenemisen  syytä  ei  Alma  voinut  arvata.  Vii- 
meinen kirje  oli  tullut  Austraaliasta.  Pian  sanoi  pääsevän- 
sä paluumatkalle,  mutta  mitään  ei  senjälkeen  kuulunut. 

Päivä  kului  .  .  .  toinen  kului.  Vaikka  aurinko  vielä  oli 

korkealla  ja  syksy  ihmeen  ihanaa,  oli  kolkkoa  ja  kylmää 
näiden  ystäviään  odottavien  sydämessä. 

Kiusaaja  milloin  minkin  henkilön  hahmossa  kuiski 
Eilan  korviin: 

—  Mies  on  rikas . . .  hupsu  ettet  ota  rikkaan  päiviä. 
Saisit  ajella  komeimmalla  autolla  koko  kaupungissa  .  .  . 
saisit  kauniita  vaatteita  ...  ja  matkustaa  milloin  haluat. 
Kyllä  Pelletier  muitakin  saisi,  parempiakin  tyttöjä  ...  ota 
pois  kuin  saat! 

ja  Eila  jo  ajatteli,  että  mikä  hän  todella  onkaan  Pelle- 
tierin  rinnalla.  Ei  yhtään  mikään!  Saisi  todellakin  kerran 
huvitella  ja  elää  mielensä  mukaan,  olisi  sekin  somaa. 

Mielikuvat  jo  alkoivat  vaihdella.  Pelletier  oli  hänen 
lähellään  joka  päivä.  Mutta  Albinin  surulliset  kasvot  ilmes- 
tyivät hänelle  unissa.  Hän  vannoi  ja  vakuutti  tunnossaan, 
että  hän  ei  petä  ystäväänsä,  joka  juuri  hänen  takiaan  oli 
lähtenyt  Alaskaan  henkensä  uhalla  onnea  etsimään. 

Mutta  kiusaaja  edelleen  kuiski: 

—  Ei  hän  sieltä  tule . . .  mitä  suotta  odottelet! 

Eila  oli  jo  kerran  mennyt  ranskalaisen  autossa  ajelulle. 
Mies  oli  kovin  kohtelias  ja  huomaavainen.  Hän  ei  ollut 
Eilasta  enää  läheskään  niin  vastenmielinen  kuin  ennen. 

—  Ei  hän  taida  aivan  mahdoton  olla  ...  ei  tungettele 
ollenkaan. 

Pelletier  oli  aina  valmiina,  jos  Eilalla  vähänkin  oli  ha- 
lua raittiin  ilman  hengittämiseen.  Kaupungin  suurin  ja 
komein  auto  kohta  ilmestyi  portaiden  eteen. 

Kului  päiviä  .  .  .  kului  viikkoja.  Syksy  heitteli  maahan 
keltaisia  lehtiä  ja  tuuli  puissa  tuimemmin  tuiverteli.  Eila 
nähtiin  usein  myöhään  illoin  palaavan  autoretkiltä. 

Kihla  jäisistä  jo  puhuttiin  Vaahteralla. 

—  Ähäh  .  .  .  annas  olla,  jopas  tarttuu  .  .  .  jopas  vain 
tarttuu,  sihisi  Serafiina. 

—  Kunpahan  nyt  vihdoinkin  .  .  .  hykerteli  hyvillään 
Vaahteran  emäntä. 


XI. 

HAAKSIRIKOSTA  PELASTUNEET. 

—  Valaskala  nielee  minut  .  .  .  tule  apuun !  .  .  .  Tule 

apuun ! 

—  Yhäkö  sinä  uneksit  .  .  .  herää  jo  toki. 

Valde  Örn  puisteli  Albinia  hartioista  ja  kaikintavoin 
herätteli. 

—  iMitä  .  .  .  joko  minä  taas  puhuin  unissani?  Se  on 
vasta  kummallista,  että  sen  hirvittävän  yön  kauhut  aina 
unissani  uudistuvat.  Haaksirikko  pilasi  niin  kovin  hermos- 
toni, että  tuntuu  aivankuin  painajainen  hyökkäisi  kimp- 
puuni. Jääneekö  se  minusta  ollenkaan  pois,  tuo  alituinen 
kammo  .  .  . 

—  Ei  se  ole  lainkaan  kumma.  Luokkasodan  jälkeen 
minun  hermoni  olivat  tuollatavoin  piloilla.  Harva  se  yö 
taistelin  valkoisten  kanssa,  ja  aamulla  olin  niin  tuskan 
hiessä  kuin  uitettu.  Sinä  vain  tarvitset  hermojen  vahvis- 
tusta. Täältä  pohjolasta  pitäisi  joutua  jo  pois  . . .  ilman- 
muutos  osaltaan  virkistää. 

—  Henkeni  pelastuksesta  saan  kiittää  yksinomaan 
sinua,  virkkoi  Albin  Tampereen  punikille,  kiitollisin  kat- 
sein. 

—  Ellet  sinä  olisi  säilyttänyt  mielenmalttiasi  sillä  lai- 

vankappaleella  yön  pimeydessä  keinuessamme,  niin  olisin 
minä  menehtynyt  jo  ennenkuin  apu  ehti,  jatkoi  Albin  miet- 
teissään. 

—  Niin  .  .  .  katsos  kuin  minä  olen  ollut  useammassa 
seikkailussa  kuin  sinä,  niin  minä  olen  oppinut  hädässä 
käyttämään  levollisesti  järkeäni,  enkä  lainkaan  hätäile. 
Mitäpä  tuosta  muuten  minua  kiittelet,  pääasia  vain  kun 
säilytit  henkesi  .  .  .  tahi  kuin  säilytimme  sen  henkiriepum- 
me. Meitä  näes  tässä  maailmassa  vielä  tarvitaan ! 

—  Niin  kaiketi .  . .  niin  tarvitaan  sanoi  Albin,  silmissä 
outo  palo.  Hänen  mielessään  päilyi  Eilan  herttainen  kuva. 

—  Mitä  ihmettä  lienee  Eila  ajatellut,  kun  lehdissä  ker- 
rottiin haaksirikosta.  Kyllä  hän  varmaankin  kovin  säikähti 
ja  luuli  minun  kuolleen,  ennenkuin  sai  kirjeeni,  virkkoi 
Albin  kuin  puoleksi  itselleen.  Jatkoi  kummastuneena  mie- 
tettään : 

—  Mikä  mahtanee  olla  syynä,  kun  kirjeisiini  ei  tule 
minkäänlaista  vastausta.  Kolme  kirjettä  olen  jo  lähettänyt, 
ja  mitään  ei  sieltä  kuulu.  Olisikohan  osoitteessa  joku  vika, 
tahi  mikä  oikein  vaivaa?  Tottapa  syy  selviää,  kun  pääsen 
hänen  luokseen.  Vielä  kerran  yritän  kirjoittaa  hänelle. 

—  Eihän  vain  liene  ystävä  unohtanut,  sanoi  Valde 
Örn.  Mutta  Albin  ei  mitään  vastannut. 

Tampereen  punikin  ja  Albin  Majalan  aika  kului  mai- 
niosti yhdessä.  Heillä  oli  paljon  tarinoimista  toisilleen. 
Valde  Örn  yhä  uudelleen  kertoi  Albinille  luokkasodan  vai- 
heista ja  niistä  kokemuksista,  joita  hänellä  siellä  oli  ollut. 

Hän  kuvaili  tarkkaan  erittäinkin  Tampereen  taistelun, 
ja  keskisen  rintaman  taistelut.  Hän  valaisi  monilla  kerto- 
muksilla koko  luokkasodan  vaiheet  niin  selvään,  että 
Albinista  tuntui  kuin  hänkin  olisi  siellä  mukana  ollut. 

Albin  vasta  nyt  käsitti  täydellisesti,  kuinka  suuren, 

pohjattoman  rikoksen  Suomen  vallassa  oleva  luokka  oli 
tehnyt  työtätekevää  luokkaa  vastaan,  ja  mitä  hirvittävää 
kamppailua  tämä  luokkien  sota  oli.  Hän  näki  mielikuvituk- 
sissaan ne  julmat  teurastukset,  joita  Suomen  valkoiset  toi- 
meenpanivat. Näki  ne  pitkät  rivit  joukkohautoja,  joihin 
työnnettiin  kymmeniä  työläisiä  samaan  hautaan,  joiden 
kummuille  vain  pieni  risti  pystytettiin,  ja  jonka  valkoiset 
verikoirat  pois  repivät.  Hän  näki  Suomen  työläisten  lasten 
itkevän  isiensä  ja  äitiensä  haudoilla,  ja  näki  julmien  lah- 
tarien  pyssy  ojossa  ajavan  viattomia  surevia  orpoja  pois 
kummuilta,  joiden  alla  heidän  huoltajansa  nukkuivat. 

Hänen  poskissaan  poltti  vihan  tuli  kuunnellessaan  pu- 
nikkipakolaisen  kertomuksia. 

Valde  Örn  muisti  kertomuksiensa  lomassa  vakuuttaa: 

—  Se  on  vielä  kerran  valkoisilla  edessä,  minkä  taak- 
seen asettivat. 

—  Totta  tosiaan  .  .  .  mutta  millä  tavoin  .  .  .  työväen- 
luokka ei  ikinä  kykene  kostamaan  yhtä  ankarasti  niin  hir- 
vittäviä rikoksia! 

—  Niin  ...  no  eivät  työläiset  ikinä  sellaisiksi  pedoiksi 
ryhdy. 

—  Mutta  kuinka  sen  kostaa?  kivahti  Albin  terävästi. 

—  Millä  kostaa!?  Ha,  ha,  pakoittaa  herrat  vain  työ- 
hön! Siinä  heille  on  riittävästi  kostoa. 

—  Mitä  vielä  .  .  .  sillä  tavalla  heistä  vaan  tulee  kun- 
non ihmisiä. 

—  Eikö  se  lienekin  parempi  .  .  .  mutta  ellei  tule  ih- 
mistä, niin  .  .  . 

Punikin  seurassa  Albin  suuresti  muuttui.  Luokkatais- 
telu oli  hänelle  nyt  päivänselvä  asia.  Vasta  nyt  hän  perin- 
pohjin käsitti,  että  ilman  vallasta  taistelua  ei  työväen- 
luokka ikinä  nouse  valtaan.  Hänestä  oli  kadonnut  kaikki 

hapuilu  ja  epäröinti,  mikä  hänessä  väliin  vallitsi,  huolimat- 
ta hänen  vaistomaisesta  luokkavihastaan. 

—  Sinä  näyt  jo  saavan  selkärankaa,  sanoi  Tampereen 
punikki. 

Albin  oli  hyvillään  sellaisesta  tunnustuksesta.  Hän  ker- 
toi punikkipakolaiselle,  kuinka  hän  oli  hyvä  tuttava  erään 
kunnon  meripojan  kanssa,  joka  oli  hänelle  opettanut  luok- 
kataistelun alkeita. 

—  Mutta  sinä  olet  muuten  suuresti  toisenlainen  kuin 
hän,  selitti  Albin  lopuksi. 

—  Hän  ei  ollut  läpikäynyt  luokkasodan  kokemuksia  . . . 
siinä  vain  ero,  virkkoi  Valde  Örn  vastineeksi.  Se  on  mi- 
nulle antanut  erikoisopetuksen,  kuten  monelle  muulle  Suo- 
men pojalle. 

Albin  Majalalle  oli  Tamperen  punikista  muutakin  oppi- 
mista. Hän  oli  jo  aikaisemmin  tutustunut  Alaskan  elä- 
mään, joten  hän  oli  hyvänä  oppaana  Albinille  täällä  poh- 
janperillä. 

—  Tämä  on  todella  mielenkiintoinen  maa,  virkkoi  Albin 
kerran  Tampereen  pakolaiselle,  heidän  palattuaan  majaan- 
sa erämaan  retkiltään. 

—  Tämä  maa  kysyy  sitkeyttä  ja  tarmoa!  Ei  täällä  viini 
vuolaana  valu  eikä  hedelmät  puusta  suuhun  tipahda.  Tääl- 
lä voi  helposti  sortua.  Alaskassa  on  monet  vaarat. 

Punikki  jutteli  monet  kaskut  niistä  kullanetsijöistä, 
jotka  Alaskassa  olivat  onnistuneet  päästä  upporikkaiksi. 
Monet  ovelat  veijarit  olivat  vieneet  usealta  kullanetsijältä 
omaisuuden.  Toiset  olivat  joutuneet  muihin  ansoihin,  jos 
olivat  onnistuneet  pohjolassa  ammattiveijarit  kiertämään. 
Monta  miesmurhaa  oli  tehty.  Kaikki  keinot  oli  käytetty 
rikkauksien  ryöstämiseen.  Nyt  ovat  jo  rikkaudet  suur- 
pohattain  hallussa  Alaskassa  kuten  muuallakin,  ja  he 

kontrolloivat  kaiken.  Albin  ihmetteli  Amerikan  teollisuu- 
den kehitystä.  Alaskassa  hän  kummasteli  suuria  kalan- 
pakkauslaitoksia,  joissa  kannutettiin  kaloja  kymmeniä- 
tuhansia tonnia  päivässä. 

—  Kalaa  on  täällä  niin  paljon,  että  ei  luulisi  koko 
maailman  ennättävän  sitä  kuluttaa. 

—  On  kalaa,  on  totisesti!  Mutta  oletko  havainnut  sitä 
suurta  siivottomuutta,  mikä  näissä  kannuttimoissa  usein 
vallitsee?  Noin  likaisesti  kannutetuista  kaloista  voi  saada 
mitä  tautia  tahansa,  vaikka  niitä  kuinka  kiehutellaan. 
Ajattele,  että  useissa  kannuttimoissa  puoli  mädänneet  ih- 
miset niitä  kannuttavat.  Olet  kaiketi  lukenut  minkälaisia 
paljastuksa  niistä  on  tehty  sanomalehdissäkin,  eikä  niissä 
ole  edes  kaikkea  totuutta  kerrottu. 

—  Olenhan  minä  lukenut  ...  ja  olen  jo  omin  silmin 
sitä  nähnytkin.  No  ei  sitä  tiedä,  että  mitä  kaikkea  ihmi- 
sillä syötetään.  Ilmankos  nykyään  melkein  kaikki  ihmiset 
ovat  sairaita.  Vaikka  eipä  se  liene  yksinomaan  kannutetun 
kalan  syy,  sanoi  Albin  puolittain  leikillään. 

—  Köyhät  näistä  kaikista  vain  kärsivät.  Tällaisessa 
järjestelmässä,  jossa  lasketaan  voitto  ensin  ja  sitten  vasta 
ihmisten  terveys  ja  hyvinvointi,  käy  tuollainen  hyvin  päin- 
sä. Rikkailla  ihmisillä  on  näes  tilaisuus  saada  aina  paras- 
ta. Täälläkin  tietenkin  huono  ja  hyvä  tavara  lajitellaan 
erilleen.  Kalliimman  kalan  pakkauksessa  ovat  kokonaan 
toiset  ihmiset,  sekä  ehdottomasti  hyvät  aineet.  Kalan  jät- 
teet ja  kaikki  roskat  vain  jätetään  raatajain  ravinnoksi. 

Rikkaiden  palatseissa  ja  juhlissa  syödään  ja  mässätään 
herkut  .  .  .  senhän  tiedät! 

—  Tästä  matkastani  oli  paljon  oppimista,  vaikka  olin- 
kin sen  maksaa  hengelläni,  päätteli  Albin. 

—  Matkoista  on  aina  oppimista.   Liikkuvan  ihmisen 

näköpiiri  avartuu.  Aina  saa  uusia  vaikutelmia  ja  koke- 
muksia. Jo  historiakin  sen  toteaa  varhaisilta  ajoilta,  että 
liikkuvilla  kansoilla  on  ollut  enemmän  tietoa  ja  taitoa  kuin 
paikoillaan  pysyvillä.  Työläisistäkin  sen  kohta  eroittaa, 
kuka  on  ollut  kokemuksen  koulussa  maailman  rannalla,  ja 
kuka  on  puskenut  aina  saman  turpeen  juurella. 

Albin  kertoi,  miten  hänellä  oli  nyt  halu  kiinnittyä  jo- 
honkin varmaan  paikkaan  ja  ottaa  pikku  tummatukkainen 
ystävä  kotinsa  sulostuttajaksi,  kunhan  pääsee  pois  Alas- 
kasta jälleen  entisille  asuinsijoilleen.  Amerikassa  on  näes 
helppo  päästä  pienen  pesän  omistajaksi,  kun  vaan  on  vä- 
hänkin alkuun  antaa  käsirahoja. 

—  Siinä  se  on  yksi  kapitalistien  kierä  juoni  tuo  oman 
pesän  rakentamisen  kiihottaminen,  virkkoi  Valde  Örn. 

Albin  tuijotti  hämmästyneenä  toveriinsa  ja  näytti,  että 
hän  ei  käsittänyt  mitä  sellaisen  sanelun  takana  oikeastaan 
oli. 

—  Jos  työläinen  saa  kootuksi  pienen  omaisuuden,  niin 
se  hallitsee  häntä.  Vaikkapa  nyt  vain  asunnon  esimerkiksi. 
Työläisen  mökki  usein  hallitsee  työläistä,  eikä  työläinen 
mökkiä,  virkkoi  Valde  Örn  selitykseksi. 

—  Niin  kuinka?  kysyi  Albin  omituisen  väitteen  kuul- 
tuaan. 

—  Katsos,  suuret  yhtiöt  antavat  helpot  ehdot,  joilla 
kiinnittävät  työläisensä  asuntoihin.  Pikku  pesään  uhrataan 
pienet  säästöt.  Tämä  pesä  käy  rakkaaksi.  Sen  hallussa 
pitämiseksi  täytyy  totella  työnantajan  pienimpääkin  viitta- 
usta..  .  täytyy  ottaa  vastaan  palkanalennukset  ja  muut, 
kun  on  vielä  kuukausimaksut  mökistä  osittain  maksamat- 
ta. Alistu  . . .  itkee  vaimo  kotona  . .  .  meiltä  menee  kaikki 
. . .  ja  mies  alistuu!  Liikkuva  työläinen  on  hieman  vapaam- 
pi. Kun  ei  ole  taloa  hallittavana,  niin  ei  se  ole  myöskään 

hallitsemassa.  Lakkojen  tullessa  on  työläinen  ilman  kiin- 
teimistöjä  vapaampi.  On  helpompi  .  .  . 

—  Minun  mielestäni  on  helpompi  vain  jättää  lakko- 
alue,  ei  muuta,  virkkoi  Albin  vastaan.  Oma  mökki  ei  yksi- 
nään ole  estämässä  luokkataistelusta. 

—  Eipä  suinkaan  .  .  .  mutta  asiassa  on  monta  puolta. 
Puheeni  onkin  enempi  vain  vertausta.  Mutta  yleisesti  kat- 
soen teollisuustyöläinen  on  taipuvampi  työväenluokan  yh- 
teisiin vapauspyrinnöihin  kuin  pienten  pesien  omistajat  ja 
maanviljelysköyhälistö.  Omaisuus  kahlehtii  .  .  . 

Tällaiselle  pohjalle  usein  syntyi  vilkkaita  keskusteluja 
Albin  Majalan  ja  Valde  Örnin  välillä.  Väliin  kehittyi  kii- 
vas väittelykin.  Kumpikin  koetti  punnita  järkeään  ja  vedo- 
ta todisteluissaan  elämän  tosiasioihin. 

Siitä  he  olivat  aina  yhtämieltä,  että  tässä  maailman 
rikkaimmassa  maassa  työläiset  nukkuvat  vielä  sikeää  unta 
kapitalismin  viekkaissa  lumoissa.  Heidät  on  pimitetty 
perinpohjin,  luita  ja  ytimiä  myöten. 

Siitä  he  olivat  aina  yhtämieltä,  että  itämailta  tuleva 
sivistys  törmää  yhteen  länsimaisen  sivistyksen  kanssa.  Nii- 
den välillä  käydään  ankara  kamppailu.  Kommunismi  ja 
kapitalismi  .  .  .  kaksi  voimaa  taistelevat  ylivallasta.  His- 
toria toteaa,  että  vanhan  täytyy  poistua  uuden  tieltä. 

Kesä  oli  kulunut  kohta  loppuun.  Puhuttiin  takaisin 
paluusta.  Albin  laski  päiviä,  vieläpä  tuntejakin,  milloin 
laiva  lähtee  kuljettamaan  kalastajia  kohti  etelää. 


XII. 


YLLÄTYKSIÄ. 

—  Hyvä  jumala  ...  no  voi  ...  voi  ..  .  Alma . . . 
Alma!  Haamut  kummittelevat,  siunaili  Serafiina,  kun  Albin 
Majala  riensi  Tampereen  punikin  kanssa  Alman  ravinto- 
laan. Alma  ei  ollut  kuulevinaankaan.  Hän  pyyhki  itketty- 
neitä  silmiään.  Häntä  oli  kohdannut  suru,  mikä  lannisti 
hänen  rohkeaa  mieltään.  Alma  oli  juuri  saapunut  katso- 
masta ystäväänsä,  jota  oli  uskollisesti  odottanut. 

—  Kuuletko!  Pyyhi  kyyneleesi  ja  tule  tervehtimään 
tuttaviasi,  kehotti  Serafiina  uudelleen. 

Itkun  turvottamin  silmin  Alma  ei  halunnut  mennä  ta- 
paaman ketään.  Hän  valeli  hetkisen  vedellä  'kasvojaan. 
Mutta  hänen  hämmästyksensä  oli  suuri,  kun  hän  näki  edes- 
sään Albin  Majalan. 

—  Sinä  et  vielä  olekaan  meren  pohjassa!  sai  hän  häm- 
mästyneenä sanotuksi.  Luulin  sinun  jo  kuolleen  ...  ja 
Eilakin  .  .  . 

—  Kuolleen!  Albin  tuijotti  ihmeissään.  Olihan  hän  kir- 
joittanut Eilalle  monta  kirjettä. 

—  Minä  kirjoitin  Eilalle  .  .  .  eikö  hän  vielä  tiedä  .  .  . 
Aioin  tehdä  hänelle  pienen  yllätyksen,  siksi  en  enää  loppu- 
kesällä kirjoittanut ...  En  saanut  häneltä  vastausta. 

—  Eila  voi  tehdä  sulle  pienen  yllätyksen  .  .  .  luulen 
mä  .  .  .  hi  .  .  .  hi !  nauroi  Serafiina  sivusta. 

—  Kuinka?  Albin  hämmästyneenä  tuijotti  muoriin. 

Alma  oli  niin  hämmentyneenä,  että  ei  voinut  mitään 
kertoa  eikä  selittää. 

—  Ilman  vain  aikojani  .  . .  niirihän  sitä  . . .  koetti 
Serafiina  jatkaa. 

Alma  kehoitti  vieraitaan  toiseen  huoneeseen. 

—  Mitä  kaikkea  täällä  on  tapahtunut?  kysyi  Albin 
omituisen  painostuksen  valtaamana.  Kaikki  ei  näytä  ole- 
van niinkuin  lähtiessäni. 

Alma  ei  halunnut  yhtäkkiä  murtaa  Albinin  mieltä  kerto- 
malla hänelle  Eilasta.  Hän  johti  puheen  omaan  suruunsa. 

—  Väinö  Ojala  on  täällä  .  .  .  hän  on  sairas.  Luulen, 
että  hänellä  ei  ole  enää  pitkiä  aikoja  jälellä.  Lääkärit  ovat 
jo  toivottomina. 

Alma  itki  katkerasti. 

Väinö  Ojala  tullut  sairaaksi  .  .  .  mitä!  Albin  hämmäs- 
tyi. 

Hän  oli  juuri  ajatellut,  missä  mahtaa  meripoika  nyt 
kuljeksia.  Ja  hän  täällä  kuolemansairaana. 

Alma  yritti  itkunsekaisella  äänellä  kertoa,  että  Väinö 
oli  saanut  keuhkotaudin  kohta  merenrannalta  lähdettyään, 
mutta  oli  jotenkin  kestänyt  näihin  asti.  Lienee  ollut  hä- 
nessä vanha  vika  .  .  .  aivan  sukuperintönä  kulkeva. 

—  Entä  Eila?  Albin  ei  unhottanut  Eilaa  hetkeksikään. 
Mitä  mahtoivat  ne  muorin  viittailut  tarkoittaa. 

—  Niin  .  .  .  hän  on  kotona  .  .  .  hän  on  kotonaan. 
Albin  katsoi  terävästi  Almaan,  ikäänkuin  katseillaan 

sanoen,  että  hän  vaatii  koko  totuuden. 

—  Älä  hämmästy  .  .  .  hän  ei  ollut  uskollinen.  Hänet 
vihittiin  viime  viikolla. 

—  Vihittiin  .  .  .  kuului  kuin  metallin  isku  Albin  huu- 
lilta. 

—  Muudan  hotellinpitäjä  sai  hänet  pauloihinsa.  Koko 

perhe  oli  pakoittamassa.  Alma  katsoi  neuvottomana 
Albiniin. 

—  Vihittiin!  ääni  kalisi  Albinin  hampaissa.  Siinäkö 
syy,  että  kirjettäni  ei  vastattu. 

—  Ei  hän  ole  saanut  kirjeitä  ...  en  ainakaan  usko! 
puolusteli  Alma.  Hän  luuli  sinun  kuolleen! 

—  Katalaa  peliä  .  .  .  onko  joku  sitten  kirjeeni  piiloit- 
tanut!  iMinun  täytyy  saada  tavata  Eila  heti,  vaikka  hän 
olisi  tuhannesti  vihitty! 

Albin  ei  enää  muistanut  meripoikaa,  ei  hän  nähnyt 
Almaa  eikä  mukanaan  tullutta  toveriaan.  Maailma  ikään- 
kuin musteni  hänen  silmissään.  Mitä  hänelle  olikaan  tehty 
.  .  .  ryöstetty  kallis  ystävä !  Albin  oli  kuin  tulisilla  hiilillä. 

Alma  aavisti  jotain.  Varmaankin  Eilan  äiti  oli  pitänyt 
huolen  siitä,  että  kirjeet  eivät  joutuneet  Eilan  käsiin.  Ta- 
hallisesti siis  antoi  luulla  Albinin  kuolleeksi . . .  ooh  .  . . 
nyt  hän  ymmärsi . . .  siitä  johtui,  että  häitä  niin  kovin  kii- 
ruhdettiin. Lihavan  Pellen  piti  tulla  Vaahteran  vävyksi 
vaikka  millä  keinolla. 

—  Kuka  on  se  mies?  sai  Albin  vaivalla  sanotuksi,  sillä 
hän  melkein  mykistyi  hämmästyttävästä  uutisesta. 

—  Lihava  Pelle,  se  hotellinpitäjä  .  .  .  ranskalainen  . . . 
kyllä  kaiketi  hänet  tiedät. 

—  Lihava  Pelle!  Albin  oli  maahan  vajota.  Saastainen 
kapakoitsija  nuoren  viattoman  tytön  kanssa.  Albin  tunsi 
pohjatonta  vihaa.  Mitä  jos  hän  lähettäisi  ijäisyyteen  sen 
konnan  .  .  .  sen  turmelijan!  Mutta  samalla  hetkellä  hän 
lauhtui.  Ei  kaiketi  'hän  ole  tyttöä  väkisin  vienyt.  Nyt  hä- 
nen vihansa  kohdistui  Eilaan.  Niinkö  uskoton  hänkin! 
Eikö  maailmassa  ole  yhtään  uskollista  sielua?  Sitten  hän 
muisti,  että  mies  on  rikas!  Siinä  se  on  taas  selitys.  Vaikka 
mies  olisi  madon  syömä  tahi  haudan  partaalla,  onnistuu 

hänen  ryöstää  ihanin  kukka  luojan  puutarhasta,  kun  vain 
on  kylliksi  kultaa !  Albinin  viha  iski  yhä.  Nyt  se  kohdistui 
yhteiskuntajärjestelmää  vastaan.  Hän  oli  jo  saanut  niin 
paljon  selville,  että  vika  ei  ole  yksinomaan  ihmisissä, 
vaan  ennenkaikkea  tässä  järjestelmässä. 

Lihavan  Pellen  kulta  oli  voimakkaampi  tekijä  kuin 
hänen  totinen  ja  uskollinen  rakkautensa. 

Albinin  sielussa  murtui  jotakin. 

Punikkipakolainen  katsoi  osanotolla  Albiniin,  mutta  ei 
puhunut  sanaakaan.  Hän  arvasi  tämän  iskun  olleen  liian 
lujan  Albinille.  Niin,  usein  hän  oli  kuullut  siellä  Pohjolan 
taivaan  alla  Albinin  puhuvan  sydämensä  kuningattaresta. 

Hän  tunsi  Eilan  kuin  siskonsa,  vaikka  ei  ikinä  ollut 
häntä  nähnyt.  Monet  kerrat  oli  Albin  tummakutrisesta  ra- 
kastetustaan hänelle  puhunut  ja  kuvaillut  Eilan  ihanaa 
olemusta.  Nyt  oli  onni  häneltä  ryöstetty.  Toinen  oli  kul- 
lalla ostanut  sen  ihanan  lapsen.  Tuttu  asia .  . .  ajatteli 
Valde  Örn. 

Kaikki  olivat  hetkisen  äänettöminä.  Jokaisen  sydän 
tunsi  ja  koki  sellaista,  jota  oli  mahdoton  sanoin  ilmaista. 
Vaikeneminen  oli  paras. 

Vihdoin  Albin  huomasi,  että  hän  ei  yksin  ollut  raskasta 
iskua  osakseen  saanut.  Meripoika  makasi  heikkona  sairaa- 
na. Hän  nyt  vasta  tajusi,  mitä  merkitsi  kyynel  Alman  sil- 
missä. Alman  onni  oli  ijäksi  mennyttä.  Albin  tiesi  Alman 
pitäneen  paljon  Väinö  Ojalasta.  Ja  kuka  tietää  millaiseksi 
heidän  suhteensa  oli  kehittynyt  hänen  poissa  ollessaan. 
Kuinka  sitä  ihminen  vain  huomaakin  omat  tuskansa  .  .  . 
koko  muun  maailman  ristintaakka  silloin  unohtuu. 

Meripoika  kuolemansairaana  .  .  .  Kuinka  voisin  tavata 
hänet?  kysyi  Albin  hiljaa. 

—  Voin  viedä  sinut  hänen  luokseen,  vastasi  Alma  yhtä 

hiljaa.  Hän  on  puhunut  sinusta  ...  on  luullut  sinun  ole- 
van jo  siinä  tilassa,  mihin  on  itse  pian  joutumassa. 

Vedet  kihoilivat  jälleen  Alman  silmiin.  Taas  syntyi 
vaikea  äänettömyys, 

—  Jos  haluat,  niin  voimme  lähteä  hänen  luokseen  heti, 
virkkoi  Alma. 

Mutta  sinun  tulosi  on  hänelle  arvaamaton  yllätys. 
Minä  voin  puhua  hänelle  ennenkuin  tulet  sisään. 

Sairaan  kasvoilla  oli  kuoleman  kalpeus  . . .  silmät  niin 
outona  harhailivat.  Hän  puhui  heikosti  ja  väsyneesti, 
mutta  virkistyi  kun  kuuli  Albinin  tulleen.  Näytti  kuin  hä- 
nellä olisi  ollut  Albinille  paljon  sanomista,  mutta  ei  voi- 
nut, oli  siihen  liian  väsynyt. 

Vihdoin  sanoi  hän  heikolla  äänellä: 

—  Kummallista  .  .  .  on  .  .  .  tämä  elämä  .  .  .  eikö  ole- 
kin ..  .  Albin.  Minun  unelmani  on  särkynyt  .  .  .  meidän 
unelmamme  ... 

Albinin  sydämeen  pisti.  Kuinka  saattoikaan  hän  äsken 
niin  kiihtyä.  Siinä  lepäsi  hänen  edessään  hänen  toverinsa, 
jolla  kaikki  oli  jo  mennyttä  . . .  suuri  ja  ihana  elämä  oli 
häneltä  kielletty.  Auringon  valo  sammuu  häneltä  pian,  ja 
sitten  seuraa  ikuinen  yö  . . . 

Albinilla  oli  vielä  elämä  edessä  . . .  mutta  rakkausihanne 
oli  kadonnut  .  .  .  pirstottu  unelmat  kullan  voimalla.  Kumpi 
on  parempi,  mietti  Albin  tuskissaan.  Hän  tuijotti  hetken 
etäisyyteen  sanaakaan  virkkaamatta.  Mutta  hiljalleen, 
kuni  kuu  kohoaa  pilvien  lomasta,  versoi  väriä  hänen  kas- 
voilleen ja  silmät  kirkastuivat.  Hän  oli  taistellut  suuren 
taistelun  sairaan  toverinsa  vuoteen  vierellä. 

—  Sinulla  on  edessä  elämä  .  .  .  rikas  elämä  kokemuk- 
sineen, kuiski  hänen  sielunsa.  Hän  muisti  samalla  Valde 
Örnin  kertomukset  luokkasodan  melskeistä.  Hän  muisti 

taistelun,  jossa  aate  ihmistä  innostaa  pyrkimään  vaikka 
Jerikon  muurien  lävitse.  Mitä  on  siis  yksilöllinen  suru . . . 
suurten  asiain  rinnalla.  Nuoruuden  ihanat  unelmat  särky- 
vät, mutta  elämän  suuri  unelma  on  jälellä  .  .  .  koko  työ- 
väenluokan suuri  unelma! 

Hän  näki  vuoteella  meripojan  kalpeat  kasvot  .  .  .  hän 
näki  toverinsa  elonliekin  sammuvan  .  .  .  Elämänhaluisen 
nuorukaisen  täytyi  taipua  luonnon  mahtavan  käskyn  edes- 
sä. Sairas  ojensi  heikosti  kättään.  Albin  tarttui  siihen  ja 
hyväili  sitä,  katsellen  laihtuneita  kalpeita  sormia,  joissa  jo 
tuntui  kalman  kylmä  lähestyminen. 

—  Aukaiskaa  ikkuna  .  . .  minä  . . .  haluan  nähdä  . . . 
merta  .  .  .  taivaan  sineä  .  .  . 

Albin  ja  Alma  asettivat  vuoteella  lepäävän  ystävänsä 
lähemmä  ikkunaa,  vetäen  verhot  pois  valon  tieltä. 

Taivaan  sini  näkyi  kaukaa,  lämmin  tuulenhenki  tul- 
vahti huoneeseen.  Tuulenleyhkä  kosketti  ruusupensaa- 
seen, joka  kasvoi  ikkunan  alla,  kohottaen  oksiaan  ikkunan 
tasalle.  Kohta  puhkeava  syksyinen  ruusunnuppu  värisi  vie- 
non tuulen  hengessä.  Taivaalla  leikkivät  vaaleat  liitelevät 
pilvet.  Tyynenmeren  aava  ulappa  hohti  hopealle  auringon 
ihanassa  loisteessa. 

Jostakin  kuului  hiljaista  pianon  soittoa. 

Väinö  Ojala  katsoi  kauas  etäisyyteen  .  .  .  tuntematto- 
man neidon  valkeat  kädet  soittivat  kuolevalle  nuorukai- 
selle viimeistä  marssia  .  .  . 


XIII. 


ALASPÄIN  LUISUMASSA. 

Sade  räiskytteli  ikkunanpieliin.  Pahin  myrsky  oli  jo 
ohi.  Pitkän  aikaa  oli  satanut  niin  tuiki  tiheään,  että  tus- 
kin kertaakaan  aurinko  oli  päässyt  pilkistämään  esiin. 
Siellä  se  kultapallo  vain  piileksi  pilvien  lomassa. 

Myrskytuuli  oli  tuonut  tulvan  mukanaan,  aiheuttaen 
rannikolla  asuville  kalastajille' vahinkoa.  Yksi  ja  toinen 
oli  menettänyt  kalastusvehkeitään,  olipa  jonkun  veneenkin 
myrsky  riuhtonut  irti  ja  vienyt  ties'  minne  .  .  . 

Ihmiset  siunailivat  ja  sadattelivat.  Hurskaat  naiset  var- 
jelusta pyysivät  ja  syntejään  katuivat. 

Sateen  vielä  aikalailla  roiskiessa  kiiruhti  joukko  työ- 
läisnaisia kalakannuttimoon,  jossa  kiinalaiset  olivat  val- 
koisten herroina. 

—  Kyllä  nyt  on  pitkä  ja  sateinen  syksy,  jamasivat  nai- 
set vuorotellen,  pidellen  hameitaan,  jotka  jo  olivat  mär- 
kinä ja  kylminä  säärissä  kiinni. 

—  Kalamiehet  tällaista  ihmettelevät,  eivät  muista  mo- 
komaa olleen  moneen  vuoteen.  Syyskalastus  on  niin  huo- 
noa tänä  vuonna,  ettei  siitä  hyödy  kerrassaan  mitään. 

—  Penneiksi  muuttuvat  dollarit,  puhkui  muudan  liha- 
va nainen,  joka  oli  päässyt  maineeseen  kalakannuttimon 
parhaana  kannujen  täyttäjänä. 

—  Todellakin!  Penneiksi  muuttuvat  dollarit,  huokasi 
toinen.  Joka  vuosi  on  huonontunut  tuo  kalastus,  että  mikä 

tästä  oikein  lopuksi  tulee?  .  .  .  Kyllä  lapsettomat  ihmiset 
aina  jotenkin  toimeentulevat,  vaikka  aivan  noilla  kalan- 
päillä.  Meillä  se  on  toista,  kun  on  kohta  monta  suuta 
syömässä. 

—  Mitä  sitä  teidänkään  marista  tarvitsee,  kun  vasta 
on  toinen  lapsi  .  .  .  Minulla  kun  on  yhdeksän  herranlah- 
jaa, enkä  tässä  pidä  pahaakaan  melua,  sanoi  muudan  nai- 
nen, joka  puoli  vuotta  sitten  oli  tullut  yhdeksännen  lapsen 
äidiksi. 

—  Kaikki  eivät  luota  luojan*  heidän  lapsilaumaansa 
ruokkivan,  niinkuin  sinä  .  .  .  Kukapa  muu  tässä  uskoisi, 
että  jokaisella  lapsella  on  evässäkki  maailmaan  tullessaan 
mukana  .  .  .  mutta  teeskentelet  sitä  sinäkin  hyvinvointiasi. 

—  Teeskentelet  niinkin. 

Kalastajien  vaimojen  silmät  kiintyivät  ohi  ajavaan 
loistoautoon. 

—  Ähää !  Siinä  sitä  on  rikkautta,  ei  tarvitse  huolehtia 
huomisesta,  eikä  lähteä  kalakannuttimoon.  On  sitä  maal- 
lista hyvyyttä  tuolla  Lihavan  Pellen  missulla.  On  sitä 
hänellä  vain  kissan  päivät.  Onni  yksillä,  kesä  kaikilla. 

Mutta  laihaksi  Maijaksi  nimitetty  kuiski  toiselle: 

—  On  sitä  vain  hänelläkin  murheensa.  Sairas  kuuluu 
olevan,  ei  taida  nähdä  tervettä  päivää. 

—  Hää,  sairas!  Niin,  sellaista  sairautta  mekin  kestäi- 
simme, kun  olisi  vain  mistä  sairastua  ...  ha  ...  ha  haa. 

Laiha-Maija  paljon  tietävänä  kertoi,  että  naapurin 
emäntä  käy  Pelletierillä  pyykillä.  Hän  kyllä  tietää.  Ei  näe 
tervettä  päivää  .  .  .  aivan  se  on  totta. 

—  No  mikähän  sitä  sitten  .  .  . 

Naiset  jatkoivat  sateessa  matkaansa.  Yhä  vain  puhut- 
tiin rikkaasta  hotellinomistajan  nuorikosta,  jolla  oli  ne 
kissan  päivät. 

Loistoauto  oli  jo  aikoja  sitten  kiitänyt  naisten  ohi  ja 
pysähtynyt  keskikaupungille,  kun  vielä  kannuttimon  por- 
tilla kuultiin  muutaman  naisen  väittelevän  Pelletierin 
rouvan  sairaudesta  .  .  . 

Pelletierin  hotelli  oli  kaupungin  parhaita  hotelleita. 
Oli  laitettu  äskettäin  uuteen  kuntoon,  muutettu  kokonaan 
rikkaimpien  ihmisten  majailupaika'ksi.  Työläiset  olivat 
kantaneet  ranskalaiselle  rahat  tähän  ylellisyyden  hank- 
kimiseen. Nyt  ei  heillä  ollut  enää  edes  tilaisuutta  rikas- 
tuttaa hotellin  omistajaa,  sen  tekivät  suuremman  rahapus- 
sin omistajat. 

Eila  Pelletier  kulki  komeita  rappuja  ylös  hotellin  toi- 
seen kerrokseen.  Hän  vetäytyi  huoneeseensa.  Istui  väsy- 
neenä pehmeään  nojatuoliin.  Häntä  väsytti  entistä  enem- 
män, vaikka  oli  mennyt  ajelulle  virkistystä  etsimään. 

Sade  räiskytti  yhä  ikkunaruuduissa,  mutta  huoneessa  oli 
lämmintä  ja  rauhaisaa.  Tuli  loimusi  tulisijassa.  Eila  siirtyi 
sen  lähellä  olevaan  pehmeään  sohvaan,  painaen  päänsä 
komeisiin  koristetyynyihin,  joita  oli  sohvalla  useampia. 
Eila  katseli  huoneeessa  olevia  kauniita  huonekaluja,  sei- 
nillä riippuvia  koristeita,  mahtavaa  sähkölamppua  ja 
upeaa  pianoa,  joka  odotti  näppäriä  sormia  soittamaan  su- 
loisia säveliä.  Hänen  katseensa  siirtyi  esineestä  toiseen. 
Mutta  kaikki  tuo  ylellisyys  tuntui  tällä  kertaa  niin  vie- 
raalta, rikoksella  hankitulta,  kuin  olisi  hän  myynyt  itsensä 
niiden  hinnaksi.  Häntä  värisytti,  vaikka  tuli  loimusi  tuli- 
sijassa. Eilan  sydäntä  paleli.  Sitä  oli  palellut  jo  pitkän 
aikaa. Ensin  tuntui  olo  uudessa  kodissa  oudon  omituiselta. 
Oli  kylliksi  vaatteita  ja  hyviä  ruokia,  oli  mitä  vain  ikinä 
halusi.  Mutta  se  tuli  jo  tavalliseksi,  ensi  nautinto  haih- 
tui. 

Ensi  aikoina  tuli  Albin  surullinen  kuva  usein  hänen 

eteensä,  mutta  hän  karkoitti  omantunnon  soimaukset  va- 
kuuttamalla itselleen,  että  Albin  oli  kuollut.  Mutta  Albin 
palasi  takaisin.  Surusilmäinen  ystävä  ilmestyi  hänen 
eteensä  ilmi  elävänä  . . .  Omantunnon  mato  kalvoi  sitä  use- 
ammin, hän  ei  voinut  millään  puolustautua. 

Ennen  Albinin  takaisin  paluuta  oli  elämä  jotakuinkin 
siedettävää.  Pelletier  ihaili  jonkun  aikaa  nuorta  ja  kau- 
nista vaimoaan,  täyttäen  kaikki  hänen  toiveensa.  Vähitel- 
len hän  kyllästyi,  oli  pois  hetken  kotoa.  Oli  pois  toisen 
hetken  ja  jopa  kolmannenkin,  lopulta  hän  harvoin  tapasi 
vaimoaan. 

Kaupunkiin  ilmestyi  kaunis  tanssijatar,  neiti  Waltham. 
Kaupungin  rikkaat  elostelijat  olivat  hurmaantuneita  hä- 
neen. Tanssijatar  ymmärsi  kyllin  hyvin  käyttää  sitä  hy- 
väkseen. Kaupungin  nuoret  ja  vanhat  rouvat  olivat  suu- 
tuksissaan  mokoman  viettelijättären  ilmaantumisesta  hei- 
dän rauhalliseen  elämäänsä.  Eila  oli  alussa  sille  naures- 
kellut, ollen  aivan  välinpitämätön.  Mitäpä  siitä! 

Mutta  hänkin  sai  osansa.  Pelletier  oli  muiden  mukana 
tanssijattaren  pauloissa. 

Juontia  ja  pelailua,  hienoja  illallisia  .  .  .  Eila  itki  har- 
missaan. Hän  tunsi  mustasukkaisuuden  kipuja.  Ei  sillä, 
että  hän  olisi  miestään  rakastanut.  Mutta  sittenkin  .  .  . 

Senkin  kurjimus!  Hänelle  oli  Eila  myynyt  elämänsä 
onnen.  Nyt  täytyi  hänen  syrjäytyä  tanssijattaren  vuoksi  . . 

Oli  kuin  tikarilla  olisi  pistetty  nuoren  vaimon  sydä- 
meen. Kaikkialla  luuli  hän  näkevänsä  ivallisia  katseita. 

Alma  Orasta  ei  hän  ollut  nähnyt  pitkiin  aikoihin.  Nai- 
misiin mentyään  hän  seurusteli  hyvin  vähän  sukulaistensa 
kanssa.  Ranskalainen  oli  julkeasti  antanut  Eilan  ymmär- 
tää, että  siitä  oli  tehtävä  loppu.  Hänen  asemassaan  ole- 
van miehen  puolison  ei  muka  sopinut  seurustella  kaiken- 

laisten  ihmisten  kanssa,  sen  tuli  hänen  vaimonsa  oppia 
ymmärtämään.  Eila  harvensi  seurusteluaan,  luopui  siitä 
lopulta  aivan  kokonaan.  Nyt  hän  oli  hyvillään,  että  niin 
oli  käynyt.  Hänen  oli  helpompi  olla,  kun  ei  kohdannut 
Almaa  ollenkaan.  Hänen  muistuttavia  katseitaan  ei  hän 
olisi  voinut  kestää  . . .  Alma  oli  varoittanut  Pelletie- 
ristä  .  . . 

Eila  hautoi  kostoa.  Jotain  hänen  täytyi  tehdä  miehel- 
leen kiusaksi.  Hän  päätti  maksaa  samalla  mitalla.  Seu- 
rasi kilpailua  ihailijain  etsinnässä.  Naisseuraa  oli  hänel- 
lä vähän.  Kiemaileva  rohdoskauppiaan  rouva  pyrki  hä- 
nen tuttavakseen.  Hänellä  sitä  oli  kokemusta.  Oli  aikoi- 
naan ollut  vakituisena  herrojen  ilonpitäjänä,  mutta  nyt  seu- 
raelämän tähtenä  tässä  pienessä  kalastajain  kaupungissa. 
Eila  piti  hänestä  tavallaan.  Häneltä  oppi  yhtä  ja  toista, 
ymmärsi  hänkin  jo  kuinka  kostaa  elostelevalle  miehelleen. 
Riittävästi  oli  miehiä,  jotka  ihailivat  nuorta  ja  'kaunista 
hotellinpitäjän  puoliskoa.  Yksi  ja  toinen  kävi  tervehtimäs- 
sä. Eila  nautti  ensi  alussa  kiusanteostaan,  mutta  vähitel- 
len sekin  tympäsi.  Näytti  kuin  Pelletier  ei  siitä  olisi  välit- 
tänyt vähääkään.  Ei  edes  vaivautunut  kysymään,  missä 
Eila  vietti  aikaansa,  tahi  mitä  hän  touhusi.  Hänellä  oli 
aina  kiire.  Oli  kuulemma  kaikenlaisia  komiteoita,  joihin 
hänen  piti  ennättää.  Hän  oli  päässyt  kaupungin  tärkeäksi 
luottohenkilöksi.  Rahaa  oli  riittävästi,  joten  Eila  sai  tulla 
toimeen  niinkuin  halutti. 

Eila  tunsi  elämänsä  turhaan  kuluvaksi.  Hän  ei  tien- 
nyt, miksi  hän  elää.  Tuntui  niin  tyhjältä,  kaikki  oli  vä- 
syttävää, lamaannuttavaa  .  .  .  Elämä  vieri  eteenpäin  ali- 
tuisessa kiusanteossa.  Pikku  harmeja  yhä  enempi,  alati 
turvonneet  itkettyneet  silmät  .  .  . 

Mitähän  Albin  ajattelisi,  jos  tämän  tietäisi,  välähti 

kerran  Eilan  aivoissa  katsellessaan  itkettyneitä  silmiään 
makuukamarinsa  peilistä.  Mutta  hän  ei  tiennyt  Albinista 
yhtään  mitään.  Hän  oli  kokonaan  kadonnut  Eilan  elä- 
mästä. Hän  ei  tiennyt,  mitä  Albin  ajatteli  hänen  uskot- 
tomuudestaan. Vain  yhden  kerran  oli  Eila  tavannut  enti- 
sen ystävänsä.  Vähäpuheinen  ja  omituinen  Albin  oli  ollut. 
Ei  hän  raivonnut,  eikä  soimannut . . . 

Sade  räiskytteli  yhä  kovemmin  ikkunaruuduissa. 
Kaikki  elämänkokemukset  yhteen  jatkoon  piirtyivät  ku- 
viksi hänen  silmiensä  eteen.  Eila  tuijotti  tuleen  . . .  Päätä 
taas  pyörrytti.  Omituinen  sairaus  oli  vaivannut  Eilaa  koh- 
ta siitä  lähtien  kun  hän  oli  joutunut  yhteiselämään  rans- 
kalaisen kanssa.  Lääkäri  ei  sanonut  mitään  selittävää.  Oli 
vain  sanonut  heikkoudeksi  ja  omituisesti  pyörittänyt  pää- 
tään. Hiljaa  oli  lähtiessä  virkkanut: 

—  Ei  se  ole  teidän  syynne  .  .  . 

Eila  havaitsi  kuihtumisen  merkkejä,  nopeasti  muuttui 
hänen  kaunis  ihonvärinsä.  Kaunistuskeinoja  oli  käytettä- 
vä entistä  enemmän. 

Eila  oli  oppinut  juomaan,  alkuopetuksen  oli  Pelletier 
antanut.  Juominen  tuli  hänelle  tavaksi,  lopulta  ei  hän 
enää  tullut  ilman  kiihottavia  aineita  toimeen. 

Yksinäisyys  tällä  kertaa  rasitti  Eilaa  enemmän  kuin 
koskaan  ennen.  Hän  ei  tahtonut  mitään  miettiä  ja  muis- 
tella. Hänen  oli  pakko  alistua  kohtaloonsa,  elää  elämään- 
sä edelleen,  niinkuin  kaikkien  muidenkin  . . .  Hän  halusi 
päästä  eroon  ajatuksistaan,  jotka  painajaisen  tavoin  vai- 
vasivat häntä  tänä  sateisena  syysiltana.  Hän  haki  esiin 
virkistysaineensa.  Pullo  kiihoittavaa  kiehtovaa  nestettä 
ilmestyi  hänen  pöydälleen.  Lasi  punaista  viiniä  oli  nope- 
aan tyhjennetty. 

Veri  alkoi  kiertää  kiivaasti  Eilan  suonissa.  Tuli  niin 

autuaallisen  lämmin  olla  . . .  Ooh !  Mitä  hän  sittenkään 
perusti  yhdestä  lyhyestä  elämästä  . . .  Rikkaana  on  sit- 
tenkin mukava  olla  . . .  Mistäpä  saisi  tällaisia  nautintoja, 
jos  olisi  köyhän  työläisen  vaimona,  kuiski  vanha  viette- 
lijä Eilan  kiihoittuneissa  aivoissa. 

—  Elämä  on  ihana,  ja  viini  se  virtaa . . . 
Helskytän,  helskytän  elämän  pirtaa  . . . 

Hän  hyräili  hiljaa  kiihoittuneessa  tilassaan.  Ovikello 
soi.  Vasta  sen  uudelleen  rämistessä  kuuli  Eila  jonkun 
pyrkivän  sisään,  hän  meni  avaamaan. 

—  Sisään.  Terve  tuloa! 

—  Luulin,  että  et  ole  kotona.  Soitin  pari  kertaa. 

—  Niinkö? 

—  Mahdoit  olla  ajatuksiin  vaipuneena  .  .  . 

—  Niin  . . .  ajatuksiin  vaipuneena,  kertasi  Eila  her- 
mostuneesti. 

Ihailija  astui  sisään,  käyden  tulisijan  luo  kuin  ainakin 
tuttu  talossa. 

—  Onko  Pelletier  kotona? 

—  Ei  ole  .  .  .  mitäpä  hänestä. 

Eilan  ihailija  oli  solakka  nuorimies.  Kasvoilla  oli  elos- 
telijan leima.  Hän  oli  vuoroon  nuorten  rouvien,  väliin 
neitosten  elämän  sulostuttajana.  Muuta  tehtävää  ei  hä- 
nellä oikeastaan  ollutkaan. 

Eilan  seuratoverina  hän  oli  ollut  vasta  viimeaikoina. 
Tuskin  päivää  kului,  ettei  hän  löytänyt  asiaa  Pelletierin 
hotelliin. 

Ihailija  istui  lähelle  tulisijaa.  Eila  istui  väsyneesti 
sohvaan.  Huoneessa  oli  puolittain  hämärä. 

—  Olin  hyvin  ikävissäni  äsken.  Hauska  oli,  kun  tu- 
lit.. .  olin  niin  kovin  kaipaavana  . . . 

Ihailija  tarttui  Eilan  valkeaan  käteen,  puristi  sitä  kuu- 
man kiihkeästi. 

Tuijottivat  tuleen  molemmat.  Eila  haki  lisää  kiihoitta- 
vaa  nestettä,  jota  oli  äsken  nauttinut. 

Käärme  kuiskutteli  hyvän  ja  pahantiedon  puussa:  ota 
ja  syö  .  .  . 


XIV. 

i 

KOHTAUS  RUUSUPUISTOSSA. 

Valkeat  pilvenhattarat  ovat  koko  päivän  leijuneet  Län- 
nen sinisen  taivaan  laella,  kuni  morsiushuntuun  käärien 
osan  avaruutta. 

Aurinko  on  ollut  monta  päivää  anteliaana,  koko  luonto 
on  heloittanut  jatkuvasti  valomeressä  päivän  toisensa  pe- 
rään. Ruusupuiston  tuuhealehtiset  puut  levittävät  vihreät 
lehtensä  kohti  kirkkautta,  kuin  edelleen  anoen  armaalta 
auringolta  pitkällistä  onnea  lämpimässä  syleilyssä. 

Mutta  ihmisille  ovat  tällaiset  päivät  kaupungin  tomui- 
silla kaduilla  kävellessä  liian  helteisiä.  Puistossa  istuvat- 
kin vetäytyvät  varjoon,  pyrkien  erilleen  auringon  liiasta 
hellyydestä. 

Helteisestä  päivästä  huolimatta  sadottain  ihmisiä  on 
liikkeellä  kaupungin  puistoa  kohti.  Miksi  he  eivät  mene 
tänään  meren  rannalle  ja  uimapaikoille? 

Puiston  ylpeäkasvuinen,  suora  lehmus,  virkkaa  vierus- 
toverilleen saarnille: 

—  Mitä  väkeä  mahtanee  tämä  taas  täällä  olla?  Puut 
kuuntelevat  totisina  varjoon  pyrkivien  ihmisten  puheita. 

—  Toisellaiset  on  näillä  tarinat  kuin  muilla  kuolevai- 

silla.  Kummat  ovat  puheet.  Puut  vaikenevat  kuunnelles- 
saan ihmisten  puhetta: 

—  Ensi  kerran  olen  näillä  raatajien  juhlilla.  Suurim- 
man osan  elämääni  olen  viettänyt  Lännen  suurien  vuoris- 
tojen povessa.  Olen  uurastanut  ja  raatanut,  toivossa  löy- 
täväni levon  vanhoilla  päivilläni.  Turhat  olivat  toiveeni. 
Päästyäni  alkuun  ja  luullen  toiveeni  vihdoinkin  toteutu- 
van, tuli  majaani  riistäjien  apuri,  otti  pois  työni  tulokset 
ja  vaivani  palkan.  Jouduin  perheineni  puille  paijaile. 

Kuka  onkaan  tuo  köyryselkä  vanhus,  joka  tuollaista 
puhuu,  kuiskaa  saarni. 

—  Et  ole  ainoa  riistäjien  uhri.  Samat  ovat  kokemuk- 
set minullakin.  Monta  lasta  köyhyydessä  kasvatin.  Kun 
sain  ne  kyllin  suuriksi,  niin  silloin  tuli  sota  ja  poikani 
komennettiin  rintamalle.  Sinne  jäivät  .  .  .  Tässä  olen  van- 
hana ja  harmaantuneena. 

Toinen  samanlainen,  kuiskivat  puut. 
Samassa  jatkaa  joku  laihtunut  raukeakatseinen  raa- 
taja: 

—  Raatajaluokka  kaiken  kärsii,  kaiken  kokee.  Rik- 
kaat vain  linnoissaan  ja  palatseissaan  nauttivat  ilosta  ja 
elämästä.  Koittaäkohan  koskaan  aika,  jolloin  työläisluok- 
ka  saa  edes  vapaasti  hengittää!  Nouseekohan  tämä  raata- 
jasuku  milloinkaan  yhteisvoimin  taisteluun  riistovallan 
poistamiseksi. 

—  Nousee !  Nouseepa  niinkin !  Sen  minä  voin  vakuut- 
taa. Minulla  on  paljon  kokemusta  tässä  köyhän  kansan 
heräämisessä.  Muistan  hyvin  ajan,  kun  hartaana  uskovai- 
sena palvelin  maata  ja  perkailin  sitä.  Uskoin  Lännen 
vuoriston  povessa  peltotilkkuja  aukaistessani,  että  osani 
olen  luojalta  saanut,  että  köyhyys  ja  rikkaus  on  alunperin 
säädetty.  Mutta  sattui  kuin  kohtalon  sormella  kirjoitettu- 


96 

na,  niinkuin  sitä  tavataan  sanoa,  että  muudan  kulkuri  sat- 
tui tupaani  tulemaan  tiedonpuun  siementä  tuomaan.  Jätti 
laukustaan  muutamia  pikku  kirjasia.  Kun  ei  saanut  minua 
niitä  ostamaan,  antoi  muka  lahjaksi,  tahi  sen  kahvikullan 
edestä,  jota  oli  majassani  saanut.  Joutoaikoina  katselin 
kirjasia.  Aloin  miettiä  yhtä  ja  toista.  Pitkän  ajan  sain  tais- 
tella ennenkuin  vapauduin  uskonnon  höyryistä.  Mutta  kun 
niistä  kerran  olin  eroon  päässyt,  aloin  valistaa  toisia.  Naa- 
purini elivät  pimeydessä. 

Työtä  sain  tehdä,  mutta  en  lannistunut.  Valo  on  levin- 
nyt laajemmalle,  levinnyt  ja  kasvanut  kuin  suuri  puu 
sinapin  siemenestä.  Niihin  aikoihin  kukaan  ei  olisi  osan- 
nut ennustaa,  että  täällä  nyt  vietämme  suuria  raatajien 
juhlia! 

Vanhus  vaikeni.  iMutta  lehmus  ja  saarni  saivat  kuulla 
paljon  kummempia  asioita. 

—  Tällaisilla  suurilla  työläisten  juhlilla  virkistyy,  työ- 
läiset tutustuvat  ja  toisiinsa  lähentyvät,  virkkoi  muuan 
nainen  joukosta  pehmein  äänin. 

Samassa  alkaa  kuulua  "Kansainvälisen"  mahtavia  sä- 
veleitä. Lehmuksen  alla  istunut  joukko  nousee  kuin  taika- 
voimalla pystyyn.  Lakit  otetaan  päistä. 

Harmaantuneen  raatajan  silmät  omituisesti  kostuvat 
musiikin  valtavana  kaikuessa.  Tuhatlukuinen  työläisjouk- 
ko kuuntelee  hartaana  .  .  . 

Soiton  tauottua  kuuluu  hiljaista  suhinaa,  kun  esitetään 
juhlapuhuja. 

Lehmuksen  juurella  istunut  nainen  säpsähtää  hämmäs- 
tyksestä. 

—  Albin  Majala!  Hänkö  täällä  .  .  .  puhujana! 

Alma  Oras  on  tuijottanut  Albin  Majalaan  jonkun  ai- 
kaa, ennenkuin  hän  huomaa  lehmuksen  alla  istuvaa  tutta- 

vaansa.  Hänen  silmänsä  hämmästyksestä  suurentuvat, 
mutta  hän  jatkaa  puhettaan  häiriintymättä.  Väliin  hän 
kiinnittää  katseensa  Almaan  niin  tiukasti,  kun  ei  hän  lain- 
kaan huomaisi  muita  ympärillään  olevia  ihmisiä.  Mutta 
sanoja  tulee  voimakkaasti  ja  tulvimalla  hänen  suustaan. 
Raatajavanhukset  ääneen  ajattelevat: 

—  Sieltä  tulee  sananviljaa  ilman  vaivatta. 

Puheen  loputtua  kiiruhtaa  Albin  puun  juurella  istuvaa 
ryhmää  kohti. 

Lehmus  kuiskaa  jotain  salaperäistä  saarnille.  Molem- 
mat puut  innolla  leyhyttävät  lehtiään,  vaikka  tuulenhenki 
ottaa  vain  heikosti  puun  lehviin  auringon*  yhä  ollessa  kor- 
kealla. 

—  Alma!  Sinäkin  täällä! 

—  Ja  sinä ! 

Alma  Oras  virkkaa  jotakin  vierustoverilleen.  Sitten 
hän  kävelee  Albinin  mukana  saarnipuun  juurella  olevalle 
penkille.  Ohjelmaa  suoritetaan  edelleen.  Heillä  ei  ole 
tilaisuutta  paljon  jutella.  Mutta  kuitenkin  kysäsee  Albin 
seuralaiseltaan  kuiskaamalla: 

—  Milloin  palasit  takaisin  valkoisesta  syntymämaasta? 

—  Viime  viikolla  pääsin  perille,  vastaa  puhuteltu  yhtä 
hiljaa. 

Kuiskailut  keskeytyvät  toistaiseksi.  Uusia  ohjelma- 
numeroita esitetään.  Suosittu  laululintunen  hurmaa  ylei- 
sön. Hänen  kaunis  äänensä  tempaa  kaikki  kuulijat  mu- 
kaansa. Yleisö  on  aivan  haltioissaan.  Metsänpovissa  vuo- 
siaan kuluttaneet  raatajat  eivät  eläissään  olleet  kuulleet 
niin  ihanaa  laulua  .  .  .  lukuunottamatta  lintujen  liverrystä 
keväisinä  kuherrusaikoina,  jolloin  linnut  laulavat  lemmen 
kaihoaan  rakastetuilleen. 

Alma  kysyi  ihmeissään  nuoren  laulajattaren  nimeä. 

Albin  selitti,  että  hän  on  vain  tavallinen  työläislapsi,  jolle 
luonto  on  antanut  sellaisen  jumalaisen  lahjan. 

—  Hän  on  ensikertalaisia,  vaikka  laulaa  kuin  satakieli. 

—  Äskeinen  puhujakin  lienee  vasta  vähän  esiintynyt, 
vaikka  puhuu  kuin  profeetta,  sanoo  Alma  veitikkamaisesti. 

—  Ei  sentään  aivan  ensi  kertaa,  vastaa  Albin  hy- 
myillen. 

—  Onnittelen!  Alma  puristaa  Albinin  kättä,  vilpittö- 
män ilon  loistaessa  silmistä. 

Päivä  on  jo  melkein  illassa.  Juhla  on  kestänyt  koko 
päivän.  Välillä  on  otettu  virvokkeita.  Tuuli  on  illemmalla 
leppoisasti  puhaltanut,  kun  aurinko  on  vetäytynyt  pilvien 
lomaan,  ensi  kerran  moneen  päivään.  Ihmiset  enteilevät 
sadetta,  mutta  eivät  kuitenkaan  usko  sen  tulevan  tämän 
päivän  aikana. 

Raatajat  hyvästelevät  toisiaan.  Joukot  hiljalleen  ha- 
jaantuvat. 

Mutta  Alma  ja  Albin  jäävät  toistensa  seuraan  kuin 
äänettömästä  sopimuksesta.  He  katseillaan  etsivät  paik- 
kaa, missä  voisivat  rauhassa  jutella  pitkän  ajan  perästä. 

Harsopilvet  ovat  saaneet  tumman  tunnun  taivaan  sini- 
merellä,  morsiuskruunun  laskokset  ovat  käyneet  tiheim- 
miksi  avaruuden  mailla.  Ja  sade  vain  näyttää  tekevän 
tuloaan.  On  hyvin  arveluttavaa  jäädä  puistoon  istumaan, 
varminta  lienee  pyrkiä  muualle  myrskyä  pakoon.  Ankara 
sademyrsky  voi  pian  puhjeta.  iMutta  samassa  vetäytyvät 
pilvet  syrjään  auringon  edestä.  Ilma  selkenee.  Albin  ja 
Alma  päättivät  ainakin  vähäksi  aikaa  jäädä  puistoon  tari- 
noimaan. 

Mukavinta  sittenkin  oli  istua  ulkona.  Saarni  ja  lehmus 
uteliaina  katselivat  heitä.  Puisto  oli  jo  rauhallinen.  Vii- 


99 

meinenkin  raatajaryhmä  oli  lähtenyt.  Mikään  ei  häirinnyt 
uteliaiden  puiden  kuuntelua. 

—  Elämä  on  omituista!  virkkoi  Alma,  kun  he  olivat 
jääneet  kahdenkesken  puiston  siimekseen. 

—  Omituista!  Mitä  sillä  tahdoit  tulkita? 

—  Muistelen  nyt,  kuinka  me  molemmat  olimme  la- 
maantuneina ja  suruun  sortuneina  viime  kerralla  tavates- 
samme. Tuntui  kuin  kaikki  olisi  katkennut  siihen  paik- 
kaan. Näytti,  että  kaikki  oli  luhistunut  ja  sortunut!  Tus- 
kin olisin  lähtenyt  pois  länneltä,  ellen  olisi  ollut  niin  tus- 
kan turtamana. 

Surin  kuollutta  ystävääni,  surin  sinun  kohtaloasi, 
mutta  enimmän  surin  Eilaa.  Hänen  rappeutumisestaan 
osittain  syytän  itseäni.  Minun  olisi  pitänyt  yrittää  uhalla- 
kin suojella  häntä  viettelyksiltä,  kohta  silloin  alussa. 

—  Niin  .  .  . 

Alma  (katsoo  Albiniin  äänettömänä,  odottaen  hänen  vas- 
taustaan. 

Albin  tuijottaa  vakavana  eteensä.  Silmissä  on  tiukka 
katse,  kun  hän  virkkaa: 

—  Eila  iski  haavan  sydämeeni.  Luulin  sen  parantu- 
mattomaksi, olin  turtua  aivan.  Olin  menettää  uskoni  elä- 
mään. Punainen  pakolainefa  oli  hyvänä  henkenäni,  hän 
minua  myötäänsä  nosti  siitä  epätoivosta,  johon  olin  painu- 
massa. Hänelle  olen  kiitollisuuden  velassa.  Kestin  taiste- 
lun! 

Aloin  joutohetkinäni  lueskella  entistä  enemmän.  Tar- 
koitukseni alkuaan  oli  lukemisen  avulla  unhoittaa  kovan 
kolauksen.  Mutta  lukemiseen  innostuin  ja  innostuin  yhä 
enemmän.  Tiedonjanoni  kasvoi  sitä  mukaa  kuin  sitä  tyy- 
dytin. Sain  rauhan  tunnolleni.  Tunsin,  että  yksilölliset 
surut  ovat  vain  pieniä  suruja  silloin  kuin  miljoonat  ovat 

sortua  surujen  painoon.  Näin  elämän  uudessa  valossa. 
Näin  niiden  miljoonien  tuskan!  Silloin  minä  aloin,  silloin 
yritin  puhua  ensi  kerran.  Sanani  tulivat  sydämestä,  niin 
kömpelöä  kuin  esitykseni  lieneekin  olleet.  Metsämiesten 
keskuudessa  tein  kiihkolla  valistustyötä.  Elämälläni  ha- 
vaitsin olevan  merkitystä.  Siitä  lähtien  olen  ollut  uusi 
ihminen.  Usein  muistelen  sortunutta  pikku  ystävääni, 
mutta  hänen  sortumistaan  en  laske  hänen  viakseen.  Syyt 
ovat  syvemmällä. 

Alma  oli  kuunnellut  Albinin  puhetta  melkein  henkeä 
pidättäen.  Hän  katsoi  tuttavansa  silmiin  kuin  suuren  aar- 
teen löytäjä  aarrekirstuunsa.  Albin  oli  kohonnut!  Albin 
oli  kohonnut!  Hänen  sielunsa  aivan  pauhaten  sitä  toisti. 

Surumielisenä  kysyy  Albin: 

—  Oletko  nyt  kuullut  mitään  Eilasta? 

—  Sain  kohta  tänne  tultuani  kuulla  hänestä.  Tottakai 
olet  kuullut  sinäkin? 

—  En  ole  kuullut  mitään  moneen  aikaan. 

—  Eila  on  viety  mielisairaalaan  .  .  .  joitakin  viikkoja 
sitten.  Vähää  ennen  sitä  oli  Serafiina-täti  kuollut  Vaahte- 
ran kotitekoisen  liikuttamana.  Jäi  auton  alle,  jonkun  rik- 
kaan ajaessa  hänen  ylitsensä. 

—  Siinä  on  kuva  yhteiskunnasta.  Kirottu  olkoon  täl- 
lainen järjestys!  Albin  mykistyi  hetkeksi.  Sitten  alkoi 
hän  jälleen  sisäisen  voiman  pakoittamana  jatkaa  yhteis- 
kunnan mädännäisyyden  tuomitsemista.  Aikansa  lasketel- 
tuaan  voimakasta  tuomiotaan  riistojärjestelmää  kohtaan, 
lausui  Albin  tulevaisuususkonsa  innoittamana:  näin  ei  toki 
voi  aina  olla!  Sortojärjestelmän  täytyy  kukistua!  Me  ku- 
kistamme sen!  Meitä  on  vielä  monta,  jotka  kestämme 
tämän  taistelun.  Kaikki  taisteluun!  Nostakaamme!  Herät- 
täkäämme ! 

Albin  näytti  unohtaneen,  että  hänellä  oli  vain  yksi 
kuuntelija.  Mutta  hän  puhui  kuin  olisi  nähnyt  tuhatlukui- 
sen yleisön  edessään.  Hänen  silmänsä  kirkastuivat  ja 
poskensa  hehkuivat. 

Alma  puristi  vaistomaisesti  Albinin  kättä.  Heidän  kä- 
tensä olivat  eksyneet  yhteen. 

—  Sinä  olet  jalo  toveri!  Olet  kohonnut!  kuiski  Alma 
ääneen. 

Albin  palasi  lumojen  maailmasta.  Katsoi  Almaa  sil- 
miin, vastaten: 

—  Kiitos!  Olen  nyt  suuresti  iloinen,  kun  palasit  jäl- 
leen tänne  Lännen  auringon  alle.  Sinusta  saan  hyvän 
toverin  taistellessani  riistomahtia  vastaan.  Tahdothan 
tavata  minua  usein? 

Alman  sydämessä  ailahti  omituisesti.  Hän  ei  vastan- 
nut mitään,  mutta  puristi  lämpimästi  Albinin  kättä. 
Saarni  ja  lehmus  hymyilivät  .  .  . 


Työläisen  Tietokirjasto 


Tässä  sarjassa  tullaan  julkaisemaan  kaikenlaisia  tieto- 
kirjoja. Siihen  tulee  kommunistisia,  luonnontieteellisiä,  kehi- 
tysopillisia,  historiallisia  ja  yleensä  kaikkia  sellaisia  teoksia, 
jotka  koskevat  yleistä  valistusta.  Siinä  tullaan  julkaisemaan 
erikoistutkimuksia  eri  maista,  eri  tapauksista,  siihen  tulee 
kuulumaan  puhtaasti  luonnontieteellisiä  teoksia.  Täten  se  ei 
yksipuolisesti  sisällä  vain  työväenliikkeelle  välittömiä  kir- 
joja, vaan  tulee  se  käsittämään  inhimillisen  tietämisen  kaik- 
ki asteet,  kaikki  saavutukset.  Kirjaston  tarkotuksena  on  ja- 
kaa valistusta  kaikilta  aloilta,  ottaa  maailmankirjallisuuden 
parhaat  teokset  ja  julaista  ne.  Tällä  tavalla  saadaan  yleinen 
sivistys  nopeasti  juurrutetuksi  suuriin  joukkoihin.  Näin  laaja 
on  Työläisen  Tietokirjaston  ohjelma.  Joten  kirjasto  ei  ole 
"kuiva",  vaan  mielenkiintoinen  valistuskirjasta,  jonka  jokai- 
nen numero  palvelee  määrättyä  tarvetta  ja  vaatimusta.  Tar- 
kotus  on  luoda  sellainen  sivistyspohja,  että  se  kestää,  olipa 
kysymyksessä  kommunistinen  tietoisuus  tai  yleissivistys. 

Tähän  saakka  tässä  sarjassa  on  ilmestynyt  seuraavat 
teokset : 

Kommunistinen  Manifesti 

kirj.  Karl  Marx,  —  kolmas  painos.  Historiallinen,  ikuisesti 
elävä  teos,  kirjotettu  tyylillä,  joka  tempaa  mukaansa,  pätevä, 
koskapa  sen  tekijä  on  vallankumouksellisen  työväenliikkeen 
tieteellinen  selittäjä,  oppiMrja  tänään  kuten  se  oli  silloin 
kuin  se  julkaistiin.  Sidottunä:  koviin  kansiin  75c. 

Napoleon  Kolmannen 
Vallankaappaus 

Kirjottanut  Karl  Marx.  Vasta  ilmestynyt  uutuus  Työläi- 
sen Tietokirjastoon.  Hinta  koviin  kansiin  sidottuna  75c. 

Kuinka  loistavasti  siinä  sovellutetaankin  käytäntöön  ma- 
terialistista historiankirjottamista!  Kuin  panoraamana  vael- 


taa  edessämme  kuva  Europan  proletariaatin  taisteluista,  sen 
petkuttamisesta,  porvariskuninkaasta,  tuosta  vähäpätöisestä, 
nerottomasta  kiipeilijästä,  jonka  osalle  oli  sattunut  kapitalis- 
tisen maailmantuotannon  jalkoihin  joutuminen,  hänen  nou- 
sustaan ja  hänen  laskustaan  —  ei  niinkään  paljo  yksilönä, 
vaan  yhteiskunnallisen  kuohunnan  aallonharjalle  heittämänä 
—  ja  loogillisesti  tuolta  paikalta  pudonneena,  joka  sitten 
hävisi  näyttämöltä  yhtä  tarpeellisena  kuin  tyhjä  tynnöri,  joka 
kumisten  vierii  eteenpäin,  kun  sitä  joku  potkaisee. 

Työn  Historia 

kirjottanut  A.  Tjumenew.  Parempi  kuin  Kommunismin  aapi- 
nen, helppotajuinen,  koskapa  siinä  alusta  alkaen  kuvataan 
työn  taistelua  riistoa  vastaan  ja  tavalla,  jota  jokainen  ym- 
märtää. Hinta  koviin  kansiin  sidottuna  75c. 

Maailman  Taloudellinen 
I  yovaenlnke 

kirjottanut  A.  Losovsky.  Tässä  kirjassa  osotetaan  niin  perin- 
pohjin taloudellisen  työväenliikkeen  huonot  ja  hyvät  menet- 
telytavat, että  jokaisen  työväenliikettä  kannattavankin  on  se 
luettava,  puhumattakaan  siitä,  joka  ottaa  siihen  osaa.  Hinta 
koviin  kansiin  sidottuna  75  senttiä. 

Lenin  ja  Leninismi 

kirjottanut  I.  iStalin.  Lenin  kuuluu  nyt  historialle.  Hänen 
työnsä  elää.  Hän  on  vallankumouksen  suuri  selittäjä,  taktii- 
kan erehtymätön  mestari,  marxilaisuuden  suurin  tietäjä,  mes- 
tari, jonka  sydän  sykki  työväenluokalle  kuin  isän  lapselleen, 
mies,  joka  oli  ankara  kurissaan,  armahtamaton  luokkavihas- 
saan —  ja  samalla  hyvätuulinen  maailmankansalainen,  joka 
tunsi  kaikkien  maiden  työläisten  pyrkimykset  ja  virheet, 
taistelut  ja  saavutukset.  Hinta  koviin  kansiin  sidottuna  75c. 


